Operation Ge Therein Nidhi Doctor Vee Hero Akah - Vaguthu\nއޮޕަރޭޝަނުގެ ތެރެއިން ނިދި ޑޮކްޓަރު ވީ "ހީރޯ" އަކަށް\nސީރިޔަސް އޮޕަރޭޝަނެއްގެ ތެރެއިން، ޑޮކްޓަރަކު ނިދާފައި އޮންނަ މަންޒަރު ފެންނަ ފޮޓޯއެއް މި ފަހުން މީސް މީޑިޔާގައި އާއްމުވެފައިވެއެވެ. ފޮޓޯ އާއްމުވެފައިވަނީ ޗައިނާގެ މީސް މީޑިޔާތަކުގައިކަމުން، އަޅުގަނޑުމެންނާ ހަމައަށް ފޮޓޯ ފޯރާފައި ނުވުން އެކަށީގެންވެއެވެ.\nމި ފޮޓޯ އިން ފެންނަނީ އޯތޮޕެޑިކް (ކަށީގެ ޚާއްޞަ) ސާޖަން އެއް މީހެއްގެ އަތުގެ އޮޕަރޭޝަނެއް ކުރަމުންދާ މަންޒަރެވެ. ލުއޯ ޝަންޕެންގ ނަމަކަށް ކިޔާ މި ޑޮކްޓަރު މި އޮޕަރޭޝަން ކުރަމުން ދަނީ ޗައިނާގެ އިރުދެކުނު ގުއިޒޫ ޕްރޮވިންސްގައެވެ.\nޑޮކްޓަރު ނިދާފައި އޮންނަ މަންޒަރު ފެންނަ ފޮޓޯ މީސް މީޑިޔާގައި އާއްމުކޮށްފައިވަނީ ޑޮކްޓަރާއެކު އޮޕަރޭޝަނުގައި ހަރަކާތްތެރިވަމުން ދިޔަ ނަރުހެކެވެ. ފޮޓޯގެ ކެޕްޝަންގައި ނަރުސް ބުނެފައިވަނީ މި މަންޒަރު ފެނުމުން ހިތަށް ތަދުވާކަމުގައެވެ.\nހީކުރި ގޮތާ ޚިލާފަށް، ނިދަން އޮވެގެން އޮޕަރޭޝަން ކުރުމުން ޑޮކްޓަށް އަމާޒުވީ ފާޑު ކިއުމެއް ނޫނެވެ. އޭގެ ބަދަލުގައި އެކި ކޮޅުކޮޅުމަތިން އޭނާއަށް އޮހެމުން ދިޔައީ ތައުރީފެވެ. ކިޔަމުންދިޔަ ތައުރީފުތައް ގިނަވެ، އެންމެފަހުން "ހީރޯ" އެއް ނުވަތަ ބަޠަލެއްގެ ދަރަޖަވެސް އޭނާއަށް ލިބުނެވެ.\nމި ފޮޓޯގެ ސަބަބުން އޭނާއަށް ބަޠަލެއްގެ ދަރަޖަ ލިބުނީ އަމިއްލައަށް އަރާމު ކުރުމަށް ހޭދަކުރެވޭނެ ވަގުތުތައްވެސް އެހެން މީހުންގެ ޚިދުމަތުގައި މި ޑޮކްޓަރު ހޭދަކުރާތަން ފެންނާތީކަމަށް ގިނަ ބަޔަކު ބުނެފައިވެއެވެ.\nނޫސްތަކުން ބުނެފައިވާ ގޮތުގައި މި ފޮޓޯ ނެގުމުގެ އެއް ދުވަސް ކުރިން، ޑރ. ލުއޯ ވަނީ ޖައްސަ ޖައްސައިގެން ފަސް އޮޕަރޭޝަން ކޮށްފައެވެ. އަދި ޖެހިގެން އައި ދުވަހު، މި ސީރިޔަސް ބަލި މީހާ ގެނައުމުންވެސް މި މީހާގެ އޮޕަރޭޝަން ކުރަން ފަސް ޖެހިފައި ނުވާކަމަށް ބުނެފައިވެއެވެ.\nއިތުރަށް ނޫސްތަކުން ބުނެފައިވާ ގޮތުގައި ލުއޯ އޮޕަރޭޝަން ކުރަމުން ދިޔަ އަތަކީ ކިރިޔަ ކިރިޔާ ހަށިގަނޑުން ވަކި ނުވެ އޮތް އަތެކެވެ.\nއޭޑީކޭ އާއި އައިޖީއެމްއެޗް ގަ އުޅޭ ގިނަ ދިވެހި ގައިނީ ޑޮކްޓަރުން އަންހެންމީހާ ވިހާއިރުވެސް ވިއްސާކައް ނާންނާނެ... އެހެޔޮ ބަލިވެ އިންނަ ދުވަހުންފެށިގެން ވިހަންދެން ވެސް އެޑޮކްޓަރަށް ދެއްކި ކަމުގައިވިޔަސް... ޑޮލްޓަރަކައް ވެވުނީމަ ބޮޑޭ ވަނީ މާއަވަހައް\nޖެނުއަރީ 12, 2019 23:51\nމިޒަމާނުގަ ހީރޯވަނީ ފޭކު،މީހުން!\nޖެނުއަރީ 13, 2019 03:29\nދެން ކުލާސް ގަޑިގަ ނިދީމަ އަހަރުމެން ވަނީ ޒީރޯ އަށް.


Insaanun mars ah vure kurin handhah | Mihaaru\nއިންސާނުން މާސް އަށް ވުރެ ކުރިން ހަނދަށް\n27 ނޮވެމްބަރ 2018 - 07:046comments\nއިންސާނުން މާސް އަށް ފޮނުވަން ކުންފުނިތަކުން ތެޅިގަތެއް ކަމަކު، އެއީ ވަގުތުން ވަގުތަށް ކުރެވޭނެ ކަމެއް ނޫންކަން ކިތަންމެ ބަޔަކަށް އެނގެ އެވެ. ނަމަވެސް، އެކަމުގައި ކުރަން ހުރި އުނދަގޫ މަސައްކަތްތަކާ ބެހޭ ގޮތުން، އާންމުންނަށް ގަބޫލުކުރެވޭ ފެންވަރުގެ ވާހަކަތަކެއް މީގެ ކުރިން ނާސާ ވެސް ނުދައްކަ އެވެ.\nނާސާއިން މިހާރު ބުނާ ގޮތުގައި، 2030 ލައިގަތުމުގެ ކުރިން މާސް އަށް އިންސާނަކު ނުފޮނުވޭނެ އެވެ. އެހާ ހިސާބަށް ދިއުމުގެ ކުރިން، ފުރަތަމަ ދާން ޖެހެނީ ހަނދަށް ކަމަށް ވެސް ވަނީ ސަރީހަ ބަހުން ބުނެފަ އެވެ. އެހެންކަމުން، ބެލެވޭ ގޮތުގައި ނާސާއިން ދެން ކުރާނެ މަސައްކަތަކީ އެއީ އެވެ.\nމާސް އަށް އިންސާނުން ކުރާ ދަތުރުގައި، އޮޓަމެޓިކް މެޝިންތައް ނުވަތަ ރޮބޮޓްތައް ބޭނުންކުރަން ޖެހޭނެ އެވެ. ނާސާގެ ވާހަކަތައް ހުރި ގޮތުން މިކަން ކަށަވަރުވެ އެވެ. ނާސާ ބުނާ ގޮތުގައި، މިހާރުން މިހާރަށް އޮތީ ހަނދަށް ގޮސް ފަރިތަކުރުމެވެ.\nދުނިޔެއިން ފުރައިގެން ހަނދަށް ދިއުމަށް ތިން ދުވަސް ނެގި ނަމަވެސް، މާސް އަށް ކުރަން ޖެހެނީ9މަސް ދުވަހުގެ ދަތުރެކެވެ. އެހެންކަމުން، ނާސާ ގަބޫލުކުރާ ގޮތުގައި ހަނދަށް ގޮސް އައިސްވުން މިހާރު އެއީ ބޮޑު ކަމެއް ނޫނެވެ.\nނާސާއިން ރާވާފައި ވަނީ ކުރި އަށް އޮތް 10 އަހަރު ތެރޭގައި އިންސާނުން ހަނދަށް ފޮނުވުމަށެވެ. ހަދާ ބެހޭ ގޮތުން އެހާ ބައިވަރު މައުލޫމާތު އެއްކޮށްފައިވާ ކަމަށް ނާސާ ބުނާއިރު އަދި މީގެ ކުރިން އެ މީހުން ހަނދަށް ދިޔަ ކަމަށް ބުނާއިރު، އަލުން ހަނދަށް ދިއުމަށް ނަގާ މުއްދަތު ދިހަ އަހަރާ އަޅާކިޔުމަކީ ދެކޮޅު ޖައްސަން ދަތި ވާހަކައެކެވެ. އެހެން ނަމަވެސް، މާސް އަށް ދެވެން އޮތީ ހަނދަށް ގޮސްގެން ކަމަށް ވާ ނަމަ، ފުރަތަމަ ދާން ޖެހޭނީ ހަނދަށެވެ.


އެންމެ ކައިރީގަ ހީފާ އުޅޭ ރަށްޓެހިން, ވާނޭ ފަހުން ބޭވަފާ.. | Jazeera\tއެންމެ ކައިރީގަ ހީފާ އުޅޭ ރަށްޓެހިން, ވާނޭ ފަހުން ބޭވަފާ.. - Jazeera\nއެންމެ ކައިރީގަ ހީފާ އުޅޭ ރަށްޓެހިން, ވާނޭ ފަހުން ބޭވަފާ..\nޢަލީ ޔާމީން May 24, 2019 110 views0\nދުނިޔެއަކީ އެނބުރޭ ވަހުތާނެކެވެ. ކޮންމެ ދުވަހަކު ދުނިޔެ ދައްކަނީ ތަފާތު ކުލައެކެވެ. ތަފާތު މަންޒަރެކެވެ. ދުނިޔޭގައި އުޅޭއިރު ތަފާތު މީހުންނާއި ދިމާވާނެއެވެ. ހިތްހެޔޮ މީހުންނާއި ރުޅިގަދަ މީހުންނެވެ. މޮޔައިންނާއި ލަދުވެތި މީހުންނެވެ. މިއިން ކޮންމެ މީހަކީވެސް އެމީހެއްގެ ފަރާތުން ތިމާއަށް ކޮންމެވެސް ފިލާވަޅެއް ލިބޭނެ މީހެކެވެ.\nފައިސާވެރިންނާއި މަހުޖަނުންގެ އަރިސް މީހުންނާއި، ރަށްޓެހިން ގިނަކަން އެއީ އެންމެން ދަންނަ ހަޤީޤަތެކެވެ. ދެރަ ނިކަމެތި މީހާ ކިތަންމެ ހާލެއްގައި އުޅުނަސް ރުހުމުގެ ލޮލަކުން ބަލާލާނެ މީހެއްވެސް ގިނަ ފަހަރު ނުވެއެވެ. އެބައިމީހުންނަށް ގިނަ ފަހަރު ކުރިމަތިވަނީ މީހުންގެ މަލާމާތާއި ފުރައްސާރައެވެ. ކީއްވެތޯއެވެ؟ ތަނަވަސް ނުވީމައެވެ. އަތުގައި މާލު ނެތީމައެވެ.\nދެން އޮތީ ކެހިވެރި، ނަމަވެސް އެކުވެރި ރަހުމަތްތެރިންގެ ވާހަކައެވެ. ތިމާވަރެއް ނެތިގެން ތިމާ ހުންނަ ތަންތާނގައި އުޅެދާނެއެވެ. ތިމާގެ ފަހަތުގައި ހިޔަންޏެއް ފަދައިން ވެދާނެއެވެ. ތިމާ ކުރާ ކަންކަމުގައި އެއްބާރުލުންވެސް ދީފާނެއެވެ. ނަމަވެސް ގިނަ ފަހަރަށް އެފަދަ މީހުންނަކީ ހިޔަޅު ރަށްޓެހިންނެވެ. އެމީހުންގެ ކޮންމެވެސް އަމިއްލަ އެދުމެއް އޮންނާނެއެވެ. އެންމެ ކައިރީގައި މަޖަލާއި ސަކަރާތުގައި އުޅެފައި ފަހު ވަގުތު ތިމާގެ ގަޔަށް އެ ރަށްޓެހިން ކަށި ޖަހާފާނެއެވެ. ގިނަ ފަހަރަށް އެފަދަ ރަށްޓެހިން ޖަހާ ކަށީގެ ވޭނަކީ އުމުރު ދުވަހު އެވޭނެއް ތަހައްމަލު ކުރަން ޖެހިދާނެ ފަދަ ވޭނެކެވެ. އެހެނީ ތިމާއަށް ގެއްލުމެއް ދޭނެ އެންމެ މޮޅު ގޮތްވެސް އެނގޭނީ ތިމާގެ ކައިރީގައި އުޅޭ މީހުންނަށް ކަމަށް ވުމުންނެވެ. ނަމަވެސް ކޮންމެ ރަށްޓެއްސަކީ އެ ފަދަ ހިޔަޅަކަށް ނުވެދާނެއެވެ. ބައެއް ރަށްޓެހިންނަކީ ހަޤީޤަތުގައިވެސް ހިތްތިރި އޯގާތެރި ރަށްޓެހިންނެވެ. އެމީހުންގެ އޮންނާނީ ފިނި ހިތެކެވެ. އެމީހުންގެ ވިސްނުން ހުންނާނީ ތިމާއަށް އެހީތެރިކަން ފޯރުކޮށްދެވޭނެ ކޮންމެ ދަނޑިވަޅެއްގައި އެހީތެރިކަން ފޯރުކޮށްދިނުމެވެ. އެފަދަ ރަށްޓެހިންނަކީ ތިމާގެ ގުނަވަނެއް ފަދަ ބައެކެވެ. އެގުނަވަނުގައި ވޭން އަޅައިފިނަމަ އެ ރަށްޓެހިޔާއަށްވެސް އެކަމުގެ ވޭން ތަހައްމަލު ކުރެވޭނެއެވެ.\nދުނިޔޭގައި އުޅޭއިރު ހެޔޮލަފާ ރަށްޓެހިން އިހްތިޔާރު ކުރުމަށް ހާއްސަ އިސްކަމެއް ދޭށެވެ. އަހިވަކަކާއި ޖެހި އަހިވަކެއް ފާވާ ބީދައިން ގޯސް ރަށްޓެހިންނާއި އެކުގައި ނޫޅޭށެވެ. ކަނބުރު ގެއަކަށް ވަދެއްޖެ ނަމަ އަޅިބުރާނޭ ބުނާ ފަދައިން ގޯސް ރަށްޓެހިން މަގަތުގައި ނުގެންގުޅޭށެވެ. ގޯސް ރަށްޓެހިންނާއި އެކުގައި އުޅެނީނަމަ ދުނިޔޭގެ ލަދުގައި ތިމާގެ ދުވަސްތައް ކަނޑައްތުކުރަން ޖެހިދާނެއެވެ.


Fahuvaguthu hudha libunas hajjah meehun fonuvaanah: Minister – Iru\nފަހުވަގުތު ހުއްދަ ލިބުނަސް ޙައްޖަށް މީހުން ފޮނުވާނަން: މިނިސްޓަރ\nހައްޖަށް ދިޔުމަށް ފަހު ވަގުތުވެސް ފުުރުސަތެއް ލިބިއްޖެ ނަމަ ރާއްޖެއިން ހައްޖަ ދާނެ ކަމަށް އިސްލިމް މިނިސްޓަރ ޑރ. އަހްމަދު ޒާހިރު އަލީ ވިދާޅުވެއްޖެއެެވެ.\nމިރޭ ކުރިއަށް ދިޔަ ނޫސްވެރިންގެ ބައްދަލުވުމުގައި ވާހަކަ ދައްކަވަމުން މިނިސްޓަރު ވިދާޅުވީ، ބައެއް ގައުމުތަކުން ކޮވިޑް-19 އާއި ގުޅިގެން ހައްޖަށް ނުގެންދަވާ ގޮތަށް ނިންމާފައިވާ ކަމަށެވެ.\nއަދި ރާއްޖެއިން ހައްޖަށް ދެވޭނެ ގޮތަށް ސައުދީ ސަރުކާރުން ހުޅުވާލައިފިނަމަ އެ އިންތިޒާމު ހަމަ ޖައްސާނެ ކަމަށެވެ.\n“އެންމެ ފަހުވަގުތާ ހަމައަށްވެސް ދިވެހިރާއްޖެއަށް ފުރުޞަތު ލިބިެއްޖެކަމަށް ވެއްޖެނަމަ ޙައްޖަށް މީހުން ގެންދިއުމަށް އަޅުގަނޑުމެން މި މަސައްކަތްކުރަނީ. އަޅުގަނޑުމެން ބަލާނީ އެންމެ ފަހު ވަޤުތާއި ހަމައަށްވެސް ފުރުޞަތެއް ލިބޭތޯ. ފުރުޞަތެއް ލިބިެއްޖެކަމަށްވަންޏާ އަޅުގަނޑުމެން އިރާދަކުރެއްވިއްޔާ ދިވެހި ލޮބުވެތި ރައްޔިތުންނަށް ޙައްޖަށް ދިއުމުގެ ފުރުޞަތު ތަނަވަސްކޮށްދޭނަން.” އިސްލާމިކް މިނިސްޓަރ ވިދާޅުވިއެވެ.\nމިނިސްޓަރ އަޙްމަދު ޒާހިރު ވިދާޅުވީ، ކޯވިޑް-19ގެ މިހާރުގެ ޙާލަތަށް ރިޔާޢަތްކޮށް ޤައުމުތަކުން ޙައްޖަށް މީހުން ގެންދިއުމާ ގުޅޭގޮތުން ސަޢުދީޢަރަބިއްޔާގެ ސަރުކާރުން ވަރަށް ބޮޑަށް ދިރާސާތަކެއް ކުރައްވަމުން ގެންދަވާކަމަށެވެ. ޤައުމުތަކުން ޙައްޖަށް މީހުން ގެންދެވޭނެ އެންމެ މަދު ޢަދަދެއް ކަނޑައަޅައިގެން އެފުރުޞަތު ދިނުމަށް ސަޢުދީ ސަރުކާރުން މަސައްކަތްކުރަމުން އަންނަކަން އެނގިވަޑައިގެންފައިވާކަމަށް މިނިސްޓަރ ވިދާޅުވިއެވެ.\nއެގޮތުން ކޮންމެ އަހަރަކު ޙައްޖުގެ އަޅުކަން އަދާކުރުމަށް 2.5 މިލިއަން މީހުންނަށް ފުރުޞަތު ދެމުން އައިސްފައިވީނަމަވެސް މިއަހަރު ދެލައްކަ ހަތްދިހަ ހާސް މީހުން ޙައްޖަށް ގެންގޮސް އަދި ވަކި އިންތިޒާމްތަކާއެކުވެސް ޙައްޖުގެ އަޅުކަން އަދާކުރުމަށް ޤައުމުތަކަށް ހުޅުވާލުމަށް މަސައްކަތްކުރައްވަމުން ގެންދަވާކަމަށް މިނިސްޓަރ ވިދާޅުވިއެވެ.\nކޮވިޑް-19: ރާއްޖެއިން އިތުރު 109 މީހުން ޕޮޒިޓިވްވެއްޖެ\n“ސަޢުދީ ސަރުކާރުން މިހާރުވެސް ބައްލަވަމުންއެދަނީ ދެލައްކަ ހަތްދިހަ ހާހަށްވެސް ތިރިކޮށްގެން އެހުރިހާ ޚިދުމަތްތަކެއް، ޙައްޖުވެރިންނަށް ފޯރުކޮށްދީ އަދި ބަލިވެއްޖެކަމަށްވާނަމަ ކަރަންޓީން ފެސިލިޓީސްތަކަށް ގެންދިއުމާއި މިހުރިހާ ކަންތައްތަކަށް ރިޢާޔަތްކޮށް އެބޭފުޅުންނަށް ޙައްޖުގެ އަޅުކަމަށް ހުޅުވާލެވިދާނެތޯ. ދިރާސާކުރައްވަމުން އެ ގެންދަވަނީ. އެބޭފުޅުންނަށް، އެގޮތަށްވެސް އިންތިޒާމްތައް ފުރިހަމަކޮށްދެވޭނެކަމަށް ޤަބޫލުކުރެވެނީނަމަ އެންމެ ފަހުވަގުތާހަމައަށްވެސް އެފުރުޞަތު ޤައުމުތަކަށް ހުޅުވަލާނެ. އަޅުގަނޑުމެންވެސް އުންމީދުކުރަމުން މިދަނީ ހުޅުވާލައިފިއްޔާ ޙައްޖަށް ގެންދިއުމުގެ ހުރިހާ އިންތިޒާމްތަކެއް ހަމަޖެއްސުމަށް.” ޑރ.އަޙްމަދު ޒާހިރު ޢަލީ ވިދާޅުވިއެވެ.\nމިނިސްޓަރ ވިދާޅުވީ ކޯވިޑް-19ގެ ޙާލަތާ ރާއްޖެ ކުރިމަތިލީ ޙައްޖަށް މީހުން ގެންދިއުމަށް ބޭނުންވާ ކުންފުނިތައް ހޮވުމަށް މިނިސްޓްރީން އިޢުލާންކޮށް، އެމިނިސްޓްރީން ކަނޑައަޅާ އުސޫލާ އެއްގޮތަށް އިވެލުއޭޓް ކުރުމުގެ މަސައްކަތް ކުރަމުން ދަނިކޮށްކަމަށެވެ.


Medhu Irumahchah Kanda'alhaafai Huri America Sifan Ge Veriyaa Maruvefai Ohvaa Fenihje - Vaguthu\nމެދުއިރުމައްޗަށް ކަނޑައަޅާފައި ހުރި އެމެރިކާ ސިފައިންގެ ވެރިޔާ މަރުވެފައި އޮއްވާ ފެނިއްޖެ\nއެމެރިކާ އިން މެދުއިރުމައްޗަށް ކަނޑައަޅާފައި ހުންނަ ސިފައިންގެ ވެރިޔާ ވައިސް އެޑްމިރަލް ސްކޮޓް ސްޓާނޭ މަރުވެފައި އޮއްވާ ފެނިއްޖެއެވެ.\nމިދިޔަ ހޮނިހިރު ދުވަހު ސްކޮޓް މަރުވެފައިވާކަން އެމެރިކާ ސިފައިން ކަށަވަރު ކޮށްދިނީ މީގެ އިރުކޮޅެއް ކުރިންނެވެ. އެމެރިކާ އަސްކަރިއްޔާ އިން ބުނީ ސްކޮޓް މަރުވެފައި އޮއްވާ ފެނުނީ ބަހުރޭންގައި އޭނާ ދިރިއުޅެމުން އައި ގޭގެ ތެރެއިން ކަމަށެވެ.\nސްކޮޓްގެ މަރުގެ މައްސަލަ ތަހްޤީޤު ކުރަމުން އަންނަ ކަމަށާއި މިވަގުތު އިތުރު މައުލޫމާތެއް ދެވެން ނެތް ކަމަށް އެމެރިކާގެ އަސްކަރިއްޔާ އިން ބުނެއެވެ.\nއެމެރިކާގެ މީޑިއާތަކަށް މައުލޫމާތު ދިން ނަން ހާމަކުރަން ބޭނުން ނުވާ އޮފިޝަލުން ބުނެފައިވާ ގޮތުގައި ސްކޮޓް މަރުވެފައި ވަނީ އަމިއްލަ އަށް ކަމަށް ބެލެވެއެވެ. އޭނާގެ މަރާއި އެހެން މީހަކާއި ގުޅުމެއް އޮތްކަމުގެ ހެއްކެތް ނެތް ކަމަށް ވެސް ރިޕޯޓްތައް ބުނެއެވެ.\nއުމުރުން 58 އަހަރުގެ ސްކޮޓް އެމެރިކާ އަސްކަރިއްޔާގެ ފިފްތް ފްލީޓް އަދި ނޭވަލް ފޯސެސް ސެންޓްރަލް ކޮމާންޑްގެ ވެރިޔާގެ މަގާމަށް އައްޔަން ކުރީ މިދިޔަ މެއި މަހުއެވެ. އޭނާގެ ވެރިކަމުގެ ދަށުގައި މެދުއިރުމައްޗާއި ހުޅަނގު ދެކުނު އޭޝިއާގައި ވިހި ހާހަށްވުރެ ގިނަ އެމެރިކާ ސިފައިން ތިބެއެވެ.\n1982 ވަނަ އަހަރު ސިފައިންގެ ޚިދުމަތާއި ގުޅުނު ސްކޮޓް އަކީ ކުރިން ހަނގުރާމަ މަތީ ޖެޓެއް ކަމަށްވާ އެފް-18 ގެ ޕައިލެޓެކެވެ. އޭގެ ފަހުން އޭނާ ވަނީ ޓޮޕް ގަން އިނިސްޓެކްޓަރެއްގެ މަގާމު އަދާކޮށްފައެވެ. އަދި އަފްޣާނިސްތާނުގައި އެމެރިކާ ސިފައިން ޓްރާންސްޕޮޓޭޝަން ކޮމާންޑަރު ކަން ވެސް ކުރިއެވެ.\nކުއްލި ގޮތަކަށް އެމެރިކާއިން ސައުދީއަށް 8 ބިލިއަން ޑޮލަރުގެ ހަތިޔާރު ވިއްކާލަނީ\nمحمد علي شفيق بن عبد الله\nޑިސެމްބަރު 3, 2018 00:17\nއެޑްމިރަލްއަކަސް، ރައީސަކަސް، އަދި ކޮންމެ އެއްޗއްވިޔަސް މަރުވެ ނުވަތަ ހަލާކުވެ ނެތި ދިއުމަކީ އެއްވެސް ޝައްކެތް އޮތް ކަމެއް ނޫން.\nޑިސެމްބަރު 3, 2018 05:49\nﷲ އަކީ އަނިޔާވެރިންގެ މަށްޗަށް ވެސް ބާރުހިންގަވާ ރަސްކަލާނގެ ކަން ޤަބޫލުނުކުރާ ކާފަރުން ބަލިކޮށް ދެއްވާދޭވެ.\nޑިސެމްބަރު 3, 2018 08:05


galehiri: ދިވެހިބަހަށް ވީލް ޗެއަރއެއް ހޯދަން ޖެހިއްޖެ\nދިވެހިބަހަށް ވީލް ޗެއަރއެއް ހޯދަން ޖެހިއްޖެ\nވީލް ޗެއަރއެއް ނުވަތަ ފުރޮޅުލީ ގޮނޑިއެއްގައި ނޫނީ ދިވެހިބަހަށް ހެލިފެލިވެ ނޫޅެވޭ ހިސާބަށް ހިނގައްޖެ އެވެ. މިހެންވާން ޖެހުނުގޮތާ މެދު ދިވެހިބަހުގެ އެކެޑަމީއިން ވަކި ވާހަކަފުޅެއް ވިދާޅުވިނުވި ނަމަވެސް މިހެންވާން ޖެހުނީ ދިވެހިރާއްޖެއަށް ލެއްގި އިބްލީހުގެ ޑިމޮކްރަސީގެ ސަބަބުން ދިވެހިބަހުގެ އެއްފަޅީގެ ވާގި ނެތުމުންނެވެ. މިކަން އޮތީ މިހެންކަން ނޭނގޭ ހަމަހޭ ހުރި އެއްވެސް ދިވެއްސަކު ދިވެހިރާއްޖޭގައި ބޯކޮޅު މައްޗަށް ނުހުންނާނެ އެވެ.\nޑިމޮކްރަސީއަކީ އޭގެ އިންސާނީ ޑިމޮކްރަސީ ޚިޔާރުކުރާ ބަޔަކަށް ރަނގަޅު އެއްޗެކެވެ. ނަމަވެސް އިބްލީހުގެ ޑިމޮކްރަސީ ޚިޔާރުކުރާ ބަޔަކަށް އެއީ ރަނގަޅު އެއްޗެއް ނޫނެވެ. މި ޙަޤީޤަތް ދުނިޔޭގެ ބައެއް ކަންކޮޅުތަކުން ވެސް ފެންނަމުން އެ ދަނީ އެވެ.\nގެނައި ބަޔަކު ގެނައި ގޮތަކަށް ދިވެހިރާއްޖެއަށް ގެނައީ ލަޢުނަތްލެއްވި އިބްލީހުގެ ޑިމޮކްރަސީ އެވެ. އެހެން އެއްވެސް އެއްޗެއް ނޫނެވެ. މި އެއްޗެއް ގެނެވުމާއެކު ރާއްޖޭގެ މީސްމީހުންނާއި ކަންކަމަށް ވީ ގޮތާ ވަމުންދާ ގޮތުގެ ވާހަކައަކީ ދައްކައި ނިމެން އޮތް ވާހަކައެއް ނޫނެވެ. އިސްލާމީ ދިވެހިރާއްޖެއިން މީގެ ކުރިން ފެންނަމުން ދިޔަ މަދުނޫން ކަންކަމެއް އެކޮޅުކޮޅުން ޖެހިއްޖެ އެވެ. މީގެތެރެއިން އެއްކަމަކީ ދިވެހިންގެ އަމިއްލަ ބަސްކަމަށްވާ ދިވެހިބަހުގެ އެއްފަޅީގެ ވާގި ނެތިގެން ދިޔުމެވެ. ދިވެހިބަހުގެ ހަމަތަކާ ގަވައިދާ އެއްގޮތަށް ގިނަ މީހުނަށް އެ ބަސް ބޭނުންކުރަން ނޭނގެމުން ދިޔުމެވެ.\nމީގެ އެންމެބޮޑު ސަބަބަކީ އިބްލީހުގެ ޑިމޮކްރަސީގެ ބާވަންނަ ބާބުގެ ތޭވަންނަ ނަންބަރާ އެއްގޮތަށް ހޮޅުއަށިތަކާ މައިދާންތަކާ ޖަގަހަތަކާ ގޭގެތަކާ ރޭޑިއޯ ޓީވީ ނޫސްތަކާ އަދި އެތަން މިތަނުން ފެލެން ފެށުނު ސިޔާސީ ކަރުފެލުންތަކެވެ. އެ ފެލުންތަކުގެ ނެތިމޮށުމާއި އެކަކު އަނެކެއްގެ ޙައްޤަށް އަރައިގަތުމާ ހަޑިހުތުރު ބަސްތައް ބޭނުންކުރުމެވެ. މިއީ އިބްލީހުގެ ޑިމޮކްރަސީ އަޢުވާނުންގެ ބޮލަށް އެ ކަލޭގެ ޖަހާފައިވާ ޙީލަތްތެރި ޗިޕަށް ފީޑްކޮށްފައިވާ ވަރަށް ނުބައިކަމެކެވެ.\nއިބްލީހުގެ ޑިމޮކްރަސީގެ ބާވަންނަ ބާބުގެ ތޭވަންނަ ނަންބަރާ އެއްގޮތަށް ފެލެން ފެށުނު ސިޔާސީ ކަރުފެލުންތަކުގެ އަޑު ދިވެހި އިސްލާމީ ކިޔަވާ ކުދިންނަށް ވެސް އިވޭ ހިސާބަށް ދިޔުމަކީ އޭގެ ސަބަބުން އެ ކުދިންގެ ބަސްމަގާ އަޤުލާޤާ ސުލޫކަށް ވެސް ނުހަނު ބޮޑެތި އަސަރުކުރަމުން ދާ ކަމެކެވެ. މިފަދަ ބައެއް ކުދިންގެ މައިންބަފައިންނާ ބެލެނިވެރިންނަކީ އިބްލީހުގެ ޑިމޮކްރަސީ ޕާޓީ ސިސްޓަމްގެ މަސްތުގައި ޖެހި އެބައިމީހުންގެ މަޢުޞޫމް ޅަދަރިންގެމަތިން ވެސް ހަނދާން ނެތޭ ބަޔަކަށްވެފައިވާ ކަމީ، ނުހަނު ހިތާމަހުރި ކަމެކެވެ.\nރޭޑިއޯ ޓީވީތަކުން ފޮނުވާ އިބްލީހުގެ ޑިމޮކްރަސީ ޕާޓީ ފިކުރުގެ ހަޑިހުތުރު ބަސްމަގާއި އަޑުތައް ޕާޓީ މަސްތާއި ވަޖިދުގައި ބައެއް ކުދިންގެ މައިންބަފައިންނާ ބެލެނިވެރިން އަހަމުން ގެންދާއިރު އެ ބަސްމަގާއި އަޑުތައް އިވޭ ހިސާބުގައި އެބަމީހުންގެ މަޢުޞޫމް ދަރިން އެބަ ތިބިކަން ވިސްނުމަށް އަންނަނީ ދިވެހި ކިތައް މައިންބަފައިން ހެއްޔެވެ. ކިތައް ބެލެނިވެރިން ހެއްޔެވެ. އަދި މިއިން ނުކުތުން އެންމެ ގާތުގައިވާ އެއް ނަތީޖާއަކީ ހަޑިހުތުރު ބަސްމަގާއި އަޑުތައް އެ ކުދިންނަށް ދަސްވުން ފިޔަވައި ތިމާމެންނަށް ވެސް އަމާޒުވާ ގޮތަށް ތިމާމެންގެ ދަރިންގެ ފަރާތުން ހަޑިހުތުރު އެ ބަސްމަގާއި އެ އަޑުތައް ދުރުނޫން މުސްތަޤުބަލެއްގައި އިވުން ނޫންހެއްޔެވެ.\nތެދެކެވެ. ދިވެހިންގެ އަމިއްލަ ބަސްކަމަށްވާ ދިވެހިބަހުގެ އެއްފަޅީގެ ވާގިނެތުމުން އެ ބަހަށް ވީލް ޗެއަރއެއް ހޯދަން ޖެހިއްޖެ އެވެ. ދިވެހިބަސް ހެލިފެލިވެ އުޅެން ބޭނުންވާނަމަ އެވެ. ޤަބޫލުކުރިއަސް ނުކުރިއަސް ދިވެހިބަހުގެ އެއްފަޅީގެ ވާގިނެތެން ދިމާވި އެންމެބޮޑު ސަބަބަކީ އިބްލީހުގެ ޑިމޮކްރަސީގެ ސަބަބުން ދިވެހިބަހުގެ ހަމަތަކާ ގަވައިދާ އެއްގޮތަށް ގިނަ މީހުނަށް އެ ބަސް ބޭނުންކުރަން ނޭނގުމެވެ.


Fageerunnai Miskeenunge Dhaftharugai Register Vaan Hulhuvaalaifi | Dhiislam\nމާލެ ސިޓީގައި ފަޤީރުންނާއި މިސްކީނުންގެ ދަފްތަރުގައި ރަޖިސްޓްރީވާން ހުޅުވާލައިފިއެވެ. އިސްލާމިކް މިނިސްޓްރީން ކުރެއްވި އިއުލާނެއްގައި ވިދާޅުވި ގޮތުގައި ދަފްތަރުގައި ރަޖިސްޓްރީވުމަށް ހުޅުވާލީ 1442 ވަނަ އަހަރުގެ ފަޤީރުންނާއި މިސްކީނުންގެ ލިސްޓް އަލުން އެކުލަވާލުމަށްޓަކައެވެ.\nފަޤީރުންނާއި މިސްކީނުންގެ ދަފްތަރުގައި ރަޖިސްޓްރީވާން އެދޭ ފަރާތްތަކަށް މިއަދުން ފެށިގެން އިސްލާމިކް މިނިސްޓްރީގެ ވެބްސައިޓު [email protected] ންނާއި، އެމިނިސްޓްރީގެ ކައުންޓަރުން ފޯމް ލިބޭނެ ކަމަށް އެމިނިސްޓްރީން ވިދާޅުވެއެވެ. ފޯމް ހުށަހެޅުން އޮންނާނީ 21 ފެބުރުއަރީން ފެށިގެން 21 މަރޗްގެ ނިއަލަށެވެ.\nފޯމު ހުށަހަޅާއިރު ހުރިހާ ލިޔެކިއުންތަކެއް ހުށަހެޅުމަށްވެސް އެމިނިސްޓްރީންވަނީ އަންގަވާފައެވެ.\nފަޤީރުންނާއި މިސްކީނުންގެ ދަފްތަރުގައި ރަޖިސްޓްރީވާން ހުޅުވާލާފައިވާއިރު ފަޤީރުންނާއި މިސްކީނުންނަށް އަމިއްލަ ވިޔަފާރިއެއް ކުރުމަށް އެހީތެރިވެދޭ ޕްރޮގްރާމެއް ތަރައްޤީ ކުރުމަށް ނިންމަވާފައިވާ ކަމަށް އިސްލާމިކް މިނިސްޓަރ ޑރ.އަހުމަދު ޒާހިރު އަލީ މީގެކުރިންވަނީ ވިދާޅުވެފައެވެ. މިޕްރޮގްރާމްގެ ދަށުން މިފަދަ ވިޔަފާރިއަކަށް ބޭނުންވާނެ ހުނަރާއި ތަމްރީނު ފޯރުވައިދީ ޒަކާތުގެ ގޮތުގައި އެފަދަ މީހުންނަށް ލިބިފައިވާ ފައިސާއިން ވިޔަފާރިއެއް ހިންގާނެ ގޮތުގެ މަޢުލޫމާތު ދެއްވާނެ ކަމަށްވެސް މިނިސްޓަރވަނީ ވިދާޅުވެފައެވެ. މީގެ ސަބަބުން މީހުން ފުދުންތެރިވެގެން ދިއުމުގެ މަގު ހުޅުވިގެންދާނެ ކަމަށާއި އަދި ޒަކާތް ހައްގުވާ މީހުންގެ އަަދަދު ދަށްވެގެން ދާނެ ކަމަށްވެސް މިނިސްޓަރ ވިދާޅުވިއެވެ.\nމިވަގުތު ރާއްޖޭގައި ފަޤީރުންގެ ގޮތުގައި 8764 މީހުން އެބަތިބިއެވެ. އޭގެތެރޭގައި ހިމެނެނީ މާލޭގެ ދަފްތަރުގައި ހިމެނޭ 1717 މީހަކާއި އަތޮޅުތަކުން 7047 މީހުން ކަމަށް އިސްލާމިކް މިނިސްޓްރީން ހާމަކޮށްފައިވެއެވެ.


Bappa ge aailaa in mamma andhaali goi dharifulhuge dhulun – adduLIVE\nLast Updated: February 18, 23:41\nބައްޕަގެ އާއިލާއިން މަންމަ އަންދާލި ގޮތް ދަރިފުޅު ގެ ދުލުން!\nAug 20, 2019, 14:47 އަމީރާ\nބައްޕައަކާއި އޭނާގެ އާއިލާ ގުޅިގެން5އަހަރުގެ ދަރިފުޅު ކުރިމަތީގައި އެކުއްޖާގެ މަންމަ އަންދާލައިފިއެވެ. މިހާދިސާ ހިނގާފައިވަނީ އިންޑިއާގެ އުއްތަރ ޕްރަދޭޝްގެ ޝްރަވާސްތީ ޑިސްޓްރިކްޓުގެ ޤަދްރާ އަވަށުގައެވެ.\nހުކުރު ދުވަހުގެ ހަވީރު ވަގުތެއްގައި ހިނގާ ދިޔަ މިހާދިސާގައި އަންދާލެވުނީ 22 އަހަރުގެ ސައީދާއެވެ. އަދި މިކަން ހިނގަން މެދުވެރިވީ ސައީދާގެ ފިރިމީހާ، ނަފީސް (26އ) އޭނާއަށް ފޯނުން ގުޅައި ތިންފަތް ވަރިކުރުމުން، ސައީދާ އެކަމާ ގުޅިގެން މައްސަލަ ހުށައެޅުމުންނެވެ.\nސައީދާގެ ބައްޕަ، ރަމްޒަން ޚާންވެސް ވަނީ އޮގަސްޓް6ވަނަ ދުވަހު މުމްބާއި ގައި މަސައްކަތްކުރާ ނަފީސް، އޭނާގެ އަންހެން ދަރިފުޅު ފޯނު މެދުވެރިކޮށް ތިންފަތް ވަރިން ވަރިކޮށްފައިވާކަމަށް ބުނެފައެވެ.\nޚާން ބުނެފައިވާ ގޮތުގައި، "ސައީދާ މައްސަލަ ހުށަހަޅަން ފުލުހަށް ދިޔަ، ނަމަވެސް އެމީހުން އޭނާގެ ފިރިމީހާ މުމްބާއީ އިން އަންނަންދެން މަޑުކުރުމަށް ބުނެ އަނބުރާ ފޮނުވާލި. އޮގަސްޓް 15 ވަނަ ދުވަހު އޭނާ މުމްބާއީ އިން އެނބުރި އައުމުން އެމީހުން ފުލުހަށް ގެންގޮސް ފުލުހުން އެދުނީ ސައީދާ ނަފީސް ކައިރީގައި މަޑުކުރުމަށް."\nސައީދާގެ ބައްޕަގެ އިތުރުން އޭނާގެ5އަހަރުގެ އަންހެން ދަރިފުޅު، ފާތިމާވެސް ވަނީ މިހާދިސާ އާއި ގުޅިގެން ފުލުހުންނަށް ބަޔާން ދީފައެވެ. " ހުކުރު ދުވަހު މެންދުރު ބައްޕަ ނަމާދުން އައިސް މަންނަ ކައިރީ ބުނީ ވަރިކޮށްފަ ހުރުމުން ގެއިން ނިކުމެގެން ދާށޭ. އެކަމާ ގުޅިގެން ޒުވާބު ފެށުނީ. ކާފަ އަޒީޒުﷲ، މާމަ ހަސީނާ، އަދި ބޮޑު ދައިތަމެން ކަމަށްވާ ގުޑިޔާއާއި ނާދިރާ އެތަނަށް އައި. ބައްޕަ މަންމަގެ އިސްތަށިގަނޑުގައި ހިފާ އަނިޔާ ކުރަމުން ދިޔައީ. ބޮޑުދައިތަމެން ކެރޯސިން އެޅީމަ މާމަ އާއި ކާފަ އަލިފާން ދަނޑި ރޯކުރީ." ކުޑަކުޑަ ފާތިމާ ކިޔާދިނެވެ.\nފާތިމާގެ ބަޔާން ދޭން ފުލުހަށް ފާތިމާ ގޮވައިގެން ދިޔައީ ސައީދާގެ ބޭބެ ރަފީޤެވެ. ފާތިމާގެ ބަޔާނަށްފަހު ފުލުހުން އެގެއަށް ގޮސް، ސައީދާގެ ހަށިގަނޑު ޕޯސްޓް މޯޓެމް ހެދުމަށް ފޮނުވިއެވެ. އަދި ހޮނިހިރު ދުވަހު އެފްއައިއާރު ރެޖިސްޓަރ ކުރެވުނެވެ. "އަދިވެސް ޤާތިލު ހައްޔަރެއް ނުކުރޭ. އަހަރެން ސުޕްރީމް ކޯޓު ދޮރުގައި ޓަކި ދޭން ޖެހުނަސް، އެކަންވެސް ކުރާނަން." ރަފީޤު ކިޔާދިނެވެ.\nޓައިމްސް އޮފް އިންޑިއާއަށް ޝްރަވާސްތީ ގެ ސުޕެރިންޓެންޑެންޓް، އަޝިޝް ސްރިވަސްތާ ދީފައިވާ އިންޓަވިއުއެއްގައި ބުނެފައިވަނީ ނަފީސްއާއި އޭނާގެ އާއިލާއާއި ދެކޮޅަށް އެފްއައިއާރު ރެޖިސްޓަރ ކޮށްފައިވާ ކަމަށާއި، އެމީހުންނާއި ދެކޮޅަށް ޑައުރީ ހެރޭސްމެންޓް، މީހަކު މެރުން އަދި ޑައުރީ މަނާކުރާ ޤާނޫނުގެ ދަށުން ދައުވާ އުފުލިފައިވާ ކަމަށެވެ. އަދި ތިންފަތް ވަރިން ވަރިކުރި މައްސަލަވެސް ބަލާނެކަމަށާއި، އޮގަސްޓް6ގައި ފުލުހަށް މައްސަލަ ހުށައަޅަން ދިޔުމުން އެމައްސަލަ ނުބެލި ސަބަބުވެސް ހޯދާނެކަމަށެވެ.\nއިންޑިއާގައި މިފަދަ ގޮތްގޮތައް އަންހެނުން މެރުމަކީ އަދިވެސް ވަރަށް އާންމު ކަމެކެވެ.


Yoosuf Bin Thaashfeen 96 - One Online\nޔޫސުފު ބިން ތާޝްފީން 96\n(27 މެއި ގެ އަދަދާ ގުޅޭ)\nسعد އޭނާގެ ނާއިބާ ދިމާޔަށް އެނބުރިވަޑައިގެން ވިދާޅުވިއެވެ. "ހަމަމިހާރު އަޅުގަނޑު މިދަނީ أميـر ގެ އަރިހަށް. أميـر ވަނީ ހުކުރުދުވަހުގެ ފަތިހު ކިއްލާއަށް ޙަމަލަދެއްވަން ކަނޑައަޅުއްވައިފައި. މިހާރު އަޅުގަނޑު އުދުހިފައި ދިޔަކަމުގައިވިޔަސް ވަގުތު އޮއްވައި އެހިސާބަށް ފޯރާނެކަމުގެ އެއްވެސް އެކަށޭނަކަމެއް ނެތް. ޝެހެޒާދާ رشـيـد މިހާރުވާނީ އަލްފާންސޫގެ ހުށަހެޅުއްވުން އެބޭފުޅުންނަށް ދަންނަވައިފައި. އަޅުގަނޑަށް އެހިސާބަށް ފޯރާއިރު ހަނގުރާމަ އޮންނާނީ އޭގެ އެންމެފަހު މަރުޙަލާއަށް ގޮސްފައި. މުލޫކުއްޠަވާއިފުން ޣަދަރުވެރިވެވަޑައިގެން ހަނގުރާމަ ހިނގަމުންދަނިކޮށް ފަހަތަށް ޖެހިވަޑައިގެންފިނަމަ އަޅުގަނޑުމެންގެ ލަޝްކަރަށް ވަރަށް ނުރައްކާތެރި ޙާލަތަކާ ކުރިމަތިލާންޖެހޭނެ. ދުޝްމިނުންނަށް އެބައިމީހުންގެ ހުރިހައި ބާރެއް މައިދާނަށް ނެރެވޭނެ. ދުޝްމިނުންގެ ގެމަތަކެއް ކިއްލާގެ އުތުރުފަރާތުން ނުވަތަ އިރުމަތީފަރާތުން ބޭރަށްނުކުމެ އަޅުގަނޑުމެންގެ މުޢަސްކަރަށް ޙަމަލަދީފިނަމަ އަޅުގަނޑުމެންނަށް ވަރަށް ޢިބުރަތްތެރި ހަލާކަކާ ކުރިމަތިވާނެ. ކަލާ ހުރިހާ މަރުކަޒުތަކުގެ ސިފައިންނަށް އަންގަވާ ޙިޞްނުއްލައިޠުގެ މަޢުރިކާގައި ބައިވެރިވާން އެތަނަށް އަވަހަށްދާން. އެތަނަށް ވީހައިވެސް ގިނަ ސިފައިން ބޭނުންވާނެ. އަޅުގަނޑު މިގެންދަނީ އެންމެ ތިން އަސްވާރުން. ކިއްލާގައި ފާރަވެރީން މިހާރުވެސް ވަރަށް މަދު."\nނާއިބު ކޮމާންޑަރ ވިދާޅުވިއެވެ. "މަގުމަތީގައި ވަރަށްބޮޑަށް ހުސިޔާރުވެވަޑައިގަންނަވާތި! މުލޫކުއްޠަވާއިފުންގެ ވަފުދުން ސަލާމަތްވެގެންދިޔަ މީހުން އެބައިމީހުންގެ އެކުވެރީން ހޯދަން މުލޫކުއްޠަވާއިފުންގެ ލަޝްކަރު ފޮނުވުމަކީ އެކަށީގެންވާ ކަމެއް. މި ލިޔުން ހޯދާން އެބައިމީހުން ނުފޮރުޅާ އެންމެ ގާކޮޅެއްވެސް ދޫކޮށެއް ނުލާނެ."\nسعد ވިދާޅުވިއެވެ. "ފަހަރެއްގައި އަޅުގަނޑަށް މަގުމަތީން ނުރައްކަލަކާ ކުރިމަތިވެއްޖެނަމަ\nމި ލިޔުން ހިފައިގެން ކަލާގެ އަރިހަށް މީހަކު އަންނާނެ. މި ކަރުދާސްކޮޅުގައި ލިޔެވިފައިމިވަނީ އަންދަލުސުގެ މުޅި ތަޤުދީރު أميـر ގެ އަރިހަށް މި ލިޔުން ފޮނުއްވުމަކީ ކަލާގެ މަސްއޫލިއްޔަތެއް. ޤައިދީންނާމެދު ފަރުވާތެރިވެވަޑައިގަންނަވާތި! މިކޮޅުން ސިފައިން ދާއިރު ސިފައިންގެ ހަވާލުގައި މިދެމީހުން ފޮނުއްވާތި!"\nسعد ބޭރަށް ނުކުމެވަޑައިގެންނެވުމުން زيـاد ވަރަށް ބާރަށް ހަޅޭއްލަވައިގެންނެވިއެވެ. "އަދި ވަރަށް މުހިންމު ވާހަކައެއް ދަންނަވަން އަޅުގަނޑު ބޭނުން!"\nسعد ފަހަތަށް އެނބުރިވަޑައިގަންނަވަމުން ވިދާޅުވިއެވެ. "އަވަހަށް ބުނޭ!"\n"އަލްފާންސޫ އޮތީ ވިދާޅުވެފައި. މުލޫކުއްޠަވާއިފުން ވަކިފަރާތަކަށް ޖެހިވަޑައިނުގަންނަވާކަން އެނގިވަޑައިގެންފިނަމަ އޭނާ ހަތަރު ދުވަހުގެ ތެރޭގައި ފަނަރަހާސް ސިފައިންނާއިގެން ޙިޞްނުއްލައިޠަށް ވަޑައިގަންނަވާނެ. ބަލަންސިއްޔާގެ ދެކުނު އިރުމަތީ ސަރަޙައްދުގެ ފަރުބަދަތަކުގެ ސާޅީސް ކޯސް ދުރުގައި މިހާރުވެސް އެލަޝްކަރު ބަނޑަހަޖަހައިގެން އެބަތިބި!"\nމުސްލިމު އަންދަލުސްގެ މާލިގާ (މިހާރުގެ މަލާގާ)ގެ އަލްގަސްރު ގަނޑުވަރުގެ ދޮރުކޮޅެއް. އިސްލާމީ އަންދަލުސްގެ ވޭތުވެދިޔަ ރަންޒަމާނުގެ ހަނދާނެއް. ފޮޓޯ: އިސްލާމީ ފުތޫޙާތުގެ އެޓްލަސް. ދާރުއްސަލާމް ---\nسعد ބޭރަށް ނުކުމެވަޑައިގެން المـــاس ގާތު ވިދާޅުވިއެވެ. "ބޮޑުބޭބޭ! މިހާރު މި ކިއްލާ މިވަނީ ވަރަށްބޮޑު ނުރައްކަލަކަށް ހުށަހެޅިފައި. ބޮޑުބޭބެ ميـمــونـة ގޮވައިގެން ޙިޞްނުއްލައިޠަށްދޭ! ހެނދުނު ބޭރުގެ ޗެކްޕޮއިންޓުތަކުގެ ސިފައިން ޙިޞްނުއްލައިޠަށް ދާއިރު ބޮޑުބޭބެވެސް އެމީހުނާއެކުގައި ދަތުރުކުރޭ!"\nسعد އިރުކޮޅެއްގެފަހުން ގެންދެވީ ތިން ސަވާރުންނާއެކު ޙިޞްނުއްލައިޠާ ދިމާޔަށް ވަރަށްބާރަށް ދަތުރު ކުރައްވަމުންނެވެ. އޭނާ ދަތުރުކުރެއްވީ ފަރުބަދަތަކުގެތެރޭގެ އުނދަގޫ އަޑިގުޑަން މަގުތަކުންނެވެ. ރޭގަނޑުގެ އަނދިރިކަން ފަތިހުގެ ފަނޑު އަލިކަމަށް ބަދަލުވަނީއެވެ. މިހާރު އޭނާއަށް ވަނީ ދަތުރުކުރައްވަން ޖެހިވަޑައިގަންނަވާ މަގުގެ ގާތްގަނޑަކަށް ހަތަރުބައިކުޅަ އެއްބައި ކަޑައްތު ކުރެއްވިފައެވެ. سعد ދެފަރުބަދައެއްގެ ދޭތެރޭގެ ހަނި މަގަކުން ކުޑަކުޑަ ވާދީއަކަށް ފައިބައިވަޑައިގަންނަވަން ފައްޓަވައިފިއެވެ. سعد ކުއްލިޔަކަށް އޭނާގެ އަސް މަޑުކުރައްވައިފިއެވެ. އޭނާ ފަހަތްޕުޅަށް އެނބުރިވަޑައިގެން އޭނާގެ ބައިވެރީންގެ ގާތުގައި ވިދާޅުވިއެވެ. "ތިޔަބައިމީހުން ހުސިޔާރުވާތި! ކޯރުގެ ފާލަންމައްޗަކުން ފާރަވެރިޔަކު ނުފެނޭ! އަހަރެން އޮންނާނީ އަބަދުވެސް ފާލަންމަތީގައި ދެމީހަކު ފާރަޔަށް ތިބޭން އަންގައިފައި!"\nسعد ގެ އެކުވެރިޔެއް ޖަވާބު ދިނެވެ. "މިހާރު ފަތިސްވަނީ. ފާރަވެރީން ޗެކްޕޮއިންޓަށް ދިޔައީކަމަށްވެސް ވެދާނެ."\nއަނެކަކު ބުންޏެވެ. "މިދިމާޔަށް ބައްލަވާ! ތިން އަސްވާރަކު ގަސްތަކުގެ ތެރެއިން ނުކުމެގެން ވަރަށް ބާރަށް އަސް ދުއްވައިފައި ފާލަމާ ދިމާޔަށް އެބަދޭ."\nسعد އަސް ދުއްވައިލައްވައިފިއެވެ. ނަމަވެސް އެބޭފުޅުން ފާލަމާ ތަންކޮޅެއް ދުރުގައި ތިއްބަވަނިކޮށް އެބޭފުޅުން މަގުމަތީގެ ޗެކްޕޮއިންޓުގެ ފާރަވެރީންކަމުގައި ހީފުޅުކުރެއްވި ސިފައިންގެ ތިންމީހުން ކުއްލިޔަކަށް ލޮންސި އުކުޅަށް މަހައިގެން އެބޭފުޅުންގެ ކުރިފުޅުމަތީގައި ހުއްޓިއްޖެއެވެ. سعد ކުއްލިޔަކަށް ވަރަށް ބާރަށް އަހުގެ ލަގަނަށް ދަންމަވައި އަސް މަޑުކުރައްވައިފިއެވެ. ވަރަށްބާރު އަޑުފުޅަކުން ވިދާޅުވިއެވެ. "ކީއްތަވެފައި ތިޔަތިބީ. އަހަރެންވެސް ނޭނގުނުތަ؟"\nسعد އަށް ލިބިވަޑައިގެންނެވި ހައިރާންފުޅުކަން ފެނިފައި އޭނާގެ އެކުވެރިޔެއް އަވަސްއަވަހަށް ކުރިޔަށް ޖެހިލައިފައި ބަރުބަރީ ބަހުން ދެންނެވިއެވެ. "މިއީ އަޅުގަނޑުމެންގެ ލަޝްކަރުގެ ބައެއް ނޫން. ދުޝްމިނުން މިމަގުގައި ހުންނަ ޗެކްޕޯސްޓު ހިފީކަމުގައި ވެދާނެ. ކަލާ ރައްކާތެރިވެވަޑައިގަންނަވާ."\nسعد އެބޭފުޅުންނަށް ހުރަސްއެޅި މީހުނާ މުޚާޠަބުކުރައްވައި ވިދާޅުވިއެވެ. "ތިޔަބައިމީހުންނަކަށް އަހަރެމެންނެއް ނުހުއްޓުވޭނެ!"\nސިފައިންގެ މީހެއް ޖަވާބު ދިނެވެ. "އަހަރެމެންގެ ކޮމާންޑަރު ވަޑައިނުގަންނަވާހައި ހިނދަކު މިމަގު ބަންދުވާނެ!"\n"ތިޔަބައިމީހުންގެ ކޮމާންޑަރަކީ ކާކުތަ؟"\n"އަހަރެމެންނަކަށް ތިޔަ ސުވާލުގެ ޖަވާބެއް ނުދެވޭނެ."\nسعد ކޮންމެވެސް އެއްޗެކޭ ވިދާޅުވާން އުޅުއްވިއެވެ. އެވަގުތު އޭނާއަށް ލަކުޑި ފާލަންމަތީގައިހުރި ލޭގެ ނިޝާންތައް ފެނިވަޑައިގެންފިއެވެ. އޭނާ އަވަސްއަވަހަށް އޭނާގެ ޖީބުފުޅުގައިއޮތް ކަރުދާސްގަނޑު ނަންގަވައިފައި ސަވާރެއްގެ އަތަށް ދެއްވައިފައި ވިދާޅުވިއެވެ. "ކަލޭ އަވަހަށް އެނބުރި ކިއްލާއަށްދޭ. ހީވަނީ އަހަރެމެން ދަތުރުކުރާ މަގުގައި ދަލެއް ފަތުރައިލެވިއްޖެހެން. ކިއްލާއަށް ދެވުނުހައި އަވަހަކަށް ކޮމާންޑަރުގެ ނާއިބާ މިލިޔުން ހަވާލުކުރޭ!"\nسعد އާއި އޭނާގެ އެކުވެރީންނަށް ހުރަސްއެޅި ސިފައިންގެ ތެރެއިން އެކެއް އޭނާގެ އަސް ކުރިޔަށްޖައްސައިލައިފައި ސުވާލުކުރިއެވެ. "އެއީ ކޯއްޗެއްތަ؟"\nކޮންމެ ސުވާލަކީ ޖަވާބުދޭންޖެހޭ ސުވާލެއް ނޫން. سعد އެހެން ވިދާޅުވުމާއެކު ވިދުވަރެއްހައި ހަލުވިކޮށް ކަނޑިކޮޅު އުރައިން ދަންމަވައިގެންފިއެވެ. އޭނާ އަސް ދުއްވައިލެއްވިއެވެ. އެސްފިޔަ ޖަހައިލާހައި ކުޑައިރުކޮޅެއްގެ ތެރޭގައި އެ ސިފައިންގެ މީހާގެ ލޮންސި ބުރިވެގެން އެއްބުރި ބިންމައްޗަށް ވެއްޓިއްޖެއެވެ.\nسعد ކަނޑިކޮޅުގެ ދެވަނަ އެތިފަހަރުން އެ ސިފައިންގެ މީހާ ޤަތުލުކުރައްވައިފިއެވެ. އޭރު سعد އޭނާގެ ބައިވެރީންކުރެ އެނބުރިދާން އެންގެވި މީހާ އޭނާގެ އަސް އަނބުރައިލައިފައި އަސް ދުއްވައިލައިފިއެވެ. ދެންތިބި ދެސަވާރުން ކުރިޔަށްއަރައި ފާރަވެރީންނާ ޙަމަލަދީފިއެވެ. ހަނގުރާމަ ހިނގަމުންދަނިކޮށް ފާލަންކައިރީގެ ބޯގަސްތަކުގެ ތެރެއިން ތީރުތަކެއް އަތުވެއްޖެއެވެ. އެއްތީރު ދިޔައީ سعد ގެ ކަނދުރާފުޅުގައި ކިރިޔާ ނުޖެހިއެވެ. އަނެއްތީރު އައިސް ހެރުނީ سعد ގެ އަރިކަށިފުޅަށެވެ. سعد ގެ އެކުވެރިޔެއް ފާރަވެރީންކުރެ އެކެއްގެ މެޔަށް ލޮންސި ޖަހައިފިއެވެ. އޭނާ އަސްމަތީން ކޮއްޕައި ކޯރުގެ ތެރެޔަށް ވައްޓައިލައިފިއެވެ. ތިންވަނަޔަށްހުރި ސަވާރު سعد ގެ ކަނޑިކޮޅުން ޒަޚަމުކޮށްލެއްވުމުން ގަސްތަކާ ދިމާޔަށް އަސް ދުއްވައިފައި ހިނގައްޖެއެވެ. އެހައިތަނުން އައި ތީރެއް سعد ގެ އެކުވެރިޔަކު ޒަޚަމު ކޮށްލައިފިއެވެ. ފާލަން ހުރަސްކުރައްވަނިކޮށް އައި ތީރެއް ހެރުނީ سعد ގެ ކުޑަކަޅުވާފުޅަށެވެ.\nسعد އާއި އޭނާގެ އެކުވެރިޔާ ކޯރެއް ހުރަސްކުރެއްވުމަށްފަހު އުސްފަރުބަދަޔަކަށް އަރައިވަޑައިގަންނަވާން ފައްޓަވައިފިއެވެ. سعد ގެ ކުޑަކަޅުވާފުޅުގައިހުރި ޒަޚަމު އެހައި ފުނެއް ނޫނެވެ.\nسعد އަސްމަތީގައި ފަރުބަދަޔަށް އަރައިވަޑައިގަންނަވަމުން އެތީރު ލުއްސަވައިލައްވައިފިއެވެ. އެކަމަކު އަރިކަށިފުޅަށް ހެރިފައިހުރި ތީރު ލުއްސަވައިލެއްވިއިރު އޭނާގެ މޫނުފުޅުމައްޗަށް އިރުކޮޅަކަށް އަނދިރިވިއެވެ. ނަމަވެސް\nسعد އޭނާގެ އަހުގެ ދުވެލި މަޑުވިޔަކަ ނުދެއްވައެވެ. އޭނާ އަރިކަށިފުޅުން ލުއްސައިލެއްވި ތީރު އެއްލައިލެއްވުމުގެ ބަދަލުގައި އޭނާގެ ތުރުކަހަށް ލައްވައިފިއެވެ.\nދަތި އުނދަގޫ މަގުތަކުންލައްވައިފައި ފަރުބަދައިގެ އަނެއްފަރާތަށް ވަޑައިގެންނެވުމުން އެބޭފުޅުންގެ ކުރިފުޅުމަތީގައިއޮތީ ވަރަށް ތަނަވަސް ވާދީއެކެވެ. އެވާދީގައިހުރި މުރާބިޠީންގެ އަސްކަރީ ޗެކްޕޮއިންޓަކީ سعد އަށާއި އޭނާގެ އެކުވެރީންނަށް ދަތުރުފުޅުގެ ކުރިޔަށްހުރި މަރުޙަލާތައް ކަޑައްތު ކުރައްވަން ބޭނުންފުޅުވާ ތާޒާ އަސް ލިބިވަޑައިގަންނަވާނެކަމަށް އުންމީދުކުރެއްވޭ މަރުކަޒެވެ. ނަމަވެސް އެމަރުކަޒާ މޭލެއްހައި ހިސާބަށް ކައިރިޔަށް ވަޑައިގެންނެވުނުތަނާ ފެނިވަޑައިގެންނެވީ އަސްވާރުންގެ ބަޔަކު އެމަރުކަޒުން ނުކުމެގެން ފަރުބަދަޔާ ދިމާޔަށް އަންނަ ތަނެވެ. سعد މާޔޫސްކަމާއެކު އޭނާގެ އެކުވެރީންނާ ދިމާޔަށް ބައްލަވައިލެއްވިއެވެ. އޭނާ ވިދާޅުވިއެވެ. "އަހަރެމެން މިމަގު ދޫކޮށްލައިފައި ޖަންގައްޔަށް މިސުރާބު ޖަހާންވީ. އެބައިމީހުން އަހަރެމެން ވަށައިލުމުގެ ކުރީން އަހަރެމެންނަށް ޖަންގައްޔަށް ނުވަދެވިއްޖެނަމަ އަހަރެމެންނަށް ސަލާމަތްވެވުމުގެ އުންމީދު ވަރަށްކުޑަ."\nسعد ގެ އެކުވެރީންކުރެ އެކެއް ސަމާލުވެލައިފައި ބުންޏެވެ. "އަޑުއައްސަވަބައްލަވާ! ފަހަތުން ބަޔަކު އެބައާދޭ!"\nسعد އަސް މަޑުކޮށްލައްވައިފިއެވެ. ފަހަތުން އަންނަ ދެއަހެއްގެ ދުވެލީގެ އަޑު އައްސަވާން ފައްޓަވައިފިއެވެ. "އެއީ ފާލަމަށް ވެރިވި މީހުންގެ ބައިވެރީން. އެމީހުން ކުރިއަރައިގެން ދިޔުމަކީ އަހަރެމެންނަށް ކުރިމަތިވާނެ ނުރައްކަލެއް. ތިޔަބައިމީހުން ވާތްފަރާތުން ފަރުބަދަމަތީން ފައިބައިފައި ޖަންގައްޔަށް ވަދޭ! އަހަރެން އެމީހުން ހުއްޓުވާނަން!"\nسعد ގެ އެކުވެރީން ދެންނެވިއެވެ. "ކަލާ ތިޔަހުންނެވީ ޒަޚަމުވެވަޑައިގެންފައި. ކަލާ ދޫކޮށްލައިފައެއް އަޅުގަނޑުމެންނަކަށް ނުދެވޭނެ."\nسعد ވިދާޅުވިއެވެ. "މިއީ އަހަރެންގެ އަމުރު. އަހަރެން ފަހަތުގައި ހުންނާން ބޭނުންވަނީ އެހެންވެ."


Marvel ge kuriah huri project thah: kureege adhi aa tharinnaa eku...\nރިޕޯޓު - މާވެލް\nމާވެލްގެ ކުރިއަށް ހުރި ޕްރޮޖެކްޓްތައް: ކުރީގެ އަދި އާ ތަރިންނާއެކު ގިނަ ފިލްމްތަކާއި ސީރީޒްތައް!\nމާވެލް ސްޓޫޑިއޯސް އިން ކުރިއަށް އޮތް އަހަރުތަކުގެ ތެރޭގައި ރިލީޒް ކުރަން ނިންމާފައިވާ ފިލްމްތަކާއި ޓީވީ ޝޯވތައް ވަނީ "ސޭން ޑިއޭގޯ ކޮމިކް-ކޮން 2019 ގައި އިއުލާންކޮށްފައި\nމީގެ ތެރޭގައި ކުރީގެ މަޝްހޫރު ފްރެންޗައިސްތަކާއި މުޅިން އަލަށް ތައާރަފް ކުރެވޭ ފްރެންޗައިސްތައް ހިމެނޭ\nކ. މާލެ 23 ޖުލައި 2019 | އަންގާރަ 22:46 1,607\n"ސޭން ޑިއޭގޯ ކޮމިކް-ކޮން 2019"ގައި މާވެލްގެ ޕްރޮކްޖެކްޓައް އިއުލާން ކުރުމުގެ ތެރެއިން - މާވެލް\nބައިނަލްއަގްވާމީ ކޮމިކް ކޮންވެންޝަނެއް ކަމަށްވާ "ސޭން ޑިއޭގޯ ކޮމިކް-ކޮން 2019" ހޯމަ ދުވަހު ނިމިފައިވާއިރު، މާވެލް ސްޓޫޑިއޯސް އިން ވަނީ އެ ތަނުގައި ބޮޑެތި ޕްރޮޖެކްތަކެއް އިއުލާން ކޮށްފައެވެ.\nއެގޮތުން، އެ ސްޓޫޑިއޯއިން ކުރިއަށް އޮތް އަހަރުތަކުގެ ތެރޭގައި ރިލީޒް ކުރަން ނިންމާފައިވާ ފިލްމްތަކާއި ޓީވީ ޝޯވތައް މާވެލް އިން އިއުލާން ކުރިއެވެ.\nމާވެލްއިން ކުރިއަށް އޮތް ދެ އަހަރަށް އިއުލާން ކޮށްފައިވާ ޕްރޮޖެކްޓްތަކުގެ ތެރޭގައި ކުރިން ރިލީޒް ކޮށްފައިވާ ފްރެންޗައިސްތަކުގެ ސީކުއެލްތަކާއި ސްކްރީންއަށް މުޅިން އަލަށް ތައާރަފް ކުރާ ފްރެންޗައިސްތައް ހިމެނެއެވެ.\nއަދި މާވެލްގެ އަންނަން ހުރި ފިލްމްތަކުން ހޮލީވުޑްގެ އެންމެ ކާމިޔާބު ތަރިން ފެންނައިރު، ބޮޑު ސްކްރީންގެ މަޝްހޫރު ބައެއް ތަރިން ޓީވީ ޝޯވތަކުންވެސް ފެނިގެންދާނެއެވެ.\n"ދަ އެޓަރނަލްސް". ފޮޓޯ: މާވެލް\nއެގޮތުން އެންމެ ފުރަތަމަ އިއުލާންކޮށްފައިވަނީ "ދަ އެޓަރނަލްސް"އެވެ.6ނޮވެމްބަރު 2020ގައި ރިލީޒް ކުރަން ހަމަޖެހިފައިވާ މި ފިލްމުން ފެނިގެންދާނީ އެންޖަލީނާ ޖޯލީ، ރިޗަރޑް މޭޑަން، ކުމައިލް ނަންޖިއާނީ، ލޯރެން ރިޑްލޮފް، ބްރަޔަން ޓައިރީ ހެންރީ، ސަލްމާ ހަޔެކް، ލިއާ މެކްހިއު އަދި ޑޮން ލީ ފެނިގެންދާނެއެވެ. "ދަ އެޓަރނަލްސް" ޑައިރެކް ކުރަނީ ކްލޯއީ ޒާއީ އެވެ.\n"ދަ ފެލްކަން އެންޑް ދަ ވިންޓަރ ސޯލްޖަރ"\n"ދަ ފެލްކަން އެންޑް ދަ ވިންޓަރ ސޯލްޖަރ". ފޮޓޯ: މާވެލް\nއިއުލާން ކުރި އެންމެ ފުރަތަމަ ޓީވީ ޝޯވއަކީ މާވެލް ސްޓޯޑިއޯސްގެ ޕާޓްނަރ ކަމަށްވާ ޑިޒްނީ+އަށް އަންނަ ޓީވީ ޝޯވއެއް ކަމަށްވާ "ދަ ފެލްކަން އެންޑް ދަ ވިންޓަރ ސޯލްޖަރ"އެވެ. މި ފިލްމްގެ މައި ރޯލުން ފެންނާނީ "އެވެންޖަރސް" ފްރެންޗައިޒް ފިލްމްތަކުން ފެލްކަން އަދި ވިންޓަރ ސޯލްޖަރގެ ރޯލުން ފެންނަ އެންތަނީ މެކީ އާއި ސެބޭސްޗަން ސްޓޭންއެވެ. "ދަ ފެލްކަން އެންޑް ދަ ވިންޓަރ ސޯލްޖަރ" ރިލީޒް ކުރަން ހަމަޖެހިފައިވަނީ 2020 ވަނަ އަހަރުގެ ފަހުކޮޅެވެ.\n"ޝޭންގް-ޗައި އެންޑް ދަ ލެޖެންޑް އޮފް ދަ ޓެން ރިންގްސް"\n"ޝޭންގް-ޗައި އެންޑް ދަ ލެޖެންޑް އޮފް ދަ ޓެން ރިންގްސް". ފޮޓޯ: މާވެލް\nދެން އިއުލާން ކޮށްފައިވަނީ "ޝޭންގް-ޗައި އެންޑް ދަ ލެޖެންޑް އޮފް ދަ ޓެން ރިންގްސް"އެވެ. ދެކުނު އިރުމަތީ އޭޝިއާގެ ކެރެކްޓަރެއްގެ މައްޗަށް ބިނާކޮށްފައިވާ މާވެލްގެ މި މަޝްހޫރު ކެރެކްޓަރ އަލަށް ފިލްމަކުން ތައާރަފް ކުރާއިރު، ފިލްމްގެ ލީޑް ރޯލުން ފެންނާނީ ސިމޫ ލިއު އެވެ. އަދި އޭނާއާ އެކު އަކްވަފީނާ އަދި ޓޯނީ ލިއުންގ ފެނިގެންދާނެއެވެ. ޑެސްޓިން ޑޭނިއަލް ކްރެޓަން ޑައިރެކްޓް ކުރާ މި ފިލްމް ރިލީޒް ކުރަން ހަމަޖެހިފައިވަނީ 12 ފެބްރުއަރީ 2021 ގައެވެ.\n"ވޯންޑާވިޝަން". ފޮޓޯ: މާވެލް\nކޮމިކް-ކޮންގައި ހަތަރު ވަނައަށް އިއުލާން ކޮށްފައިވަނީ "ވޯންޑާވިޝަން" ކިޔާ ޓީވީ ސީރީޒްއެވެ. މި ސީރީޒް އިން ވެސް ފެންނާނީ "އެވެންޖަރޒް" ފިލްމްތަކުން ވޯންޑާ މެކްސިމޮފް ނުވަތަ ސްކާލެޓް ވިޗްގެ ރޯލުން ފެންނަ އެލިޒަބެތު އޯލްސަން އާއި ވިޝަންގެ ރޯލުން ފެންނަ ޕޯލް ބެޓަނީއެވެ. "ވޯންޑާވިޝަން" ޑިޒްނީ+ އަށް އަންނާނީ 2021 ވަނަ އަހަރެވެ.\n"ލޯކީ". ފޮޓޯ: މާވެލް\nމީގެ އިތުރުން، "ލޯކީ" ކިޔާ ސީރީޒްއެއް ވެސް ރިލީޒް ކުރެވޭނެއެވެ. އެވެންޖަރޒްގެ އެއް ހީރޯކަމަށްވާ ތޯރ ނުވަތަ'ގޯޑް އޮފް ތަންޑަރ'ގެ ކޮއްކޮ ލޯކީ މެއިން ކެރެކްޓަރ އެއް ގޮތުގައި ފެންނަ މި ސީރީޒްގެ ލީޑް ރޯލުން ފެންނާނީ "އެވެންޖަރސް"ގައި ވެސް އެ ރޯލުން ފެންނަ ޓޮމް ހިޑްލްސްޓަންއެވެ. ޓޮމް އެންމެ ފަހުން ފެނިގެން ދިޔަ ސީރީޒް "ދަ ނައިޓް މެނޭޖަރ"ގައި އޭނާގެ މަސައްކަތަށް ގޯލްޑަން ގްލޯބް އެވޯޑެއް ވަނީ ލިބިފައެވެ.\n"ޑޮކްޓަރ ސްޓްރޭންޖް އިން ދަ މަލްޓިވަރސް އޮފް މޭޑްނަސް"\n"ޑޮކްޓަރ ސްޓްރޭންޖް އިން ދަ މަލްޓިވަރސް އޮފް މޭޑްނަސް". ފޮޓޯ: މާވެލް\nއިއުލާން ކުރި ފިލްމްތަކުގެ ތެރޭގައި "ޑޮކްޓަރ ސްޓްރޭންޖް އިން ދަ މަލްޓިވަރސް އޮފް މޭޑްނަސް" ހިމެނެއެވެ. މި ފިލްމަށް ޑޮކްޓަރ ސްޓްރޭންޖްގެ ރޯލަށް ބެނެޑިކްޓް ކަމްބަބެޗް އަނބުރާ އަންނަ އިރު، ފިލްމް ޑައިރެކްޓް ކުރާނީ މި ފްރެންޗައިސްގެ ފުރަތަމަ ފިލްމް ޑައިރެކްޓް ކުރި ސްކޮޓް ޑެރިކްސަންއެވެ. އަދި މި ފިލްމުގައި ޑޮކްޓަރ ސްޓްރޭންޖްއާ އެކު ސްކާލެޓް ވިޗް ފެނިގެންދާނެ އިރު، އެ ރޯލް ކުޅޭނީ "ވޯންޑާވިޝަން" ޓީވީ ސީރީޒްގައި ވެސް އުޅޭނެ އެލިޒަބަތު އޯލްސަންއެވެ. އަދި "ޑޮކްޓަރ ސްޓްރޭންޖް އިން ދަ މަލްޓިވަރސް އޮފް މޭޑްނަސް" އާއި "ވޯންޑާވިޝަން" އާ ގުޅުމެއް ވާނެކަން ވެސް ވަނީ އިއުލާން ކޮށްފައެވެ.\n"ހޯކްއައި". ފޮޓޯ: މާވެލް\nމިއީ "އެވެންޖަރސް" ފްރެންޗައިސްގައި ވެސް ފެނިގެންދާ ހޯކްއައި އެވެ. އަދި ހަމަ އެ ރޯލުން ފެންނާނީ ފިލްމްތަކުގައި ފެނުނު ޖެރަމީ ރެނަރއެވެ. 2021 ވަނަ އަހަރު ރިލީޒް ކުރާ މި ސީރީޒްގައި މަޝްހޫރު ކޮމިކް ކެރެކްޓަރ ކޭޓް ބިޝޮޕް ތައާރަފް ކުރެވޭނެއެވެ.\n"ތޯރ: ލަވް އެންޑް ތަންޑަރ"\n"ތޯރ: ލަވް އެންޑް ތަންޑަރ". ފޮޓޯ: މާވެލް\n"އެވެންޖަރޒް: އެންޑްގޭމް"އަށް ފަހު ތޯރގެ ކެރެކްޓަރގެ ފިލްމްތައް ކުރިއަށް ގެންދާ އިރު، ރޯލަށް އަނބުރާ އަންނަނީ އެ ރޯލް މަޝްހޫރު ކުރި ކްރިސް ހެމްސްވޯތުއެވެ. އޭނާއާ އެކު "ތޯރ" އަދި "އެވެންޖަރސް"ގެ ފިލްމްތަކުން ފެނިގެން ދިޔަ ޓެސާ ތޮމްޕްސަން އާއި އޭނާގެ އަނބިމީހާ ޖޭން ފޯސްޓަރގެ ރޯލް ކުޅުނު ނެޓަލީ ޕޯޓްމަން ފެނިގެންދާނެއެވެ. މިއީ 2013 ވަނަަ އަހަރަށް ފަހު ނެޓަލީ މި ރޯލުން ފެނިގެންދާނެ ފުރަތަމަ ފަހަރެވެ. "ތޯރ: ލަވް އެންޑް ތަންޑަރ" ޑައިރެކްޓް ކުރާނީ ޓައިކާ ވައިޓީޓީއެވެ. އަދި މި ފިލްމްގައި ޖޭން ފޯސްޓަރ މައިޓީ ތޯރ ނުވަތަ "ގޮޑެސް އޮފް ތަންޑަރ" އަށް ވެގެންދާނެކަން ވަނީ ހާމަކޮށްފައެވެ. މި ފިލްމް ރިލީޒް ކުރުމަށް ހަމަޖެހިފައިވަނީ5ނޮވެމްބަރ، 2020 ވަނަ އަހަރެވެ.\n"ބްލެކް ވިޑޯ". ފޮޓޯ: މާވެލް\n2010 ވަނަ އަހަރުން ފަށައިގެން މާވެލްގެ ފިލްމްތަކުން ފެންނަ "ބްލެކް ވިޑޯ"ގެ މައްޗަށް ބިނާކޮށް މާވެލް ސްޓޫޑިއޯ އިން މިވަނީ އެންމެ ފަހުން ފިލްމެއް ރިލީޒް ކުރަން ނިންމާފައެވެ. އެ ރޯލް ހަމަ ކުޅޭނީ ސްކާލެޓް ޖޮހާންސަން ކަމަށްވާއިރު، އޭނާއާ އެކު އެލެކްސީ އޭ.ކޭ.އޭ ދަ ރެޑް ގާޑިއަންގެ ރޯލާއެކު މާވެލްއަށް ޑޭވިޑް ހާބާރ ތައާރަފް ކުރެވޭނެއެވެ. އަދި މެލީނާގެ ރޯލުން މަޝްހޫރު ފިލްމީ ތަރި ރޭޗަލް ވައިޒް ފެނިގެންދާނެއެވެ. މި ފިލްމް ޑައިރެކްޓް ކުރާނީ ކޭޓް ޝޯޓްލެންޑްއެވެ. "ބްލެކް ވިޑޯ" ރިލީޒް ކުރާނީ 2020 ވަނަ އަހަރު މޭ މަހުގެ އެއް ވަނަ ދުވަހުއެވެ.\n"ބްލޭޑް". ފޮޓޯ: މާވެލް\nމީގެ އިތުރުން، މަޝްހޫރު ފިލްމީ ތަރި މަހަރޝާލާ އަލީ އާ އެކު މަޝްހޫރު ކޮމިކް "ބްލޭޑް" އަނބުރާ ބޮޑު ސްކްރީންއަށް ގެންނަ ވާހަކަ ކޮމިކް-ކޮން ގައި އިއުލާން ކުރެވުނެވެ. މި ކޮމިކްގެ މައްޗަށް 1998 ވަނަ އަހަރު ވެސް ފިލްމެއް ރިލީޒް ކޮށްފައިވާއިރު، އެއިން ފެނިގެން ދިޔައީ ވެސްލީ ސްނައިޕްސްއެވެ. މީގެ 20 އަހަރު ކުރިން ރިލީޒް ކުރި މި ފިލްމަކީ މާވެލް އިން ފުރަތަމަ އެ ކުންފުނީގެ ކޮމިކެއްގެ މައްޗަށް ބިނާކުރި ބޮޑު ސްކްރީންއަށް ތައާރަފް ކުރި ފިލްމަށްވާއިރު، އޭގެ މައި ކެރެކްޓަރ ބްލޭޑް އަކީ ކަޅު ނަސްލުގެ މީހެކެވެ.\n"ވަޓް އިފް..؟". ފޮޓޯ: މާވެލް\n2021 ވަނަ އަހަރު ރިލީޒް ކުރަން ނިންމާފައިވާ "ވަޓް އިފް..؟" ވެގެންދާނީ މާވެލް ކޮމިކް ޔުނިވަރސް (އެމްސީޔޫ)ގެ ފުރަތަމަ އެނިމޭޓެޑް ސީރީޒް އަށެވެ. ޑިޒްނީ+ އަށް އަންނަ މި ސީރީޒްގައި ދެ ވޮޗަރގެ ރޯލްގެ އަޑުން އިވޭނީ ޖެފްރީ ރައިޓްއެވެ. އަދި އެމްސީޔޫގެ ގިނަ ތަރިންގެ އަޑުތައް މި ސީރީޒްއިން އިވިގެންދާނެކަމަށް ބެލެވެއެވެ.\nމީގެ އިތުރުން ވެސް މާވެލް ސްޓޫޑިއޯސް އިން ވަނީ ގިނަ ބޮޑެތި ޕްރޮޖެކްތަކެއް އިއުލާން ކޮށްފައެވެ. އެއީ "ބްލެކް ޕެންތަރ 2"، "ގަރޑިއަންސް އޮފް ދަ ގެލެކްސީ 3" އަދި "ކެޕްޓަން މާވެލް 2"އެވެ.


ވިޔަފާރި - Howling Pixel\nވިޔަފާރި ހުއްދަކުރެއްވުމުގެ ޙިކުމަތް\nވިއްކާމީހާއާއި ގަންނަމީހާގެ ޝަރުޠުތައް\nވިއްކާއެއްޗާއި އޭގެ އަގުގައިހުންނަންޖެހޭ ޝަރުޠުތައް\nސީޣާގެ ހުންނަންޖެހޭ ޝަރުޠުތައް\nނޫމަރާ (ށ. އަތޮޅު)\nނޫމަރާއަކީ މިލަދުންމަޑުލު އުތުރުބުރީގެ އިރުމަތީ ބިތުގައި، އަތޮޅުގެ ވެރިކަން ކުރާ ރަށް ފުނަދޫ އާއި 40.2 ކިލޯމީޓަރު ދުރުގައި އަދި ދިވެހިރާއްޖޭގެ ވެރިރަށް މާލެއާ 255 ކިލޯމީޓަރު ދުރުގައި އޮންނަ ރަށެކެވެ.\nމިރަށަކީ އަތޮޅުގެ ނިސްބަތުން ބިން ކުޑަ، އާބާދީގެ ގޮތުންވެސް އެންމެ މަދުން މީހުން ދިރިއުޅޭ ރަށެވެ. މިރަށަށް ދީފައިވާ ނަންބަރަކީ C2 އެވެ. މިރަށުގެ ބިމުގެ ބޮޑުމިނަކީ 41.3 ހެކްޓަރެވެ. ދިގުމިނުގައި 900 މީޓަރު (2970 ފޫޓް)، ފުޅާމިނުގައި 480 މީޓަރު (1584 ފޫޓް) ހުރެއެވެ. މިރަށަކީ ރާއްޖޭގެ ގިނަރަށްތަކެކޭ އެއްފަދައިން ލަފާފުރުމުގެ ދަތިކަން ކުރިމަތިވެފައިވާ ރަށެކެވެ. ގުދުރަތީ ފަޅެއް ނެތް، މާކަނޑުގެ ބޮޑެތި ރާޅުތަކަށް ހުޅުވިފައިވާ ގާމަތި ރަށެކެވެ. މިކަމުގެ ސަބަބުން އަހަރުގެ ގިނަ ދުވަސްތަކުގައި ރަށުން ފުރުމަކީ ދަތި އުނދަގޫ ކަމެކެވެ. ރަށުން ފުރަން އުޅުމުގެ ތެރޭގައި ރާޅުދަށުލައިގެން ހިތާމަވެރި ހާދިސާތައް ހިނގައި މީސްމީހުންނަށް ބޮޑެތި ގެއްލުންތައް ލިބިފައިވެއެވެ. ނަމަވެސް 2012 ވަނަ އަހަރުގެ ޖެނުއަރީ މަހު ސަރުކާރުން ފެއްޓެވި ބަނދަރު ހެދުމުގެ މަސައްކަތް، 2012 އެޕްރީލްގައި ވަނީ ނިމި ރަށުކައުންސިލާ ހަވާލުކޮށްފައެވެ. މި ބަނދަރަކީ ދިވެހި ސަރުކާރުގެ ބަޖެޓުން ގާތްގަނޑަކަށް 27.6 މިލިއަން ދިވެހި ރުފިޔާ ޚަރަދުކޮށްގެން، އެއްގަމު ތޮށި ޝީޓްފައިލްކޮށް، ބޭރު ތޮށި ބޮޑުހިލަ އަތުރައިގެން ހަދައިފައިވާ ބަނދަރެކެވެ. މިރަށް މަޝްހޫރުވެފައި ވަނީ ރަށަށްއަރާ މެހެމާނުންނަށް މެހެމާންދާރީ އަދާކުރުމުގައި ލާމަސީލު ރަށެއްގެ ގޮތުގައެވެ.\nރާއްޖޭގެ ވެރި ރަށް މާލެ އާއި 287.01 ކިލޯ މީޓަރު ދުރުގައި އޮންނަ ތިލަދުންމަތީ ދެކެނުބުރީ ނެއްލައިދޫ އަކީ ހިތްހެޔޮ ރައްޔިތެއް ދިރިއުޅޭ ގާމަތި ރަށެކެވެ. އެއްބައިވަންތަ ރައްޔިތެއް ދިރިއުޅޭ މި ރަށަކީ މާރާމާރީ އާއި ވައްކަމާއި އަދި މިނޫނަސް އެތައް ކުށްތަކަކުން ސަލާމަތްވެފައިވާ ރަށެއް ކަމުގައި ފާހަގަކޮށްލުމީ ލިބޭ އުފަލެއްކަމުގައި ދެެކެމެވެ. ތާރީޚީ ގޮތުން ފާހަގަކޮށްލެވޭ ތަންތަން މަދުނަމަވެސް ރަށުގެ ހުޅަނގު ފަރާތުގައި ހުންނަ ރަށްވެހިއަސަރަކީ މިހާތަނަށް އައިއިރު ރާއްޖޭގައި ހުރި އެންމެ ގިނަދުވަސްވީ ރަށްވެހި ގޭ ތަކުގެ ތެރޭގައި ހިމެނޭ އެއް ރަށްވެހިގެއެވެ. އާބާދީގައި 1323 މީހުން ދިރިއުޅޭ މި ރަށަށް ދެވިފައިވާ ކޯޑަކީ ބީ8 ކެވެ.\nއޮގަސްޓު 1 އަކީ މީލާދީ ކަލަންޑަރުގެ 213 ވަނަ ދުވަހެވެ. ލީޕް އަހަރެއްގައި 214 ވަނަ ދުވަހެވެ.\nޖޫން މަހަކީ މީލާދީ ކަލަންޑަރުގެ ހަވަނަ މަހެވެ.\nޖޫން7އަކީ މީލާދީ ކަލަންޑަރު ގެ 158 ވަނަ ދުވަހެވެ. ލީޕް އަހަރެއްގައި 159 ވަނަ ދުވަހެވެ. ޖޫން7ވަނަ ދުވަހުގެ ފަހުން އަހަރުގައި ބާކީ އޮންނާނީ 207 ދުވަހެވެ.\nޢާއްމު ގޮތެއްގައި މިދުވަސް އަންނާނީ އަހަރުގެ 23 ވަނަ ހަފްތާގައެވެ.\nޖޫން 8 އަކީ މީލާދީ ކަލަންޑަރުގެ 159 ވަނަ ދުވަހެވެ. ލީޕް އަހަރެއްގައި 160 ވަނަ ދުވަހެވެ. ޖޫން 8 ވަނަ ދުވަހުގެ ފަހުން އަހަރުގައި ބާކީ އޮންނާނީ 206 ދުވަހެވެ.\nޖެނުއަރީ މަހަކީ މީލާދީ ކަލަންޑަރުގެ ފުރަތަމަ މަހެވެ.\nޖެނުއަރީ 1 އަކީ މީލާދީ ކަލަންޑަރުގެ ފުރަތަމަ ދުވަހެވެ.


womens rights – DhiSalafiyyah\nސިޔާސީ: ސިޔާސީ މައިދާނަށް ބަލައިލާއިރުވެސް އަންހެނުން އެކަހެރިކުރައްވާފައިވާ ތަނެއް ނެތެވެ. ﷲ ތަޢާލާ ވަޙީކުރައްވާފައިވެއެވެ. وَلَا تَتَمَنَّوْا مَا فَضَّلَ اللَّـهُ بِهِ بَعْضَكُمْ عَلَىٰ بَعْضٍ ۚ لِّلرِّجَالِ نَصِيبٌ مِّمَّا اكْتَسَبُوا ۖوَلِلنِّسَاءِ نَصِيبٌ مِّمَّا اكْتَسَبْنَ ۚ وَاسْأَلُوا اللَّـهَ مِن فَضْلِهِ ۗ إِنَّ اللَّـهَ كَانَ بِكُلِّ شَيْءٍ عَلِيمًا ﴿٣٢﴾ [سورة النساء] މާނައީ:” ތިޔަބައިމީހުންގެ ތެރެއިން އެއްބަޔެއްގެ މައްޗަށް އަނެއްބަޔަކު މާތްކުރައްވައި، މޮޅުކުރެއްވި ކަންތަކަށް ތިޔަބައިމީހުން ނޭދޭށެވެ! ފިރިހެނުންނަށްވެސް، އެއުރެން ހޯދި ކަމެއްގެ ޖަޒާ…\nހެކިބަސް: ހެކިބަސް ދިނުމަކީ ކަމެއް ސާބިތުކުރުމުގައި ހެކިވުމެވެ. މިކަމުގައި އިސްލާމްދީނުގައި ވަނީ ދެޖިންސައްވެސް ފުރުޞަތު ދެއްވާފައެވެ. ކަންކަމުގައި ހެކިބަސް ދިނުން ފިރިހެނުންނަށް ވާފަދައިން އަންހެނުންނަށްވެސް ދެވިފައިވެއެވެ. އަންހެނުންގެ ހެކިބަހަކީވެސް ފިރިހެނުންގެ ހެކިބަސް ފަދައިން ބަލައިގަނެވޭނެ ހެކި ބަހެކެވެ. ބައެއް މީހުން މިކަމުގައިވެސް އިސްލާމްދީނުގައި އަންހެނުން ވަރަށް ނިކަމެތިކޮށްލާފައިވާ ކަމުގައި ތުހުމަތުކުރެއެވެ. އެގޮތުން ކޮންމެ ފިރިހެނެއްގެ ހެކިބަހަކަށް2އަންހެނުންގެ ހެކިބަސް ބޭނުންވާކަމުުގައި ބުނުމެވެ. އާދެ،2އަންނެނުންގެ ހެކިބަހާއި 1 ފިރިހެނެއްގެ ހެކިބަހާއި އެއްވަރު ވުމެވެ. އިސްލާމްދީނުގައި…\nއަންހެނުންގެ ޙައްޤުތަކުގެ ޙަޤީޤަތް 43\nޝަރުޢީ ޙައްޤު އިސްލާމީ ޝަރީޢަތުގެ ކުރިމަތީގައި އަންހެނުންނާއި ފިރިހެނުންނީ ހަމަހަމަ ބައެވެ. އެހެނީ ފިރިހެނަކު ކުށެއް ކުރިކަމުގައިވީނަ، އެފިރިހެނާއަށް އަދަބުދެވޭ ފަދައިން، ހަމަ އަންހެނަކު ކުށެއް ކުރުމުންވެސް އަދަބު ދެވޭނެއެވެ. ކުރީގެ ބައެއް އުންމަތްތަކުގައި ފިރިހެނުން ކުރާ ކުށުގެ އަދަބު އަނބިމީހާއަށް ތަންފީޒުކުރިއެވެ. މިސާލަކަށް ބެބެލޯނިއަން ސިވިލައިޒޭސަންއެވެ. ނަމަވެސް އިސްލާމްދީނުގައި ވަނީ އެމީހަކު ކުރި ކުށެއްގެ ޒިންމާ އެމީހަކު ނަގަންޖެހޭ ގޮތަށެވެ. މިސާލަކަށް ވައްކަންކުރުމުގެ ޙުކުމާއި މެދު ﷲ ސުބްޙާނަހޫ ވަތަޢާލާ ވަޙީކުރައްވާފައިވެއެވެ. وَالسَّارِقُ وَالسَّارِقَةُ فَاقْطَعُوا…\n13/05/2016 އުޚްތުން, ޢާންމު ލިޔުންއައްޝައިޚް އިބްރާހީމް ޔާމީން\nއަންހެނުންގެ ޙައްޤުތަކުގެ ޙަޤީޤަތް 42\nއެހެންކަމުން މިމައްސަލާގައި ބަލާލަންވީ ކަން ހިނގާ ގޮތަށެވެ. އަންހެނާއަށް ޚަރަދު ކުރުން ވާޖިބުވެފައި މިވަނީ ފިރިންގެ މައްޗަށް ކަމަށްވާއިރު، އަންހެނަކަށް ލިބޭ ބައިގެ ދެބައި ފިރިހެނުންނަށް ލިބުމަކީ މައްސަލައަކަށް ނުވެއެވެ. އެއީ ފިރިހެނާއަށް ލިބޭ ދެބައިންވެސް ޚަރަދުކުރަން ޖެހެނީ ހަމަ އަންހެނާއަށް ކަމުގައިވުމެވެ. ނަމަވެސް އަންހެނާއަށް ލިބޭ ބައިން އޭނާ ޚަރަދެއް ކުރާކަށް ނުޖެހެއެވެ. ހަމައެކަނި ރިވެތި ގޮތުގައި އިސްރާފުނުކޮށް ހޭދަކުރުމުން ދިޔުމަކުން އޭނާއަށް އެކަން މަނާކުރެވޭނެ ގޮތެއް ނެތެވެ. މިއީ އިސްލާމްދީނުގައި އެކަން އޮތް ގޮތެވެ.…\n12/05/2016 އުޚްތުން, ޢާންމު ލިޔުންއައްޝައިޚް އިބްރާހީމް ޔާމީން\nއަންހެނުންގެ ޙައްޤުތަކުގެ ޙަޤީޤަތް 41\nއިސްލާމްދީނުގައި އަނބިދަރިންނަށް ޚަރަދުކުރުމީ ފިރިމީހާގެ މައްޗަށްވާ ވާޖިބެކެވެ. އަދި ދަރިން އޭނާގެ މައިންބަފައިންނަށް އިޙްޞާންތެރިވާން ޖެހެއެވެ. މިފަދައިން ޚަރަދުކުރުމީ އަންހެނުންގެ މައްޗަށް ވާޖިބުކުރާ ކަމެއް ނޫނެވެ. އެއީ އޭނާގެ މިލްކުގައި ކިތަންމެ ގިނަ މުދަލެއް ފައިސާއެއް ހުރިކަމުގައިވިޔަސް މެއެވެ. އަދި ކިތަންމެ ގިނަ މުދަލެއް ވާރުތައިން ލިބުނު ކަމުގައި ވިއަސް މެއެވެ. އެމުދާ އޭނާ ހޭދަނުކުރިއަސް ކުރިއަސް ފިރިހެނުންގެ ކޮނޑުގައިވާ ޒިންމާ އަދާކުރަން ޖެހެއެވެ. އެބަހީ: އޭނާއަށް ދޭންޖެހޭ ޚަރަދުބަރަދު ބަރާބަރަށް ދޭން ޖެހެއެވެ. އޭނާގެ ނުރުހުމުގައި…\n30/04/2016 އުޚްތުން, ޢާންމު ލިޔުންއައްޝައިޚް އިބްރާހީމް ޔާމީން\nއިސްލާމްދީނުގައި ވާރުތަ މުދާ ބެހުގައި އޮތް އުޞޫލު ކަމުނުދާކަމުގައި ބައެއް މީހުން ބުނެތެވެ. އެއީ އަންހެނުންނަށް ވުރެ ގިނައިން ނުވަތަ އަންހެނުންނަށް ލިބޭ މިންވަރުގެ ދެބައި ފިރިހެނާއަށް ލިބޭނެ ކަމުުގައި އާޔަތުގައި ބަޔާންކޮށްފައިވާތީއެވެ. އާޔަތުގައި ބަޔާންކޮށްފައިވަނީ ބަހާނެގޮތެވެ. އެގޮތުގެމަތިން މުދާ ބަހަމުންދާއިރު، ފިރިހެނާއަށް ގިނައިން ލިބޭ ޙާލަތްތަކާއި އަންހެނާއަށް ގިނައިންނާއި އެއްވަރަކަށް އަދި ފިރިހެނާއަށް ނުލިބި ހަމައެކަނި އަންހެނާއަށް ވާރުތައިން ލިބޭ ޙާލަތްތައްވެސް ވެއެވެ. އަދި ހަމައެއާއިއެކު، އިސްލާމްދީނުގައި އާއިލާއަށާއި ބެލެހެއްޓުންތެރިންނަށް ޚަރަދު ބަރަދު ދިނުމުގެ ޒިންމާ…\nވާރުތަ މުދާ ނުވަތަ ތަރިކަ މުދާ: ކުރީގެ ބައެއް މުޖުތަމަޢުތަކުގައި ފިރިން މަރުވުމުން އެމީހުންގެ މުދަލުގެ ގޮތުގައި އަންހެނުންނީވެސް ވާރުތަ ވެގެންދާ ފަދަ ވާރުތަ މުދަލަކަށް ހެދި ބައެއް މުޖުތަމަޢުތައްވެސް އިސްވެ ގޮސްފައިވެއެވެ. ފަހެ، އިންސާނުންނީ މިފަދައިން ޢަމަލުކުރެވިގެންވާނޭ ބައެއް ނޫންކަން ކަނޑައަޅައި، ﷲ ސުބްޙާނަހޫ ވަތަޢާލާ އަންހެނުން މިފަދައިން ވާރުތަކޮށްގަތުން މަނާކުރެއްވިއެވެ. އެއީވެސް ހަމަ އިންސާނެއްކަމާއި، ވާރުތަވުމަށް އެއީ މުދަލެއް ނޫންކަން ކަނޑައަޅައި، އަދި ވާރުތަމުދަލުން ބައެއް ޙައްޤުވާ މީހެއްކަމުގައި ބަޔާންކުރެއްވިއެވެ. އެހެންކަމުން ﷲ ތަޢާލާ،…\nއަންހެނުންގެ ޙައްޤުތަކުގެ ޙަޤީޤަތް 38\nއަންހެނުން މުދާ މިލްކުކުރުމާއި ތަސައްރަފްކުރުން: ނަބިއްޔާ صلى الله عليه وسلم ގެ ރިސާލަތުގެ ކުރިން، އެކި ޒަމާންތަކުގައި އަންހެނުން ވިޔަފާރީގެ މުދަލެއްގެ ގޮތުގައި ބޭނުންކުރެވެމުން ދިޔަކަމީ ތާރީޚުން ފެންނަން އޮތް ޙަޤީޤަތެކެވެ. އަންހެނާ ވައްޓާލެވިފައިވާ މިނިކަމެތި ހާލުން ނަގައި ވިއްކާލެވޭ މުދަލެއްގެ މަގާމުން، އޭނާއަކީވެސް ފިރިހެނުން ފަދައިން މުދާ ގަނެވިއްކާ މީހެއްގެ ޙައްޤު އޮންނަމީހަކަށް ބަދަލުކޮށްލަދިނީ އިސްލާމްދީނެވެ. އޭގެ ކުރީގައި އޭނާވީ އޭނާގެ ބައްޕަ އަދި ފިރިމީހާ ބޭނުންވެއްޖެ ޙާލަތެއްގައި ވިއްކާލެވޭ ވިޔަފާރި މުދަލެއްފަދަ އެއްޗަކަށެވެ.…\n27/02/2016 އުޚްތުން, ޢާންމު ލިޔުންއައްޝައިޚް އިބްރާހީމް ޔާމީން


Bali kudhinnah loabi dhey "ICU kaafa" | Mihaaru\n"އައިސީޔޫ ކާފަ" ތުއްތު ކުއްޖެއް އުރާލައިގެން\nބަލި ކުދިންނަށް ލޯބި ދޭ "އައިސީޔޫ ކާފަ"\n15 އޮކްޓޯބަރ 2017 - 06:10\nމޭރީ ބެތު ބްރޫލޮޓްގެ ދަރިފުޅު ލޯގަން އުފަންވީ ދުވަސް ފުރެން ތިން މަހާ 15 ދުވަސް އޮއްވަ އެވެ. ބަރުދަނުގައި ހުރީ އެއް ޕައުންޑް 15 އައުންސް (878 ގްރާމް) އެވެ. ލޯގަން އަށް އިންޓެންސިވް ކެއާ ޔުނިޓްގައި ގިނަ ދުވަސްތަކެއް ވަންދެން ބާއްވަން ޖެހޭނެކަން މޭރީ އަށް އެނގެ އެވެ. ނަމަވެސް އެމެރިކާގެ ޖޯޖިއާގެ ލާގްރޭންގްގައި ދިރިއުޅޭ 33 އަހަރުގެ މޭރީއަށް ދަރިފުޅާއެކު ހުރިހާ ވަގުތެއް ހޭދަކުރެވޭކަށް ނެތެވެ. ދަރިފުޅު ގިނަ ވަގުތު ހޮސްޕިޓަލުގައި އެކަނި އޮންނަން ޖެހޭތީ މޭރީ ވަރަށް ހިތާމަކުރެ އެވެ.\nމޭރީގެ ގެއިން، ދަރިފުޅު އޮތް ހޮސްޕިޓަލަށް ދެވެނީ ދެ ގަޑިއިރުގެ ދަތުރަކަށް ފަހުގަ އެވެ. ފިރިމީހާ އަކީ ތަނެއްގައި ރޭގަނޑު ޝިފްޓްގައި މަސައްކަތްކުރާ މީހެކެވެ. އަދި އޭނާ ބަލަން ޖެހޭ އަށް އަހަރުގެ ދަރިފުޅަކުވެސް ހުރެ އެވެ.\nތުއްތު ދަރިފުޅު ކައިރީގައި ގިނަ ވަގުތު ހޭދަ ނުކުރެވޭތީ ކުރަން ޖެހެނު ހިތާމަ ފިލައިގެން ދިޔައީ މިދިޔަ ސެޕްޓެމްބަރު މަހުގެ ފަހުކޮޅުގެ ދުވަހެއްގައި ޑޭވިޑް ޑޯޗްމަންއާ ބައްދަލުވި ހިސާބުންނެވެ. މޭރީ އަށް ފުރަތަމަ ފަހަރަށް ޑޯޗްމަން ފެނުނުއިރު އޭނާ އިނީ މޭރީގެ ތުއްތު ދަރިފުޅު އުރާލައިގެން ދަރިފުޅު ނިންދަވާށެވެ.\n"އަހަރެން އައިސީޔޫއަށް ވަންއިރު ޑޯޗްމަން އިނީ އަހަރެންގެ ތުއްތު ލޯގަން އުރާލައިގެން ނިންދަވަން. އަހަރެން ފެނުމުން އޭނާ އަމިއްލައަށް ތައާރަފްވަމުން އޭނާއަކީ 'އައިސީޔޫ ކާފަ' އޭ ބުނި. އަހަރެން ހިތަށް އެރި މިއީ ހާދަހާ ރަނގަޅު މީހެކޭ. އޭނާ ބުނި ލޯގަން ރޯ އަޑު އިވިގެން އޭނާ ގޮސް ލޯގަން އުރާލައިގެން ލަވައެއް ކިޔައިދީ ނިންދެވުމުގެ ހުއްދަ ނަރުހުން ކައިރިން ހޯދީ ކަމަށް،" މޭރީ ބުންޏެވެ.\nއައިސީޔޫ ގްރޭންޑްޕާ ޑޭވިޑް ޑޯޗްމަން އާ ގުޅޭ ރިޕޯޓެއް\nއެމެރިކާގެ އެޓްލާންޓާގައި ހުންނަ މި ހޮސްޕިޓަލުގެ އޮފިޝަލް ވޮލަންޓިއަރެއްގެ ގޮތުގައި ޑޯޗްމަން، 82، ކުޑަކުދިންނަށް ޚިދުމަތް ކުރުމުގައި އުޅޭތާ މިހާރު 12 ވަރަކަށް އަހަރު ވެއްޖެ އެވެ.\nއެގޮތުން އޭނާ ހޮސްޕިޓަލަށް ޒިޔާރަތްކުރަނީ ހަފުތާއަކު ދެ ދުވަހު އެވެ. އަންގާރަ ދުވަހަކީ ހާލުބޮޑު ކުޑަކުދިން އެޑްމިޓްކޮށްފައި ތިބޭ ތަނަށް ދާ ދުވަހެވެ. އެ ދުވަހު އޭނާ އެކި އުމުރުގެ ކުޑަކުދިންގެ ތެރެއިން އެކުދިންނާ އަޅާލާނެ މައިންބަފައިން އެވަގުތު ނެތް ކުދިންނާ އެކު ވަގުތު ހޭދަކުރެ އެވެ. ބައެއް ކުދިންނަށް ވާހަކަ ކިޔައިދޭއިރު އަނެއްބައި ކުދިންނާއެކު އެކި ކަހަލަ ކުޅިވަރު ކުޅެ އެކުދިން ހިތްހަމަޖައްސައިދެ އެވެ. ބުރާސްފަތި ދުވަހަކީ އަލަށް އުފަންވާ ކުދިންގެ އިންޓެންސިވް ކެއާ ޔުނިޓަށް ޒިޔާރަތްކުރާ ދުވަހެވެ. އެތަނުގައި ވެސް މައިންބަފައިން ނެތް ކުދިން އުރާލައި ލަވަކިޔައިދީ ނިންދެވުމުގެ މަސައްކަތް ކުރެ އެވެ.\nހަމައެކަނި އައިސީޔޫގައި ތިބޭ ކުދިން ކައިރިއަށް އޭނާ ދަނީ ކީއްވެތޯ ޓުޑޭ ނޫހުން ސުވާލުކުރުމުން ޑޯޗްމަން ބުނީ އެންމެ ސީރިއަސް ކުދިން ތިބެނީ އެތަނުގައި ކަމަށް ވެފައި އެންމެ ހާލު ބޮޑު ކުދިންނަށް އޭނާގެ އެހީތެރިކަމެއް ފޯރުކޮށްދޭން ބޭނުންވަނީ ކަމަށެވެ.\nޑޯޗްމަންގެ ދެ އަންހެން ދަރިންގެ އުމުރު 50 އަހަރަށް ވުރެ މައްޗެވެ. އަދި ކާފަ ދަރިން ވެސް ވަނީ ބޮޑެތިވެފަ އެވެ.\nޑޯޗްމަން މި ހޮސްޕިޓަލުގައި ވޮލަންޓިއަރެއްގެ ގޮތުން މަސައްކަތް ކުރަން ފެށީ އިންޓަނޭޝަނަލް ބިޒްނަސް މާކެޓިންގެ ރޮނގުން އަދާކުރަމުންދިޔަ ވަޒީފާއިން ރިޓަޔާކުރުމަށް ފަހުގަ އެވެ. އޭގެ ފަހުން އޭނާ ބައެއް ޔުނިވަސިޓީތަކަށް ގެސްޓް ލެކްޗަރާއެއްގެ ގޮތުގައި ދެ އެވެ. ނަމަވެސް ހުސް ވަގުތު މާގިނައިން ލިބޭތީ ހޮސްޕިޓަލުގައި ވޮލަންޓިއަރެއްގެ ގޮތުގައި އުޅެން ފެށީ އެވެ.\nޑޯޗްމަންގެ ސަމާލުކަން ހޮސްޕިޓަލުގައި ލިބެނީ ހަމައެކަނި އެޑްމިޓްކޮށްފައި ތިބޭ ކުޑަކުދިންނަށް އެކަންޏެއް ނޫނެވެ. އެކުދިންގެ މައިންބަފައިންނަށާއި މުވައްޒަފުންނަށް ވެސް ޑޯޗްމަން އެހީވެ އެވެ. އެގޮތުން ކުދިން ބަލަހައްޓަން ތިބޭ މީހުން ކައިރިއަށް ގޮސް އެމީހުން ނުކައި ތިބި ނަމަ ކާން ފޮނުވާފައި ކުދިންގެ ކައިރީގައި މަޑުކޮށްދެ އެވެ. ބައެއް ފަހަރަށް ކުދިންގެ ބަލި ހާލުގެ ސަަބަބުން ވަރަށް ބޮޑަށް ދެރަވެ ސްޓްރެސް ވެފައި ތިބޭ މީހުންނާ ވާހަކަ ދައްކައި އެމީހުންގެ ހިތާމަތަކުގައި ބައިވެރިވުމަކީ ވެސް ޑޯޗްމަން ކުރާ ކަމެކެވެ.\nޑޯޗްމަން މި މަސައްކަތް ކުރާތާ ގިނަ ދުވަސްތަކެއް ވެފައި ވިޔަސް އައިސީޔޫގައި ދުވަސްތައް ހޭދަކުރި ގިނަ ކުދިންގެ އާއިލާގެ މީހުންނަކަށް ޑޯޗްމަން އެމީހުންގެ ދަރިންނަށް ދިން ލޯތްބާއި އަޅާލުމެއް ނޭނގެ އެވެ. އޭނާ މަޝްހޫރުވެ އެންމެންނަށް އެނގުނީ އެޓްލާންޓާގެ ޗިލްރަންސް ހެލްތުކެއާގެ ފޭސްބުކް ޕޭޖްގައި ކުޑަކުޑަ ލޯގަން އުރާލައިގެން ޑޯޗްމަން އިން ފޮޓޯއެއް ޝާއިއުކުރުމުން އެ ފޮޓޯ ވައިރަލް ވުމުންނެވެ. އެެއާއެކު ހޮސްޕިޓަލުގައި ކުރިން އެމީހުންގެ ދަރިން އެޑްމިޓް ކުރި މައިންބަފައިންގެ ތެރެއިން ވެސް ގިނަ ބަޔަކު ވަނީ ޑޯޗްމަން ކުރަމުންދާ ވޮލަންޓިއާ މަސައްކަތަށް ވަރަށް ބޮޑަށް ތައުރީފުކޮށްފަ އެވެ.\nއިތުރު ލިޔުންތައް ސިއްހަތު ތުއްތުކުދިން އެމެރިކާ\n19 hours ago 91\nއޭސީސީގެ ވެރިންނާ ބައްދަލުކުރި ދެނޫސްވެރިއަކު ވަކިކޮށްފި\nހުސީ، އެތައް މެސެޖެއް ދެމުން ވަޒީފާއާ ދުރަށް!\nއާދަޔާޚިލާފު ސަންދޯއްތަކެއް މިސްރުން ފެނިއްޖެ\nއެމްޑީޕީ ޕްރައިވެޓް ލިމިޓެޑޭ ނުކިޔާނަން: ގާސިމް\nދިރިހުއްޓާ ވަޅުލާފައި އޮއްވާ ފެނުނު ކުއްޖާ މަރާ ހަނގުރާމަކުރަނީ\nMaldives Transport and Contracting Company Carpenter 16 Oct 2019


Alien akaai vatharey kiyathee khloe rulhi gadhavehje\nކްލޮއީ އާއްމުކުރި ފޮޓޯ\nއޭލިއަންއަކާއި ވައްތަރޭ ކިޔާތީ ކްލޮއީ ރުޅިގަދަވެއްޖެ\n09 ޖޫން 2021 - 08:42:02\n"ކީޕިން އަޕް ވިތް ދަ ކާޑޭޝަންސް"އަށް އިން މަޝްހޫރުކަން ހޯދި ކާޑޭޝަންސް އާއިލާ އާއްމުންގެ މެދުގައި ބޮޑަށް މަގުބޫލީ ޕްލާސްޓިކް ސާޖަރީގެ ފެމެލީގެ ގޮތުގައެވެ.\nކިމްއިން ފެށިގެން ކޯޓްނީއާއި، ކައިލީވެސް ގިނަ ސާޖަރީތަކެއް ހަދާފައިވާކަމަށް ގިނަ ބަޔަކު ބުނެއެވެ. އެހެންނަމަވެސް ކީޕް އަޕް ވިތް ދަ ކަޑޭޝަންސްގެ ފޭނަކަށްނަމަ ކްލޮއީ ކާޑޭޝަން އަދި ކެންޑަލް ފާހަގަކުރެވޭނީ ޕްލާސްޓިކް ސާޖަރީއާއި އަދި މޭކަޕާއި އެންމެ ދުރުގައި އުޅޭ ދެމީހުންގެ ގޮތުގައެވެ.\nހާއްސަކޮށް ނެޗްރަލް ލުކްސްއަށް ލޯބިކުރާ މިދެމީހުން އަބަދުވެސް މަގުބޫލީ ޓޮމް ބޯއީގެ ގޮތަށެވެ. ކެންޑަލްއަކީ މިހާރު އެންމެ މަޝްހޫރް އެންމެ އަގުބޮޑު މޮޑެލް ނަމަވެސް މަސައްކަތުން ބޭރުގައި އޭނާ އަދިވެސް ފެންނަނީ ނެޗްރަލް ލުކްސްއަށް ލޯބިކުރާތަނެވެ.\nއެހެންނަމަވެސް ކްލޮއީ މިހާރު ފެންނަނީ ނެޗްރަލްއަށް ވުރެ ބޮޑަށް މޭކަޕާއި ޕްލާސްޓިކް ސާޖަރީތައް ހަދާފައިވާ މީހެއްގެ ގޮތުގައެވެ. އެހެންނަމަވެސް ކްލޮއީ އެކަމާ އެއްބަހެއް ނުވެއެވެ. ކްލޮއީ ބުނަނީ އޭނާ އެއްވެސް ސާޖަރީއެއް ނަހަދާ ކަަމަށެވެ. އޭނާ ކުރިއާ އަޅާބަލާއިރު ތުންފަތުގެ ޝޭޕަށާއި، ހަށިގަނޑުގެ ޝޭޕަށް އައިސްފައިވާ ބޮޑެތި ބަދަލުތަކުން ގިނަ ބަޔަކު ދަނީ އޭނާ މިހާރު ވައްތަރީ އޭލިއަން އަކާއި ކަމަށް ވެސް ބުނަމުންނެވެ.\nއެންމެ ފަހުން އާއްމުކުރި ފޮޓޯއަކަށް ކޮމެންޓުކުރި ގިނަ ބަޔަކު ބުނެފައިވަނީ އޭނާ ވައްތަރީ ހަމަ އޭލިއަން އަކާއި ކަމަށެވެ. އަދި ކްލޮއީގެ ރީތިކަން ގެއްލެމުންދާ ކަމަށާއި ސާޖަރީ ހެދުން ހުއްޓާލުމަށް ގިނަ ފޭނުންވެސް ދަނީ އެދެމުންނެވެ.\nމި އަޑުތައް ގަދަވެ ކްލޮއީ ވަނީ އެ ފާޑުކިޔުންތަކަށް ރައްދުވެސް ދީފައެވެ. ކްލޮއީ ބުނީ އޭނާ އެއްވެސް ސާޖަރީއެއް ނަހަދާ ކަމަށާއި، އެކަކު އަނެކަކު ހުންނަ ގޮތަށް ފާޑުކިޔާ އެޓޭކް ކުރުން ހުއްޓާލުން ރަނގަޅުވާނެ ކަމަށެވެ.\nއަދި އޭނާ އޭލިއަން އަކާއި ވައްތަރުވިޔަސް އެހެންމީހަކު އެކަމާއި ހާސްވާކަށް ނުޖެހޭނެ ކަމަށާއި ނަފްރަތު ފެތުރުމަށް ކިތަންމެ މަސައްކަތެއް ކުރިޔަސް އެކައްޗެކޭވެސް ހިތަށް ނާރާ ކަމަށް ކްލޮއީ ބުނެފައިވެއެވެ.


Quality Schools: Social Values\nމުޖުތަމަޢަކީ އެއް ތަނެއްގައި ދިރިއުޅޭ އެއް އުޞޫލަކަށް ތަބާވާ އެއް އާދަކާދަތަކެއް ގެންގުޅޭ މީހުންނެވެ. މި ފަދަ ބައެއްގެ ތެރޭގައި އެންމެންނަށް ނިސްބަތްވާ ގޮތަށް ހިނގާ ކޮންމެ ކަމަކީ އިޖުތިމާޢީ ކަމެވެ. އެހެންވީމައި އިޖުތިމާޢީ އަދަބުތަކަކީ މި އެންމެންގެ ތެރޭގައި ގެންގުޅެންޖެހޭ ރީތި ސިފަތަކެވެ. އަޚުލާޤެވެ. ސުލޫކެވެ. އެއް ބަޔަކު އަނެއް ބަޔަކަށް އިޙުތިރާމުކުރުމާ އެކު ކިޔަމަންތެރިވާ ކިޔަމަންތެރިވުމެވެ. މި މާތް އުޞޫލު (އިޖުތިމާޢީ އަދަބުތައް) އެނގި، އެ އުޞޫލުތަކަށް ތަބަޢަވެގެން ނޫނީ މުޖުތަމަޢުގައި ހަމަޖެހުމާއި އަމާންކަމާއި އުފާވެރިކަން ޤާއިމެއް ނުކުރެވޭނެ އެވެ.\nމި ކުޑަކުޑަ ފޮތަކީ އިޖުތިމާޢީ އަދަބުތަކުގެ އަސާސީ މަޢުލޫމާތުތައް ދަރިވަރުންނަށް އަނގައިދިނުމަށް އެހީއެއްގެ ގޮތުން ތައްޔާރުކުރެވުނު ފޮތެކެވެ. މުދައްރިސުންނާއި މައިންބަފައިންގެ އެހީގައި މި މަޢުލޫމާތުތައް، ދަރިވަރުންނަށް، އެ ކުދީންގެ ޅަފަތުގައި ފޯރުކޮށްދެއްވިއްޖެނަމަ، އެ ކުދީންގެ ތަރުބިއްޔަތު ބައްޓަންވާނީ މި އުޞޫލުގެ މަތީގައިކަން ކަށަވަރެވެ.\nމި ފޮތުގައިވާ މަޢުލޫމާތުތަކަކީ އިސްލާމީ ތަރުބިއްޔަތުގެ ގަޑީގައި އިސްލާމީ އަދަބުތަކުގެ ބައިގައި ހިމަނުއްވައިގެން ބޭނުންކުރެއްވިދާނެ އެއްޗެކެވެ. އަދި "ދިވެހިބަސް" މި މާއްދާގައި ދޭހައިގެ ގޮތުގައި ވެސް މި ފޮތުގައިވާ ލިޔުންތައް ބޭނުންކުރެއްވިދާނެ އެވެ. ހަމަ މިފަދައިން ދަރިވަރުންނަށް ތާނަ ފަރިތަކޮށްދިނުމުގައި މި ފޮތުގެ އެހީ ހޯއްދެވިދާނެ އެވެ. އަދި ތުއްތު ކުދީންގެ އަތުލިޔުން ރީތިކުރެއްވުމަށް މި ފޮތުން ބަލައިގެން ޕެރެގުރާފުތައް ލިޔުމަށް ދަރިވަރުންނަށް ޙަވާލުކުރެއްވިދާނެ އެވެ.\nކޮންމެ ގޮތަކުން ނަމަވެސް މި އުޞޫލުތަކާ ދަރިވަރުން ރައްޓެހިކޮށްދީ، މީގެ މައްޗަށް ދަރިވަރުން ހޭނުއްވުމަކީ ބެލެނިވެރީންނާއި މުދައްރިސުންގެ ކިބައިން އަޅުގަނޑުމެން އެދޭ އެންމެ ބޮޑު އެދުމެވެ. މި ކަމުގައި މުޅި މުޖްތަމަޢުގެ އެއްބާރުލުން ލިބިއްޖެ ނަމަ ދިވެހި މުޖުތަމަޢަކީ، ޚާއްޞަކޮށް ކުރިމަގުގެ ޖީލުތަކަކީ އަދަބުވެރި، ޚުލްޤު ހެޔޮ، ސުލޫކީ ޖީލުތަކަށް ވާނެކަން ކަށަވަރެވެ.\nމަގަކީ، އެންމެން ބޭނުންކުރަން އޮންނަ ތަނެކެވެ. ހަމަ އެހެންމެ މަގަކީ، ވަކި ޚާއްޞަ ބޭނުންތަކެއް ކުރަން އޮންނަ ތަނެކެވެ. އެހެންކަމުން މަގުގެ ބޭނުން ހިފަންވާނީ، ތިމާ ފިޔަވައި އެހެން މީހުންނަށް ދަތިނުވާ ގޮތަކަށެވެ. މަގުމަތީގައި ކޮށްގެން ނުވާނެ ކަންތައްތަކެއް ހުންނާނެކަން އަހަރެމެން އެންމެން ދަންނަމު އެވެ. ވީމައި އެފަދަ ކަންކަމުން އަހަރެމެން އެންމެން ދުރުހެލިވެ ރައްކައުތެރިވާންވާނެ އެވެ.\nމަގަކީ، ހިނގައި ބިނގައި އުޅުމާއި އެއްތަނުން އަނެއްތަނަށް ތަކެތި އުފުލުމަށް ޚާއްޞަ ކުރެވިފައިވާ ތަނެކެވެ. މީގެ އިތުރުން އެހެން ބާވަތެއްގެ ކަމެއް މަގުމަތީގައި ބަޔަކުމީހުން ކުރަން ފަށައިފީވިއްޔާ މަގު ހިނގާ މީހުންނާއި މަގުމަތީގައި އެއްތަނުން އަނެއްތަނަށް ތަކެތި އުފުލާ މީހުންނަށް ދަތިވާނެ އެވެ. އެހެންކަމުން މަގުމަތީގައި އެކިބާވަތުގެ ކުޅިވަރު ކުޅުމާއި ހިނގާ މީހުންނާ ދުއްވާތަކެއްޗަށް ދަތިވާނެހެން މަގުމަތީގައި ތިބުމަކީ ރަނގަޅު ކަންތައްތަކެއް ނޫނެވެ.\nމަގުމަތީގައި އެއްޗެހި ދުއްވާ މީހުންނަށާއި މަގުހިނގާ މީހުންނަށް ވެސް ވަކި ޤަވާޢިދުތަކަކާއި އުޞޫލުތަކެއް ކަނޑައެޅިފައި އެބަހުރެ އެވެ. ދިވެހިރާއްޖޭގައި މީހުން ހިނގާ އުޅެނީ މަގުގެ ވާތްފަރާތުންނެވެ. އަދި އެއްޗެހި ދުއްވައި އުޅެނީ ވެސް މަގުގެ ވާތްފަރާތުންނެވެ. މާލޭގެ މަގުތަކަށް ބަލާއިރު ހިނގާމީހުން މަގު ހުރަސްކުރަންޖެހޭ ވަކި ހިސާބުތަކެއް ހަމަޖެހިފައި ހުރެ އެވެ. މަގު ހުރަސްކުރަންވާނީ އެ ހިސާބުންނެވެ. ހިނގަންވާނީ ދުވާރުމަތިންނެވެ. އެންމެ ރައްކައުތެރި ގޮތަކީ އެއީ އެވެ. އަދި އޭރުން ދުއްވާ އެއްޗެއްސަށް ވެސް ދައްޗެއް ނުވާނެ އެވެ.\nމާލޭގެ މަގުތަކުގައި މިހާރު މިވަނީ ޓުރެފިކް ބައްތިތަކެއް ހަރުކުރެވިފަ އެވެ. މި ބައްތިތަކުގެ ސަބަބުން ވަރަށް ގިނަ ފަސޭހަތަކެއް ވެ އެވެ. އެތައް ގިނަ ނުރައްކަލަކުން މީހުން ސަލާމަތްވެ އެވެ. ހަމަ އެއާއެކު މި ބައްތިތަކުގެ ސިގުނަލްތަކަށް ތަބަޢަވެގެން ޢަމަލުކުރާ ބަޔަކު އެކްސިޑެންޓުވުމަކީ ވަރަށް ނާދިކުކަމެކެވެ. އެހެންކަމުން މަގުމަތީގައި މީހަކު ފެންނަން ނެތަސް މި ބައްތިތަކުގެ ސިގުނަލަށް ތަބަޢަވުން ވަރަށް މުހިއްމެވެ.\nއެއްވެސް ކަމެއްނެތި، ބައިބަޔަށް، މަގުމަތީގައި ތިބުމަކީ، ތަހުޒީބުވެފައިވާ ޤައުމެއްގައި މީހުން އަމަލުކުރުން ރީތި ގޮތެއްނޫނެވެ. ހިތްހަމަޖައްސައިލަން ހިޔާލިބޭ ގަސްގަސް ދަށުގައި ތިބޭހެން މަގުމަތީގައި ތިބުމަކީ، އެދެވިގެންވާކަމެއް ނޫނެވެ. އެހެންކަމުން އެފަދަ ކަންކަމާ އެންމެން ވެސް ދުރުހެލިވާންވާނެ އެވެ.\nމަގެއްގެމަތީގައި ކުޑަ ހިނދުކޮޅަކަށް މަޑުކޮށްލައިގެން ތިބިކަމުގައި ވިޔަސް މަގުމަތީގައި ހިނގާމީހުންނަށް އެއްވެސް އުދަނގުލެއް ވެދާނެފަދަ ޢަމަލެއް ނުހިންގައި ތިބުމަކީ ކުށެއްނޫނެވެ. ނަމަވެސް ކަމެއްނެތި ތިބުމަށްވުރެ ކޮންމެވެސް ބޭނުންތެރި ކަމެއްގައި އެ ވަގުތުކޮޅު ހޭދަކޮށްލުން މާ ރަނގަޅުވާނެ އެވެ.\nގޭގެއަށް ވަދެ ނުކުމެ އުޅުމުގެ އަދަބުތައް\nތިޔަ ހުރިހައި ބޭފުޅުން ވެސް އަޑުއައްސަވާނޭ ފަދައިން ގެ ދޮރަކީ ޙުރުމަތްތެރިވެގެންވާ ތަނެކެވެ. އޭގެ މާނަ އަކީ ކޮބައިބާވައެވެ؟ އާދެ! ގެ ދޮރަކީ އެތަނެއްގައި ދިރިއުޅޭ ބަޔަކަށް ވަރަށް ޚާއްޞަ ތަނެކެވެ. އަދި އެހެން ތަންތަނުގައި އުޅޭއިރު ކޮށްނޫޅޭ އެތައް ކަމެއް ކޮންމެ މީހަކުވެސް ގޭގައި އުޅޭއިރު ކޮށްއުޅޭނެ އެވެ. އެހެންކަމުން ތިމާގެ ގެޔާއި އެހެން ތަންތަނާ ވަރަށް ތަފާތުކަން އެބަ އެނގެ އެވެ.\nކުއްލިއަކަށް ބޭރުން އައިސް ވަންނަ، ދުރުހިލޭ މީހަކަށް ފެނިއްޖެނަމަ ގޭމީހުން ލަދުގަންނަ ކަންތައްތައް ވެސް ގޭގޭގައި ހިނގަމުންދާނެ އެވެ. ބައެއް ފަހަރަށް މަސައްކަތެއްގައި އުޅޭއިރު މީހުންތިބޭނީ އެހައި ރީތި ފޭރާމެއްގައެއް ނޫނެވެ. އަދި ގޭތެރޭގައި ހުންނަ ތަފާތު ސާމާނު ހުންނާނީ ތަރުތީބަކުން ވެސް ނޫނެވެ. މީގެ އިތުރުން ގޭގޭގައި މީހުން ވަރަށް ޚާއްޞަ އަމިއްލަ ވާހަކަވެސް ދައްކައިއުޅޭނެ އެވެ. ދެބަސްވުންތައް ވެސް ހިނގާނެ އެވެ. މިއިން އެއްވެސް ކަމަކީ ބޭރުން އަންނަ މެހްމާނަކަށް، ވަކިން ޚާއްޞަކޮށް ޢިއްޒަތްތެރިއަކަށް ގޭމީހުން ދައްކަން ބޭނުންވާނެ މަންޒަރެއް ނުވަތަ އެ މީހަކު އަޑުއަހަން ގޭމީހުން ބޭނުންވާނެ ވާހަކައެއްނޫނެވެ.\nއެހެންކަމުން ގޭގެއަށް ވަދެނުކުމެ އުޅުމުގައި އަދަބުތަކެއް ވަނީ ކަނޑައެޅިފަ އެވެ. މި އަދަބުތަކަށް ޙުރުމަތްތެރިކޮށް ހިތުމަކީ އެންމެން ވެސް ކުރަން ޖެހޭނެ ކަމެކެވެ. އަދި މިކަންކަމަށް ފަރުވާކުޑަކޮށް މި އުޞޫލުތަކަށް ކަމޭނުހިތުމަކީ ގެދޮރުގެ ޙުރުމަތް ކެނޑުމޭ ބުނެވިދާނެ އެވެ.\nގޭގެއަށް ވަދެ ނުކުމެ އުޅުމުގެ އަދަބުތަކަކީ ކޮބައިބާވަ އެވެ؟ އާދެ! ތިމާގެ އަމިއްލަ ގެ ނޫން އެހެން މީހެއްގެ ގެއަށް ވަނުމުގެ ކުރިން ޤަވާޢިދުން ސަލާމްގޮވައި ހުއްދަ ހޯދުމާއި، ސަލާމުގެ ޖަވާބު ނުލިބުނުނަމަ އެގެއަށް އެވަގުތު ވަނުމުގެ ހުއްދަ ނުލިބުނީކަމުގައި ނިންމައި އެގެއަކަށް އެ ވަގުތު ނުވަނުމާއި، ހުއްދަ ލިބިގެން ގެއަށް ވަންނައިރު ދޮރުހުޅުވާލުމުން ކުއްލިއަކަށް ތިމާއަށް ގޭތެރެ ފެންނާނެހެން ދޮރާ ދިމާ ސީދަލަށް ނުހުރުމާއި، ގެއަށް ވަނުމަށް ފަހު ގޭތެރެ ބަލައި ޗެކްކުރަން ދާ މީހަކު ނޫންނަމަ މުޅި ގޭތެރެއަށް ވަދެ އެތަންމިތަން ކޮޅައި ނުބެލުމާއި އަދި އެގެޔަކަށް ދިޔަ ބޭނުމެއް ފުދުމުން ގޭމީހުނާ ސަލާމްކޮށް ނުވަތަ ހެޔޮ ދުޢާކޮށް ގެއިންނުކުތުން ހިމެނެ އެވެ. މިއީ މުޅިން ވެސް ގޭގެއަށް ވަދެ ނިކުމެ އުޅުމުގައި ޢަމަލު ކުރަންވީ ރަނގަޅު ގޮތްތަކެވެ.\nކާމޭޒު ނުވަތަ ކެއުމުގެ ސުފުރާމަތީގައި ވެސް އަމަލުކުރަންޖެހޭ ރީތިގޮތްތަކެއް ހުރެ އެވެ. މީގެތެރެއިން އެއްކަމަކީ ކާމޭޒުދޮށަށް ޙާޒިރުވާ އިރު ތިމާ ސާފުތާހިރުކޮށް ހުރުމެވެ. ގަމީހެއް ނުވަތަ ޓީޝާޓެއް ފަދަ ފޭރާމެއް ނުލައި ކާމޭޒު މައްޗަށް އެރުމަކީ ރީތިކަމެއްނޫނެވެ. އަދި އެއީ ސާފުތާހިރުކަމާ ވެސް ޚިލާފުކަމެކެވެ. ހަމައެފަދައިން ތައްޓަށް ކާތަކެތި އަޅަންވާނީ ތަށިތެރޭގައި ދަތިކަމެއްނެތި އެތަކެތި ގެންގުޅެވޭ ވަރަށެވެ. ތަށިފުރެންދެން ކާތަކެތި އެޅުމަކީ ރީތިކަމެއްނޫނެވެ. ބައެއްފަހަރަށް ކާމޭޒުމަތީގައި ހުންނަ ބައެއް ބާވަތް ތަންކޮޅެއް މަދުން ހުރެ އެވެ. އާދެ! މޭޒުދޮށުގައި ތިބިމީހުންނަށް ކިރިޔާ ފޯރާވަރަށް މިފަދަ ބައެއް ތަކެތި ހުރެއެވެ. މި ފަދަ ޙާލަތްތަކުގައި އެކަކު އެބާވަތް މާގިނައިން ބޭނުންކޮށްފިނަމަ އެއީ އެހެންމީހުންނަށް ކުރެވޭ ބޭ އިންސާފަކަށް ވާނެކަން ކަށަވަރެވެ. ތިމާއަށް ކިތަންމެ މީރުއެއްޗެއް ކަމުގައިވިޔަސް ސުފުރާމަތީގައި މަދުން ހުންނަ ބާވަތްތައް ނަގަންވާނީ ތިބިމީހުންގެ ނިސްބަތަށް ބަލައިފަ އެވެ. އެހެންނޫނިއްޔާ ތިމާއާ ދޭތެރޭގައި އެހެންމީހުން ތަފާތުގޮތަކަށް ދެކެން ފަށައިފާނެ އެވެ. ހަމައެހެންމެ ކާމޭޒުމަތީގައި ތިބި އެންމެން ބޭނުންކުރާ ސަމުސާ ފަދަ ތަކެތީގައި ކާއަތުން ހިފުން ފަދަ ކަންކަމަކީ ހުތުރު ކަންކަމެވެ. ތިމާއަށް ނުކެވޭވަރަށް ތައްޓަށް ކާއެއްޗެތި އަޅައި ބާކީ ކޮށްފައި ބެހެއްޓުމަކީ ވެސް ހުތުރު ކަމެއްގެ އިތުރުން އިސްރާފަކަށް ވެސް ވާ ކަމެކެވެ.\nމީގެއިތުރުން ކާމޭޒުމަތީގައި ތިބި އެހެން މީހުންނަށް އުނދަގޫވާ ފަދަ ކަމެއް، މިސާލަކަށް ބާރަށް ކިނބިއްސެއް އެޅުން ނުވަތަ އެމީހުން ފަކުރުގަންނަ ފަދަ ކަމެއް ކޮށްގެން ނުވާނެ އެވެ. މިސާލަކަށް ބާރަށް ކަރުކެހިލުން ނުވަތަ މި ނޫން ވެސް މި ބާވަތުގެ ކަންކަމެވެ. މިބާވަތުގެ ކަމެއް ކުރަން މަޖްބޫރުވެއްޖެ ނަމަ ރަނގަޅުގޮތަކީ، އެއްފަރާތަކަށް ޖެހިލުމެވެ.\nއެއްޗެއް ކާން ނުވަތަ ބޯން ފެށުމުގެ ކުރިން ބިސްމި ކިޔުމާއި ނިމުމުން ﷲ އަށް ޙަމްދު ކުރުމަކީ ސަލާމާއި ޞަލަވާތް ލެއްވި ކީރިތި ރަސޫލާގެ ސުންނަތުގެ ތެރޭގައި ހިމެނޭ ރީތި އަދަބުތަކެވެ.\nޚިޔާލު ތަފާތުވާންޖެހޭ ފަހަރު ފަހަރު އެ ކަންކަން ކުރާނެގޮތް\nތަފާތުމީހުންގެ ވިސްނުމުގެ ފެންވަރު ތަފާތެވެ. ތަފާތުމީހުންގެ ބަސްމޮށުމުގެ ފެންވަރު ވެސް ތަފާތެވެ. ތަފާތު މީހުންގެ ޢިލްމީ ފެންވަރު ވެސް ތަފާތެވެ. އެހެންކަމުން ކަމަކާބެހޭ ގޮތުން ވާހަކައެއް ދައްކާ އިރު ޚިޔާލުތަފާތުވުމަކީ ނުވެ ނުދާނެ ކަމެކެވެ. ޚިޔާލު މުޅިން އެއްގޮތްވާނީ ލޮލަށް ފެންނަ އަތުން ހިފޭ ޙަޤީޤަތްތަކާ މެދުގަ އެވެ. މި ފަދަ ކަންކަމުގައި ވެސް ސައްތައިން ސައްތަ އެއްގޮތްކަމެއް ނުހުރެ އެވެ.\nކަންކަމާ މެދު ޚިޔާލު ތަފާތުވަނީ ސަބަބެއް ނެތިއެއް ނޫނެވެ. ކަމަކާ ބެހޭގޮތުން ލިބިފައިވާ މަޢުލޫމާތުގެ މަދުކަމުން ނުވަތަ އެ ކަމާބެހޭ ގޮތުން ލިބިފައިވާ މަޢުލޫމާތުގެ ފުރިހަމަކަމުން ވެސް މީހެއްގެ ޚިޔާލު އަނެކަކާ ތަފާތުވެދާނެ އެވެ.\nކަމަކާ ބެހޭގޮތުން ޚިޔާލު ތަފާތުވާ ފަހަރު ފަހަރު ތިމާއާ އަނެކާގެ ޚިޔާލު އެއްގޮތް ނުވަނީ ކީއްވެތޯ ވަރަށް ފުންކޮށް ވިސްނަންވާނެ އެވެ. އަނެކާގެ ޚިޔާލު ރަނގަޅުނޫންކަމަށް ބުނެ ތިމާގެ ބަސް ގަދަކުރުމުގެ ބަދަލުގައި އޭނާ އެ ބުނާ އެއްޗެއް ނުވިސްނޭ ކަމަށް ބުނެވިދާނެ އެވެ. އިތުރަށް ވިސްނައިދިނުމަށް އޭނާގެ ކިބައިން އެދެވިދާނެ އެވެ. އެހެންމީހުންގެ ކުރިމަތީގައި އަނެކާއަށް އެއްވެސް އެއްޗެއް ނޭނގޭކަން ހާމަކޮށްދީ، އޭނާ ދެރަކޮށް ނިކަމެތިކޮށްލުމުގެ ގޮތުން އެއްވެސް ވާހަކައެއް ދެއްކުމަކީ ރީތިގޮތެއް ނޫނެވެ. މަސްއަލަ ނުވިސްނެނީ ތިމާއަށް ކަމުގައި ވެސް ވެދާނެ އެވެ.\nކަމަކާ ބެހޭގޮތުން ކުރެވޭ ބަހުސަކީ އެއްވެސް ޙާލެއްގައި ތިމާގެ ބަސް އެހެންމީހުން ލައްވައި ޤަބޫލު ކުރުވަން ކުރާކަމެއް ނޫންކަން ދަންނަންވާނެ އެވެ. އެއާ ޚިލާފަށް ބަހުސެއްގައި ބައިވެރިވާ އެންމެން ވެސް އެ މަސައްކަތްކުރަނީ ކަމުގެ ރަނގަޅުގޮތް ހޯދޭތޯ އެވެ. އެހެންކަމުން ބަހުސް ކުރަމުން ދާންވާނީ ވަރަށް އެކުވެރި، މަޑުމައިތިރި، ޖައްވެއްގަ އެވެ. އެކަކު އަނެކަކަށް އިޙުތިރާމު ކުރާ، ތަހުޛީބުވެފައިވާ، ޙަޤީޤަތަށް ލޯބިކުރާ ބައެއްގެ ގޮތުގަ އެވެ. މި މަގުން މި ކަން ކުރެވެމުންދާ ނަމަ މީހުންގެ މެދުގައި އޮންނަ ގުޅުމަކަށް އެއްވެސް ބުރުލެއް ނާރާނެ އެވެ. މީހުންގެ މެދުގައި އޮންނަ ހެޔޮއެދުމާއި، ލޯބި، ދެމި އޮންނާނެ އެވެ. އަދި ޙަޤީޤަތާ ހަމައަށް ވާޞިލުވުމަށް އެއްވެސް ހުރަހެއް ނޭޅޭނެ އެވެ.\nފާޑުކިޔުމަކީ ފާޑުވެރިންގެ ކިބައިގައި ހުންނަ ޠަބަޢީ ކަމެކެވެ. އެއްޗެއް ހަދައިފައިހުންނަ ގޮތް ނުވަތަ ކަމެއް ކޮށްފައިހުންނަ ގޮތް ފެނުމުން އެއަށް ފާޑުކިޔުމަކީ ވަރަށް ގިނަމީހުންނަށް ކުރެވޭ ކަމެކެވެ. ނަމަވެސް ގިނަ ފަހަރަށް ފާޑުކިއިފައި ހުންނަނީ އުނި ކަންތަކާމެދުގަ އެވެ. ރަނގަޅު ކަންތަކާއި، ފުރިހަމަ ކަމާމެދު ބަހެއް ބުނެވޭތަން އަންނަނީ ވަރަށް މަދުންނެވެ. މިއީ ދެރަކަމެކެވެ. މި ފަދަ ފާޑުކިޔުމަކީ ފަނާކުރަނިވި ނުވަތަ ކަންކުރި މީހާ ނުވަތަ ބައެއްގެ ހިތަށް ނުތަނަވަސްކަން ގެނެސްދެނިވި ފާޑުކިޔުމެއް ކަމުގައި ނޫނީ ނުވާނެ އެވެ. އެހެންވީމައި ފާޑުކިޔުމުގައި ގެންގުޅެންވީ ބިނާކުރަނިވި ފާޑުކިޔުމުގެ އުޞޫލެވެ.\nމި ފަދަ ފާޑުކިޔުމެއްގައި ރަނގަޅު ކަންތަކުގެ ވާހަކަ ފުރަތަމަ ދެއްކުން ރަނގަޅުވާނެ އެވެ. ތަޢުރީފުގެ ދެތިންބަހެއް ބުނުން ވަރަށް މުހިއްމުވާނެ އެވެ. އެއަށްފަހު އެވެނި ކަމެއް މިވެނިހެން ކުރެވުނު ނަމަ މިއަށްވުރެން ރަނގަޅުވީސް، ނުވަތަ މި ބައި މިހެން އޮތުމަށްވުރެ އެވެނި ގޮތަކަށް ބަދަލުކުރެވިއްޖެ ނަމަ މިއަށްވުރެން ރަނގަޅުވާނެކަމަށް ފެނޭ، ނުވަތަ މިވެނި ތަނެއް އެވެނި ގޮތަކަށް ބަދަލުކޮށްލެވިއްޖެނަމަ ކިހިނެއް ވާނެބާ، މިފަދަ ގޮތަކަށް ފާޑުކިއިދާނެ އެވެ.\nބިނާކުރަނިވި ފާޑުކިޔުމުގައި ތިމާ ކިޔާ ފާޑަކީ، އެއީ އެންމެ ފަހުގެ ނިންމުން ކަމުގައި ހީވާގޮތަށް، ނުވަތަ އެ ނޫން އެހެން ގޮތެއް ރަނގަޅުނުވާނެކަމަށް ބުނާ ރާގަށް، ބަސްމޮށުން ހުރެގެން ނުވާނެ އެވެ. އެއާ ޚިލާފަށް އެ ކިޔާ ފާޑަކީ ވެސް އިތުރު އެހެން ފާޑުކިޔުމަކަށް ތަންދޭ ފާޑުކިޔުމަކަށް ވުން މުހިއްމުވާނެ އެވެ. އެއީ ދެވޭ އިރުޝާދަކާއި ލަފަޔަކަށްވުން ވަރަށް ރަނގަޅުވާނެ އެވެ.\nފާޑުކިޔާ މީހާ ފާޑުކިޔައިފައި ދިއުމުން ކަންކުރި މީހާގެ ހިތްވަރު އެލި، ދެން އޭނާ އެފަދަ ކަމަކާ ކުރިމަތިނުލާ ގޮތް ވެއްޖެނަމަ އެ ކިޔުނީ އަކީ ބިނާކުރަނިވި ފާޑުކިޔުމެއް ނޫނެވެ. އެއާ ޚިލާފަށް ބިނާކުރަނިވި ފާޑުކިޔުމެއް ކިޔައިފި ނަމަ ކަންކުރި މީހާއަށް ހިތްވަރު ލިބޭނެ އެވެ. އޭނާއަށް އޭނާގެ މަސައްކަތް އިޞްލާހުކުރުމުގެ އިރުޝާދު ލިބޭނެ އެވެ. އަދި ކަންކުރުމަށް ބާރާއި ފޯރި ލިބޭނެ އެވެ. އެހެންކަމުން މީހަކު ކޮށްފައިވާ މަސައްކަތަކަށް ފާޑުކިޔާ ނަމަ އެންމެ އިސްކަން ދޭންވީ، އޭނާ އެ މަސައްކަތް ކުރިކަމަށްޓަކައި އޭނާއަށް ތަޢުރީފުކުރުމަށެވެ. ފާޑުކިޔުމުގެ ނަޒަރަކުން އެއްޗެއް ބުނަންވާނީ އޭގެފަހުންނެވެ. އަދި އެކިޔާ ފާޑު ވާންވާނީ ބިނާކުރަނިވި ފާޑުކިޔުމަކަށެވެ.\nފާޑުކިޔުމަށް މަރުޙަބާކިޔުމާއި ތިމާ އޭގެ ނަތީޖާ ޤަބޫލުކުރާނެ ގޮތް\nކޮންމެ މަސައްކަތަކީ ވެސް ފާޑުކިޔުމުގެ މަޙައްލެއްގައިވާ ކަމެކެވެ. އެހެންކަމުން ތިމާކުރާ މަސައްކަތެއް އިހުނަށްވުރެ ރަނގަޅުކުރުމަށްޓަކައި އެ މަސައްކަތަށް ފާޑުކިޔުމަށް ތަންދޭންވާނެ އެވެ. އެހެނީ ފާޑުކިޔުމަކީ، މަސައްކަތުގައި ހުންނަ އުނިކަންތައް ހާމަވާ ކަމެކެވެ. އަދި އެ މަސައްކަތެއް ކުރިއެރުވުމަށް އޮތް މަގެއްވެސް މެ އެވެ.\nފާޑުކިޔާ މީހުންގެ ފާޑުކިޔުންތައް ހުންނަނީ އެ މީހުންގެ އެ ފާޑުކިޔާ ދާއިރާއެއް ދެނެތިބި ވަރަކާއި އެ މީހުންގެ މިޒާޖާ ވެސް ގުޅިފަ އެވެ. ބައެއް މީހުން ވަރަށް ކުޑަކޮށް ފާޑެއް ކިޔުމަށް ފަހު ނިންމައިލާނެ އެވެ. އަނެއްބައިމީހުން ވަރަށް ތަފްޞީލުކޮށް ފާޑުކިޔައި އުޅެ އެވެ. އަދި ބައެއް މީހުން ހަމައެކަނި ތަޢުރީފު ކޮށްލައިފައި ދޫކޮށްލަ އެވެ. އެއާ ޚިލާފަށް އަނެއްބައި މީހުން ހުރިހައި އުނިކަމެއް ފާހަގަ ކުރުމަށް އިސްކަންދެ އެވެ.\nމިއިން ކޮންމެ ފާޑުކިޔުމަކީ ވެސް ފައިދާއިން ހުސްވެގެންވާ ފާޑުކިޔުމެއްނޫނެވެ. އެހެންކަމުން މި ހުރިހައި ބާވަތެއްގެ ފާޑުކިޔުމަކަށް ވެސް އަހަރެމެން މަރުޙަބާކިޔަން ވާނެ އެވެ. އާދެ، ފާޑުކިޔުމަކަށް މަރުޙަބާ ކިޔުމަކީ ފާޑުކިޔުންތެރިޔާ އަށް ޝުކުރިއްޔާއޭ ބުނުން އެކަންޏެއް ނޫނެވެ. އޭގެ އިތުރުން ކިޔުނު ފާޑުކިޔުމެއްގައި ރަނގަޅު ޚިޔާލެއް ދެވިފައިވާނަމަ ނުވަތަ އުނިކަމެއް ފާހަގަ ކުރެވިފައިވާނަމަ އެއާ އެއްގޮތަށް ތިމާ ޢަމަލު ވެސް ކުރަންވާނެ އެވެ. ޝައްކެތް ނެތްގޮތުގައި މި ގޮތަށް މި ކަން ކުރުން ވާނީ ތިމާގެ ކުރިއެރުމަށް އެޅޭ ފިޔަވަޅަކަށެވެ.\nމީހުންނާ ވާހަކަދެއްކުމުގެ އަދަބުތައް\nކޮންމެ ބައެއްގެ ތެރޭގައި ވެސް ބަސްމޮށުމުގެ ހަމަތަކަކާއި އުޞޫލުތަކެއް ހުރެ އެވެ. މިކަންކަމަށް ފަރުވާތެރިވުމަކީ ކޮންމެ ބަޔަކުވެސް ކުރަންޖެހޭނެ ކަމެކެވެ. މިގޮތުން ބޮޑުމީހަކު ކުޑަކުއްޖަކާ ވާހަކަދައްކާނަމަ އޯގާވެރިކަން އަދި ކުޑަކުއްޖަކު ބޮޑުމީހަކާ ވާހަކަދައްކާނަމަ އަދަބުވެރިކަން ބަހައްޓަންވާނެ އެވެ. ވާހަކަދައްކައި އުޅުމަކީ ތިމާ އާއި އެހެންމީހުންނާ ދެމެދު އޮންނަ ގުޅުން ރަނގަޅު ގޮތުގައި ދެމެހެއްޓުމަށް އެހީތެރިވެދޭ ވަރަށް މުހިއްމު ވަސީލަތެކެވެ. ބުނެވޭ ވާހަކައެއްގެ ގޮތުން ނުވަތަ ބުނެވޭ ވާހަކައިގެ ރާގު ހުރިގޮތުން ތިމާއާ ދޭތެރޭގައި އަނެކާ ދެކޭގޮތް މުޅިން ބަދަލުވެދާނެ އެވެ. އެއީ ތިމާގެ މައިންބަފައިން ނަމަ، ޤަދަރާއި އިޙްތިރާމު ކުޑަކުރީ ކަމުގައި ހީކޮށްފާނެ އެވެ. ތިމާއަށްވުރެ ޢުމުރުން ދޮށީ މީހަކު ނަމަ އަދަބު ކުޑަކުރީ ކަމުގައި ހީކޮށްފާނެ އެވެ. މުދައްރިސުން ނަމަ އިޙްތިރާމް ކުޑަކުރީ ކަމުގައި ހީކޮށްފާނެ އެވެ. ރައްޓެހިންނާއި ރަހުމަތްތެރިން ކަމޭނުހިތީ ކަމުގައި ދެކެފާނެ އެވެ. މިހިރީ މުޅިންވެސް ދެރަ ކަންތަކެވެ. މިކަންކަން މެދުވެރި މިވަނީ ބުނެލެވޭ އެންމެ ބަހަކުންނެވެ. ނުވަތަ ބަސްބުނެވޭ ރާގަކުން ނުވަތަ ނުވަގުތެއްގައި މުނާސަބު ނޫން ގޮތަކަށް އެއްޗެއް ބުނެވިގެންނެވެ.\nވީމައި ޚިދުމަތްދޭ ފަރާތްތަކުން ޚިދުމަތް ލިބިގަންނަ ފަރާތާ މުޚާތަބުކުރަން ވާނީ ވެސް ރީތިބަހުން، މާތްކޮންނެވެ. ޚިދުމަތް ލިބިގަންނަ މީހާއީ ޚިދުމަތްދޭ މީހާއަށް ވުރެ ޤަދަރުގެ ގޮތުން ދަށް މީހަކު ކަމުގައި ވިޔަސް މެ އެވެ. މުޖުތަމަޢުގައި ކޮންމެ ވެސް ސަބަބަކާ ހުރެ މަތިވެރިކަމެއް ޤަދަރެއް ދެވިފައިވާ މީހުންނާ ވާހަކަދައްކަން ވާނީ މާތްކޮންނެވެ. ތިމާގެ މައިންބަފައިންނާއި އުސްތާޛުންނާ މުޚާޠަބުކުރަން ވާނީ މާތްކޮށްނެވެ. ތިމާއަށް ވުރެ ޢުމުރުން ދޮށީމީހުންނާ ވާހަކަދައްކަންވާނީ ރީތިކޮށްނެވެ. ކާކުކަން ނޭނގޭ ބީރައްޓެހިންނާ ވާހަކަދައްކަން ޖެހޭނީ މާތްކޮންނެވެ. ތިމާގެ ގާތްމީހުންނާ ރަޙްމަތްތެރިންނާ ވާހަކަ ދެއްކުމުގައި ނުރަސްމީ ގޮތެއް ބެހެއްޓިކަމުގައި ވިޔަސް އެ ނޫން މީހުންގެ މެދުގައި ވާހަކަދައްކާ ނަމަ އެ މީހުންނާ ވެސް ވާހަކަދައްކަން ވާނީ ރީތިކޮށްނެވެ.\nކަމަކާ މެދު ހިތްހަމަނުޖެހިގެން މީހަކާ ވާހަކަދެއްކި ކަމުގައި ވިޔަސް މާ މައްޗަށް އަޑުއުފުލައި ވާހަކަދެއްކުމަކީ، ރީތި ސިފައެއް ނޫނެވެ. އަދި އެ ފަދަ ދަނޑިވަޅުތަކުގައި ވެސް ދަށް ފެންވަރުގެ ބަހުރުވަ ބޭނުންކުރުމުން މުޚާޠަބު ކުރެވޭ މީހާއަށް އިހާނެތިކޮށް ހިތޭނެ އެވެ. ހަމަ އެއާ އެކު އަޑުއަހާމީހުންގެ ކުރިމަތީގައި ވާހަކަދައްކާމީހާގެ އަގު ވެސް ވެއްޓޭނެ އެވެ. ވީމައި ހުތުރު ބަހުން ވާހަކަދެއްކުމަކީ މާތްމީހުންގެ ސިފައެއްނޫނެވެ.\nމީހުންނަށް އިޙުތިރާމު އަދާކުރާނެ ގޮތްތައް\nއިޙުތިރާމު އަދާކުރުމަކީ، އަނެކާ ލަދުގަންނާނެ ފަދަ ކަމެއް ނުވަތަ އެހެންމީހުންގެ ކުރިމަތީގައި އަނެކާގެ ޤަދަރު ކުޑަވެދާ ފަދަ ކަމެއް ތިމާ ނުކުރުމެވެ. އަދި އިޙުތިރާމު އަދާކުރުމުގެ ގޮތުން ކުރަންޖެހޭ ކަންތައްތަކެއް ކުރުމެވެ.\nއިޙުތިރާމު އަދާކުރުމަކީ ތަހުޛީބުވެފައިވާ އެންމެންގެ ކިބައިގައި ހުންނަންޖެހޭނެ މާތް ސިފައެކެވެ. އިޙުތިރާމު އަދާކުރުމުގެ ގޮތުން ކުރެވިދާނެ ވަރަށް ގިނަ ކަންތައް ހުރެ އެވެ. އަހަރެމެންގެ މާތްވެގެންވާ އިސްލާމްދީނުގައި އިންސާނާގެ ކަރާމަތާއި އިޙުތިރާމު ދެމެހެއްޓުމަށްޓަކައި ޢަމަލުކުރަންޖެހޭ ގޮތްތަކެއް އަންގަވައިފައިވެ އެވެ. މި ސިލްސިލާ އޭނާ ދުނިޔޭގައި ހުންނަ ދުވަސްވަރުން ފެށިގެން މަރުވެ ފަސްދާނުލެވުމަށް ދަންދެން ދެމިއޮވެ އެވެ.\no އިންސާނެއްގެ ޙަޔާތުގައި އޭނާއަށް އިޙުތިރާމު އަދާކުރުމުގެ ގޮތުން ކުރެވިދާނެ ބައެއް ކަންތައް:-\n- ސަލާމް ކުރުމާއި ސަލާމް ބަލައިގަތުން\n- ދަޢުވަތެއް ދީފިނަމަ އިޖާބަދިނުން\n- ނެތިނުބައި ނުމޮށުން، ނުވަތަ މީހާ ނެތްތަނުގައި ވެސް އޭނާ ނިކަމެތި ކޮށްނުލުން\n- އަބުރު ދިފާޢުކުރުން\n- ޢައިބު ފާޅުނުކުރުން\n- ބައްދަލުވެއްޖެނަމަ ވާހަކަދައްކައި، ހާލުއަހުވާލު އަހައިލުން\n- ތިމާއަށްވުރެ ބޮޑެތިމީހުންގެ މަޖިލިސްތަކުގައި ކަންކަމުގައި ތިމާ އިސްނުނެގުން (ދެކެވޭ ވާހަކައެއްގައި ބައިވެރިވާ މީހެއްގެ ޙައިސިއްޔަތުން ޚިޔާލެއް ފާޅުކޮށް ލަފައެއް ދިނުން މީގެ ތެރެއަކު ނުހިމެނެ އެވެ.)\n- މަޖިލިސްތަކުގައި ތިމާއަށްވުރެ ބޮޑެތި މީހުންނަށް ވުރެ މަޑުން ވާހަކަދެއްކުން\n- ތިމާއަށްވުރެ ބޮޑެތި މީހުންނަށް ތަންދިނުން\n- ތިމާ އުޅޭ ތާކަށް މީހަކު އަތުވެއްޖެ ނަމަ ރީތިކޮށް ވާހަކަދައްކައި، އިށީންނާނެ ތަނެއް ދައްކައި، މަރުޙަބާ ކިޔުން\n- ތިމާއަށްވުރެ ބޮޑުމީހެއްގެ އޮފީހަށް ނުވަތަ ގެއަށް ގޮސް އިށީންނާނެ ތަނެއް ނުދައްކަނީސް، ތިމާ ހިތުހުރި ތަނެއްގައި ނުއިށީނުން.\n- މަޤާމުގެ ގޮތުން ތިމާ މަތިކަމުގައި ވީނަމަވެސް ތިމާގެ މައިންބަފައިން، އުސްތާޛުން ފަދަ މީސްމީހުންނާ މުޢާމަލާތު ކުރާއިރު، ތިމާ އަކީ އެމީހުންނަށް ވުރެ މަތީ މީހަކު ކަމުގައި ހީކުރެވޭގޮތަށް ކަންތައް ނުބެހެއްޓުން.\no މަރުވުމަށް ފަހު:-\n- ޖަނާޒާގައި ބައިވެރިވުން\n- ތަޢުރީފުގެ ބަސްބުނުން\n- ހެޔޮދުޢާ ކުރުން\nދެބަސްވުންތައް ޙައްލުކުރާނެ ގޮތްތައް\nއިންސާނުންގެ މެދުގައި ހުރި އެކިއެކި ތަފާތުތަކުގެ ސަބަބުން ކަންކަމާ ޚިޔާލު ފާޅުކުރާ އިރު، ދެބަސްވުންތައް އުފެދެ އެވެ. ޢިބާރާތުގެ މައްސަލައެއް ކަމުގައި ނުވާނަމަ ކަމަކާބެހޭ ގޮތުން ފާޅުކުރެވޭ ތަފާތު ހުރިހައި ޚިޔާލެއް ގިނަ ފަހަރަކު ރަނގަޅެއްނުވާނެ އެވެ. ބައެއްފަހަރު މަސްއަލައާ ބެހޭ ގޮތުން ވިސްނާގޮތުގެ ތަފާތުކަމުގެ މައްޗަށް ބަލައި ތަފާތު ދެ ޚިޔާލެއް ރަނގަޅުވެސް ވެދާނެ އެވެ. އެއްގޮތަކުން ބަލާއިރު މިގޮތް ރަނގަޅުވެފައި، އަނެއް ގޮތަކުން ބަލާއިރު އެގޮތް ރަނގަޅުވުމެވެ. އަނެއްބައި ފަހަރު ތަފާތު ޢިބާރާތަކުން ނަމަވެސް ދެމީހުންނަށް ވެސް ކިޔެނީ ހަމަ އެކައްޗަކަށް ވެދާނެ އެވެ. އޭގެ މިސާލަކީ ކައިގެންނޭ ފުރާނީ އަދި ނުކައެއް ނުފުރާނަމޭ ކިޔުން ފަދަ ކަންތަކެވެ.\nޚިޔާލު ތަފާތުވުން ނުވަތަ ދެބަސްވުން އުފެދުމަކީ ޤުދުރަތީކަމަކަށް ވާއިރު، މިކަން ޙައްލުކުރުމުގައި ވެސް އިންސާނީ ޠަބީޢަތާ ތަޢާރުޟުނުވާ، ތަފާތު ޚިޔާލުގެ ދެމީހުންނަށް ވެސް ޤަބޫލުކުރެވޭ ގޮތްތައް ޚިޔާރުކުރުން ބުއްދިވެރިވާނެ އެވެ. ކޮންމެއަކަސް މަސްއަލަ އިތުރަށް ހޫނުވިޔަނުދީ ހިފެހެއްޓޭތޯ ބެލުމަކީ ދެފަރާތުގެ ވެސް މަސްއޫލިއްޔަތެކެވެ. ޚާއްޞަކޮށް މިތަނުން ހޭޖެހޭ ބުއްދިވެރި ފަރާތުން އަޅާ ފިޔަވަޅު އަޅަން ވާނީ، ފުންކޮށް ވިސްނައިފަ އެވެ. މާ ހިތްއަވަސްވުމުގެ ސަބަބުން ޅަ އެއްޗެއް އެޅުމަކީ ގާތްކަމެކެވެ.\nވިސްނައިލަންވީ މުހިއްމު ނުކުތާތައް:-\n- ތިމާ ޤަބޫލުކުރާގޮތް އެއީ ޞައްޙަގޮތް ކަމުގައި ސާބިތުކޮށްދެވޭނެ ހެތްކެއް ނެތަސް އެގޮތް އެއީ ޞައްޙަ ގޮތްކަމުގައި ސާބިތުކޮށްދޭން މަސައްކަތް ނުކުރުން.\n- އިދިކޮޅު މީހާގެ ޙައިސިއްޔަތުން ތިމާއަށްވުރެ ދަށްކަމަށްވާތީ އޭނާގެ ބަސް ޤަބޫލުނުކުރުން ނުވަތަ އިދިކޮޅު މީހާ ތިމާއަށްވުރެ މަތީމީހަކަށް ވާތީ އޭނާއަށް މާބޮޑަށް ދޫކުރުމަކީ ވެސް ބައެއް ޙާލަތްތަކުގައި ކޮންމެހެން ކުރަންވީ ކަމެއް ނޫނެވެ. ނަމަވެސް އެންމެންނަށް ވެސް އިޙުތިރާމު ކުރަންވާނެ އެވެ.\n- ތިމާ އެދޭގޮތް ކާމިޔާބު ނުވުމުން ރުޅިއައުން ނުވަތަ ތިމާގެ ކުރިމަތީގައި އަނެކާގެ އަގު ދަށްކޮށްލަން މަސައްކަތް ނުކުރުން.\n- ބަލި ޤަބޫލުކުރުމަކީ މުހިއްމު ކަމެއްކަން\n- ރަގަޅުގޮތް އެނގުނަސް ބައެއް މީހުން ގޮތްދޫނުކުރާކަން ހަނދާން ބެހެއްޓުން\n- ދެބަސްވުމެއްގައި ހިމެނޭ ކޮންމެމީހަކު ވެސް އެމީހަކު އެ ދެކޭގޮތް އެއީ ޞައްޙަ ގޮތްކަމުގައި ވާންއެދޭނެ އެވެ. މީގެ މާނަ އަކީ، ޙަޤީޤަތާއި ތެދު ޤަބޫލުކޮށް، ތިމާދެކޭ ކުށްގޮތް ދޫކޮށްލާމީހުން ނޫޅޭ ވާހަކައެއްނޫނެވެ. ނަމަވެސް ވަރަށް ގިނަ މީހުންނަށް ވާގޮތަކީ ތިމާދެކޭ ކުށްގޮތް ކާމިޔާބު ވިޔަސް އެއީ ހަމަ ރަނގަޅުގޮތް ކަމުގައި ބަލައި، އެކަމާ އުފާކުރަނީ އެވެ. މިއީ ރަނގަޅުގޮތެއް ނޫނެވެ.\n- ދެބަސްވުންތަކުގައި އެކަކު ބޭނުންވަނީ އޭނާ ޤަބޫލުކުރާގޮތް ނުވަތަ އޭނާ ބޭނުންގޮތް އަނެކާވެސް ޤަބޫލުކުރުން ކަމުގައިވާނަމަ އަދި އެގޮތަކީ ޞައްޙަގޮތް ކަމުގައި ނުވާނަމަ އެއްބަސްވުމަކަށް ނާދެވޭނެ އެވެ. އެހެންކަމުން ހެތްކާއި ޤަރީނާ ހުރި ކޮޅަކަށް ދޫކުރުމަކީ މި ކަމުގައި އޮތް ބުއްދިވެރި ގޮތެވެ. އަދި މަޞްލަޙަތު ވެސް ހުރީ މިގޮތުގަ އެވެ.\nޖަވާބުގައި މީހަކު ކަމަކަށް ނޫނެކޭ ބުނެފިނަމަ ތިމާ ހެޔޮހިތުން އެކަން ޤަބޫލުކުރާނެ ގޮތްތައް\nއެހެންމީހެއްގެ ކިބައިން ތިމާ އެދޭ ކަމަކަށް ނޫނެކޭ ބުނުމަކީ، ޙާލަތު ނިޔާކުރާގޮތުން އޭނާއަށް ލިބެންޖެހޭނެ ޙައްޤެކެވެ. ނަމަވެސް މި ޖަވާބަކީ ގިނަފަހަރު އަޑުއަހަން އުނދަގޫ ޖަވާބެކެވެ. ސަބަބަކީ، ނާކާމިޔާބީއާ ކުރިމަތިލުމަކީ އިންސާނާ އެދޭ ކަމަކަށް ނުވާތީ އެވެ.\nކަން މިހެން ހުރިއިރު ޖަވާބުދޭ މީހާގެ އާނއެކޭ ބުނުމާ އޭނާގެ ނޫނެކޭ ބުނުމުގައި އޭނާއަށް ހުރި ފައިދާ އާއި ގެއްލުމަކީ ކޮބައިތޯ ބަލަން އެބަޖެހެ އެވެ. ނޫނެކޭ ބުނުމަކީ އޭނާއަށް ހުރިހައި ގޮތަކުން ވެސް ލާބަ އާއި މަންފާ ހުރިގޮތް ކަމުގައި ވަނީނަމަ އަދި ނޫނެކޭ ބުނުމުގެ ފުރިހަމަ އިޚްތިޔާރު ވެސް އޭނާއަށް ލިބިގެންވާނަމަ އޭނާ އާއެކޭ ބުނަންވީ ކީއްކުރަންތޯ އެވެ؟\nޙަޤީޤަތަކީ މިއީ ކަމުގައި ވިޔަސް، ކަމަކަށް އެދޭމީހާގެ އެދުމަކީ އޭނާގެ އެދުން ފުދުމެވެ. އެހެންކަމުން ވަރަށް ގިނަފަހަރަށް ނޫން ޖަވާބެއް ލިބުމުން އެކަމާ ހިތެއް ހަމައެއް ނުޖެހޭނެ އެވެ. އަދި ބަހާއި އަމަލުން މި ހިތްހަމަނުޖެހުން ފާޅުކުރެވޭތަން ވެސް އާދެއެވެ. ނަމަވެސް މި ކަމުގައި ޢަމަލުކުރަންވީ ރަނގަޅުގޮތަކީ މިއީއެއް ނޫނެވެ. އަނެކާގެ ޙާލަތާމެދު ވެސް ފުންކޮށް ވިސްނަންވީ އެވެ. އަނެކާއަކީ ވެސް ތިމާފަދަ އިންސާނެއްކަން ދެނެގަންނަންވީ އެވެ. އޭނާ އެ ދޭ ނަފީގެ ޖަވާބު ވެސް އޭރުން ހެޔޮހިތުން ބަލައިގަނެވިދާނެ އެވެ. ޙާލަތު ނިޔާކުރާގޮތުން ކަމަކާ އިންކާރުކުރުމަކީ، ކޮންމެ އިންސާނަކަށް ވެސް ލިބިގެންވާ ޙައްޤެއްކަން ވިސްނިދާނެ އެވެ.\nއަނެކުންނަށް ތިމާގެ ނަފްސު ތަޢާރަފު ކޮށްދޭނެ ގޮތްތައް\nތިމާއާ އަލަށް ބައްދަލުވާ މީހުންނަށް ތިމާ ތަޢާރަފު ވުމަކީ އެދެވިގެންވާ ކަމެކެވެ. މިކަން ކުރުމުގައި އެކި މުނާސަބަތުގައި ބޭނުންވަނީ އެކި މިންވަރެވެ. އެކި މުނާސަބަތާ ގުޅޭނީ ވެސް އެކި މިންވަރުގެ މަޢުލޫމާތެވެ. ބައެއްފަހަރު ހަމައެކަނި ތިމާގެ ނަން ބުނެލުމުން ފުދޭނެ އެވެ. އެފަދަ ޙާލަތްތަކަކީ، އެއްރަށެއްގެ އެކަކު އަނެކަކަށް ތަޢާރަފުވުމުގެ ޙާލަތްތަކެވެ. ކުލާހެއްގެ ތެރޭގައި އެކި ރަށުގެ ދަރިވަރުން މުދައްރިސަށާއި އެކަކު އަނެކަކަށް ތަޢާރަފްވާއިރު ނަމުގެ އިތުރުން ރަށާއި އުޅުނު އިސްކޫލު ފަދަ ބައެއް މަޢުލޫމާތު ހިމަނައިލުން ރަނގަޅުވާނެ އެވެ. ވަޒީފާއަކަށް އެދި ކުރެވޭ އިންޓަވިޔު އެއްގައި ތިމާ ތަޢާރަފުވާއިރު ތަޢުލީމީ ފެންވަރާއި އަދާކުރާ ވަޒީފާގެ ވާހަކަވެސް ގެނައުން މުހިއްމުވެދާނެ އެވެ. ނަމަވެސް ތިމާގެ އަމިއްލަ ނަފްސު ތިމާ އަމިއްލައަށް އެހެންމީހުންނަށް ތަޢާރަފުކޮށްދޭ އިރު މާދިގުކޮށް މާބޮޑަށް ތަފްޞީލަށް ދިޔުމަކީ ވަރަށް މަދު ޙާލަތެއްގައި މެނުވީ ރީތިކަމެއް ނޫނެވެ.\nބައެއްފަހަރު ތަނަކަށް އަލަށް އެއްޗެއް ހިފައިގެން ނުވަތަ ކަމަކު ދާ މީހާގެ ނަމުގެ އިތުރުން އޭނާ އެތަނަށް ދިޔަ ބޭނުމެއް ކުރުކޮށް ބުނެލަދިނުމަކީ ވަރަށް މުހިއްމު ކަމެކެވެ.\nއެހެންމީހުންގެ ޝުޢޫރުތަކަށް އިޙުތިރާމު ކުރާނެ ގޮތްތައް\nކޮންމެ ދެ މީހަކީ ވެސް ތަފާތު ދެ މީހެކެވެ. ތިމާގެ ހިތުގެ ޙާލަތާއި އެހެންމީހުންގެ ހިތުގެ ޙާލަތު އެއްގޮތެއް ނުވާނެ އެވެ. އެހެންމީހުނާ ކުރިމަތިވެފައި ހުންނާނީ ތިމާއާ ކުރިމަތިވެފައިވާ ކަންތައްތަކާ މުޅިން އެއްފަދަ ކަންތައްތަކެއް ވެސް ނޫނެވެ. އެހެންކަމުން ތިމާއަށް އެންމެ މީރުކެއުމެއް އެހެން އެންމެނަށް ވެސް މީރުވުން ލާޒިމެއްނޫނެވެ. ތިމާއަށް ރީތިއެއްޗެތި އެހެން އެންމެންނަށް ރީތިވުމެއް ވެސް ލާޒިމެއްނޫނެވެ. ތިމާއަށް ލާބަހުރި ރަނގަޅުގޮތް އެހެން އެންމެންނަށް ވެސް ލާބަހުރި ރަނގަޅުގޮތް ކަމުގައި ވާކަށެއް ވެސް ލާޒިމެއްނޫނެވެ. މީގެ އިތުރުން ތަނާއި ވަގުތާއި މުނާސަބަތާ ގުޅިގެން ވެސް ޙާލަތު ބަދަލުވުން އެކަށީގެންވެ އެވެ. އެކި ޢުމުރުގެ މީހުންގެ ޚިޔާލާއި ޝުޢޫރުވެސް ތަފާތުވާނެ އެވެ.\nގޭގައި ހިތާމަވެރި ޙާދިސާއެއް ހިނގައިގެން އުޅެނިކޮށް ޕިކުނިކު ދަތުރެއްގައި ބައިވެރިވާކަށް އެގޭގެ މީހުން ހިތްހަމައެއް ނުޖެހޭނެ އެވެ. ބަނޑުހައިވެގެން ރޯ ކުޑަކުއްޖަކަށް ކުޅޭ އެއްޗެއް ދިނަސް އެއާ ގަޔާނުވެ ހިގައިދާނެ އެވެ. އެހެންކަމުން ތިމާ ބުނާ ބަހަކުން ނުވަތަ ކުރާކަމަކުން އެހެންމީހަކަށް އުނދަގުލެއް ނުވާނެ ގޮތެއް ބެލުމަކީ އެހެންމީހުންގެ ޝުޢޫރުތަކަށް އިޙުތިރާމު ކުރުމެވެ. މިކަން މިގޮތަށް ކުރެވޭނީ ތިމާގެ ބަހާއި އަމަލުތައް ވަރަށް ބޮޑަށް ކޮންޓުރޯލްކޮށްގެންނެވެ. ބަހެއް ބުނުމުގެ ކުރިން ނުވަތަ ކަމެއް ކުރުމުގެ ކުރިން އޭގެ ނަތީޖާއާ ދޭތެރޭގައި ވަރަށް ފުންކޮށް ވިސްނައިގެންނެވެ.\nމީހުންނަށް އެހީތެރިވާނެ ގޮތްތައް\nމީހުންނަށް އެހީތެރިވުމަކީ ކޮށްދެވޭ ޚިދުމަތެކެވެ. އެކަމުގެ ސަބަބުން އެ ޚިދުމަތް ލިބޭމީހާގެ ހިތްހަމަޖެހޭނެ އެވެ. ތިމާގެ މައްޗަށް އޭނާގެ ހިތް ހެޔޮވާނެ އެވެ. އަދި އެކަމުގެ ސަބަބުން ތިމާއަށް ވެސް ހިތްހަމަޖެހުމާއި އުފާ ޙާޞިލުވާނެ އެވެ. މީގެ އިތުރުން މިއީ ބޮޑުވެގެންވާ ޘަވާބާއި ދަރުމަ ވެސް ހުރި ކަމެކެވެ.\nމީހުންނަށް އެހީތެރިވެވޭ ތަފާތުގޮތްތައް އެބަހުއްޓެވެ. މިކަން ބިނާވެފައި އޮންނާނީ އެހީތެރިވާ މީހާ މިކަމަށް ކެރި ކުޅަދާނަވެގެންވީ މިންވަރެއްގެ މައްޗަށެވެ. ތަފާތު އެތަށް ގޮތްގޮތަކުން އެހީތެރިވެވިދާނެ އެވެ. އޭގެތެރޭގައި މާލީ އެހީ އާއި މަޢުނަވީ އެހީ ހިމެނެ އެވެ.\nއެކިމީހުންގެ މެދުގައި އެހީތެރިވުމުގެ ފުރުޞަތު އޮންނާނީ އެކި މިންވަރަށް އެކި ސިފައިގަ އެވެ. ގިނައިން ފެނިދެނިވެ އެކީގައި އުޅެވޭ މީހުންގެ މެދުގައި މި ފުރުޞަތު ބޮޑުވާނެ އެވެ.\nއެކަކު އަނެކަކަށް އެހީތެރިވެދިނުމުގެ ގޮތުން ކުރެވިދާނެ ބައެއް ކަންތައް:-\n- މީހަކު އޮޅުންފިލުވަން އުޅޭ މަޢުލޫމާތެއް ސާފުކޮށްދިނުން\n- ނޭނގިގެން އުޅޭ ކަމެއް ކުރާނެގޮތް ބުނެދިނުން\n- ނުކުރެވިގެން އުޅޭ ކަމެއް ކޮށްދިނުން، މިސާލަކަށް އެއްޗެއް އުފުލުމުގައި އެހީތެރިވެދިނުން. އެއްޗެއް ވެއްޓުނީމައި ނަގައިދިނުން.\n- ބޮޑުކަމެއް ދިމާވެގެން އުޅޭ މީހަކާ ދިމާވެއްޖެ ނަމަ އެހީއެއް ބޭނުންތޯ އަހައި އޭނާއަށް ކޮށްދެވެން އޮތްކަމެއް ކޮށްދެވިދާނެ އެވެ. މިގޮތުން ދަންނަ ނުވަތަ ނުދަންނަ މީހަކުނަމަވެސް ބައްދަލުވާ ވަގުތާއި ގޮތުން މިކަހަލަ ކަމަކަށް މަގުފަހިވެދާނެ އެވެ. މިސާލަކަށް ގާތްމީހެއްގެ ތިމާގެ މީހަކު ނިޔައުވުން، ގެއެއްގައި އަލިފާން ރޯވުން، މަގުމަތިން އެކްސިޑެންޓެއްވުން ފަދަ ކަންކަމުގައި މީސްމީހުންނަށް އެހީތެރިވެވިދާނެ އެވެ.\n- އެހީތެރިވުމުގައި ކަންކުރުމުގެ ނިސްބަތުން ވާހަކަދައްކާ ނަމަ ދެގޮތެއް އޮވެ އެވެ. އެތަނުން އެއް ގޮތަކީ، ތިމާއަށް ފެނިގެން ނުވަތަ އަހައި އޮޅުންފިލުވައިގެން އެހީތެރިވުމެވެ. އަނެއް ގޮތަކީ އެކަމަށް މީހަކު އެދުމުން އެހީތެރިވެދިނުމެވެ.\nއެހެންމީހުންނާ ބައްދަލުކޮށް މަރުޙަބާ ކިޔާނެ ގޮތްތައް\nމަރުޙަބާ ކިޔުމަކީ ތިމާ އުޅޭތަނަކަށް ނުވަތަ އޮފީހަކަށް ޒިޔާރަތް ކުރާ މެހުމާނަކަށް ތިމާގެ ފުށުން ނުވަތަ އެ ޒިޔާރަތް ކުރި ތަނަކުން އެމީހަކު ޒިޔާރަތްކުރުމުން އެއްވެސް ދަތިކަމެއް ނެތްކަން ހާމަކުރުމާއި އޭނާ އެތަނަކަށް ޒިޔާރަތް ކުރުމަކީ ހިތްހަމަޖެހުމާއި އުފާވެރިކަން ހުރިކަމެއްކަން އަންގައިދޭ ޝުޢޫރުތައް ފާޅުކުރުމެވެ.\nމިކަން ކުރެވޭނެ ބައެއް ގޮތްތަކަކީ:-\n- އުފާވެރި މޫނަކާއިގެން ބައްދަލުކުރުން\n- ތިމާ ހުރި ހިސާބުން ކުޑަތަންކޮޅެއް ކުރިޔަށް ޖެހިލައި ހިނިތުންވެލުމާ އެކު ސަލާމްކުރުން\n- ލަސްނުކޮށް އިށީންނާނެ ތަނެއް ހަމަޖެއްސުން. ކުރިން އެކަން ހަމަޖެހިފައިވާނަމަ އަވަހަށް އޭނާ ގޮވައިގެން އެތަނަކަށް ދިޔުން\n- ވަގުތުގެ ބާވަތުން ސައި، ކޮފީ ނުވަތަ ބުއިމެއް ހުށަހެޅުން\n- ބަސްމަގުގައި އުފާވެރިކަމާއި ހޫނުކަން ހުރުން\n- އޭނާ އެތަނަކަށް ޒިޔާރަތްކުރުމަކީ އުފަލެއް ކަމުގައި ބުނުން ފަދަ ކަންކަމެވެ.\nމަޢާފަށް އެދި "އަހަރެންނަށް މަޢާފު ކުރާށޭ..." ބުނާނެ ގޮތްތަކާއި މަޢާފަށް އެދޭނެ\nތިމާއަށް ބަދަލުހިފުމުގެ ކުޅަދާނަކަން ލިބިގެންވުމާއެކު ވެސް މަޢާފުކުރުމަކީ ވަރަށް މަތިވެރިކަމެކެވެ. ހަމައެހެންމެ ތިމާއަށް ފާފައެއް ކުރެވިއްޖެ ހިނދެއްގައި ތައުބާ ވާފަދައިން ކުށެއް ކުރެވިއްޖެނަމަ މަޢާފަށް އެދުމަކީ ވެސް ހެޔޮލަފާ މާތްމީހުންގެ ސިފައެކެވެ. ތިމާގެ ފުށުން އެހެންމީހަކަށް ނުވަތަ ބަޔަކަށް ކިތަންމެ ކުޑަ އުދަގުލެއް ނުވަތަ ދަތިކަމެއް ފޯރިކަމުގައި ވިޔަސް އެކަމަކަށް އޭނާ ނުވަތަ އެބަޔެއްގެ ކިބައިން މަޢާފަށް އެދެންވާނެ އެވެ. އޭގެ ސަބަބުން އެކަކު އަނެކަކާ ދޭތެރޭގައި އުފެދޭ ނޭދެވޭ ޝުޢޫރުތައް ނެތިގޮސް އުފައުވެރި އަމާން މާޙައުލަކަށް ތިމާމެން ދިރިއުޅޭ ވެށި ބަދަލުވެދާނެ އެވެ.\n"އަޅުގަނޑަށް މަޢާފުކުރައްވާ!" މިހެން ނުވަތަ ރީތި އެހެން ޢިބާރާތަކުން މަޢާފުކުރާށޭ ބުނެވިދާނެ ތަފާތު ވަގުތާއި ޙާލަތުތައް ތިރީގައި ބަޔާންކުރަމެވެ.\n- ހިނގައިފައި ދަނިކޮށް މީހެއްގެ ގައިގައި ޖެހުން\n- ހިނގައިފައި ދަނިކޮށް މީހެއްގެ ގައިގައި ޖެހި އޭނާގެ އަތުގައިވާ އެއްޗެއް ވެއްޓުން ނުވަތަ ގެއްލުމެއް ލިބުން. (މިފަދަ ޙާލަތެއްގައި މަޢާފު ކުރައްވާށޭ ބުނުމުގެ އިތުރުން އޭނާއަށް ލިބުނު ގެއްލުމެއްގެ ފޫބައްދައިދޭންވެސް ވާނެ އެވެ.)\n- ބައްދަލުވުމަކަށް ޙާޒިރުނުވެވުން ނުވަތަ ގަޑިޖެހުން\n- ކަމެއް ކޮށްދޭން އެއްބަސްވެފައިވާ މުއްދަތުގައި އެ ކަމެއް ނިންމައި ނުދެވުން\n- ކޮށްދޭން ބުނެފައި އޮތްކަމެއް ކޮށް ނުދެވުން ނުވަތަ ކޮށްދޭން އެއްބަސްވި ގޮތަށް ކޮށްނުދެވުން\nމިއިން ކޮންމެ ޙާލަތެއްގައި ވެސް އަނެކާގެ ޝަކުވާގެ އަޑު އިވުމުގެ ކުރިން ތިމާ އެމީހެއްގެ ކިބައިން މަޢާފަށް އެދެންވާނެ އެވެ.\nތިމާ ބޭނުން ކަންކަމަށް އެދޭނެ ގޮތްތައް\nކަންކަމަށް ބޭނުންވެގެން މީހުންގެ ކިބައިން އެކަންކަމަށް އެދޭ ތަފާތު ގޮތްތަކެއް ހުރެ އެވެ. އޭގެ ތެރެއިން ބައެއް ގޮތްތަކަކީ އެތަނެއްގައި އޮންނަ އިޖްތިމާޢީ މިންގަނޑަށް ނުފެތޭ ހުތުރު ގޮތްގޮތެވެ. އަނެއް ބައި ގޮތްގޮތަކީ ތަނުގެ އާދަކާދައާ ގުޅޭ އަޚްލާޤީ މިންގަނޑަށް ފެތޭ ރިވެތި ގޮތްގޮތެވެ. މީގެ ތެރެއިން ތަޢުލީމު ލިބި ތަހުޛީބުވެފައިވާ އިންސާނުންގެ ގޮތަކީ، ފަހުން މިދެންނެވި ގޮތެވެ.\nކަމަކަށް އެދި ތިމާ އަނެކާއާ ވާހަކަ ދައްކަންވާނީ ރީތި ބަހުރުވަ ބޭނުންކޮށްގެންނެވެ. އަޅުގަނޑަށް މިވެނި ކަމެއް ކޮށްދެއްވިދާނެތޯ އެވެ. ނުވަތަ އެވެނިކަމެއް ކޮށްދެވޭނީ ކޮންގޮތަކަށް ކިހާވަރެއްގެ އަގަކަށްތޯ އެވެ. ނުވަތަ މިވެނިކަމެއް ކޮށްދެއްވައިފީވިއްޔާ ވަރަށް ބޮޑަށް އަޅުގަނޑު ޝުކުރުވެރިވާނަމެވެ. މިފަދަ ގޮތަކަށް އެކަމެއްގެ ވާހަކަ ދެންނެވިދާނެ އެވެ.\nކަމަކަށް އެދި ދަންނަވާ ދެންނެވުން ޢިބާރާތް ކުރެވިދާނެ ބައެއްގޮތް:-\n- އަޅުގަނޑު މިއުޅެނީ މިވެނިކަމެއް ކޮށްދޭނެ މީހަކު ނުވެގެންނެވެ. (ނަން) އަޅުގަނޑަށް މިކަން ކޮށްދެއްވިދާނެތޯ އެވެ.\n- މިވެނި މަސައްކަތެއް ކުރާމީހެއްގެ ޚިދުމަތް މިއުޅެނީ ވަރަށް އަވަހަށް ބޭނުންވެގެންނެވެ. އެކަން (ނަން) އަޅުގަނޑަށް ކޮށްދެއްވިދާނެތޯ އެވެ.\n- އަޅުގަނޑު މިއުޅެނީ (މާލީ ޙާލަތު ހުރިގޮތުން) ދަރިފުޅަށް ޔުނީފޯމު ނުގަނެވިގެންނެވެ. މިކަމުގައި އަޅުގަނޑަށް އެއްވެސް ބާވަތެއްގެ އެހީއެއް ވެދެއްވެން އެބައޮތްތޯ އެވެ.\nމި ފަދަ އެއްވެސް އެދުމެއްގައި އަމުރުވެރި ރާގެއް ހުރުމެއް ރަނގަޅެއްނުވާނެ އެވެ. ޙާއްޞަކޮށް ތިމާ މީހެއްގެ ކިބައިން ހިލޭ އެހީއަކަށް އެދޭ އިރު އެކަމަށް އެދެންވާނީ ވީހައި ވެސް ރީތިކޮށް އަދަބުވެރިކަމާ އެކުގަ އެވެ. ކަމަކަށް އެދި ތިމާ ހުށަހަޅާ އެދުމަކީ އަނބުރައި ރައްދުވުން އެކަށީގެންވާ އެއްޗެއްކަން ތިމާ ދަންނަންވާނެ އެވެ.\nދުވަސްވީ މީހުންނަށް އިޙުތިރާމުކުރާނެ ގޮތްތައް\nދުވަސްވީ މީހުންނަކީ، ޒުވާނުންނާއި ޅަކުދިންގެ އިޙްތިރާމު ޙައްޤުވެގެންވާ ބައެކެވެ. ޒުވާނުންނާއި ޅަކުދިން ދުވަސްވީ މީހުންނަށް އިޙްތިރާމުކުރަންވާނެ އެވެ. މިގޮތުން ކުރެވިދާނެ ބައެއްކަންތައްތަކަކީ:-\n- ދުވަސްވީ މީހުން ތިބޭ ތަންތަނުގައި އެމީހުން ހިތްނުރުހޭ ފަދަ ޢަމަލެއް ނުހިންގުން\n- ތަންތަނުން ޚިދުމަތް ދިނުމުގައި މުސްކުޅިންނަށް އެކަންކަން ފަސޭހަކޮށްދިނުން\n- މަގު ހިނގުމުގައި މުސްކުޅިންނަށް ތަންދިނުން\n- ޢާންމު ތަނަކުން މީހެއްގެ އެހީއަކަށް ބޭނުންވާވަރުގެ، ބަލިކަށި، ލޯބޯކޮށި މުސްކުޅިޔަކު ފެނިއްޖެނަމަ އޭނާއާ އަޅައިލައި މަގު ހުރަސްކުރުން ފަދަ ކަންކަމުގައި އޭނާއަށް އެހީވުން\n- މުސްކުޅިވުމުގެ ސަބަބުން އެމީހުންނާ ކުރިމަތިވާ ޖިސްމާނީ އަދި ނަފްސާނީ ނުކުޅެދުންތެރިކަމުގެ ނަތީޖާއެއްގެ ގޮތުން އުފެދޭ މައްސަލަތަކުގައި އެމީހުންނަށް މަޢާފުކުރުން\n- މުސްކުޅިވެ ލޯބޯ ކޮށިވުމުގެ ސަބަބުން އެ މީހުންގެ ފުށުން ތިމާއަށް ލިބޭ ހިތްހަމަނުޖެހުމާއި އުނދަގޫތަކަށް ކެތްކޮށް އެ މީހުންނަށް އޯގާވެރިކަމާ އެކު މުޢާމަލާތު ކުރުން\n- މުސްކުޅިން އުފާވާ ކަހަލަ ކަންތައް ކޮށްދިނުން\n- މުސްކުޅިންނަށް ކަންކަމުގައި އިސްކަންދިނުން\nކުޑަކުދިންނަށް އޯގާތެރިވާނެ ގޮތްތައް\nކުޑަކުދިންނަކީ ބޮޑެތިމީހުންގެ ރަޙުމާއި އޯގާތެރިކަމަށް ބޭނުންވެފައިވާ ބައެކެވެ. ކޮންމެ ކުޑަކުއްޖަކީ ވެސް ބޮޑެތި މީހުންގެ ލޯތްބާއި އޯގާތެރިކަމާއި އަޅައިލުމަށް ބޭނުންވެފައިވާ ކުއްޖެކެވެ. ކުޑަކުދިންނަކީ މަޢުޞޫމު ބައެކެވެ. އެމީހުންގެ ފަރާތުން ހިނގާ "ގޯސް" ނުވަތަ "ނޭދެވޭ" ކަންތައްތަކަކީ، އެ ކުދިން ކުރާ ކުށެއްނޫނެވެ. ހަމަބުއްދި އަންނަންދެން އެ ކުދިން އެ ތިބެނީ ވެށީގެ ފުރިހަމަ ނުފޫޛުގެ ދަށުގަ އެވެ. އެހެންކަމުން އެ ކުދިންނަށް ކުރެވޭ ނޭދެވޭ ބައެއް ޢަމަލުތައް އިޞްލާޙުކުރަންވާނީ، އޯގާވެރިކަމާއި ލޯތްބާއެކުގަ އެވެ.\nކުޑަކުދިންނަށް އެހައިބޮޑަށް ސަމާލުކަންދީ އޯގާވެރިވާންޖެހޭ ސަބަބަކީ ކުޑަކުދިންނަކީ ބޮޑެތިމީހުންނަށް ކުރެވޭ އެތައް ކަމެއް ކުރުމުގެ ކުޅަދާނަކަން ލިބިފައިނުވާ ބަޔަކަށްވާތީ އެވެ. އެ ކުދިންނަށް ބޮޑެތިމީހުން ދައްކާ ގޮތަށް ވާހަކަ ދައްކާކަށެއް ވެސް ނޭނގެ އެވެ. އެހެންކަމުން އެ ކުދިންނަކީ ބޮޑެތިމީހުންގެ އޯގާވެރިކަމަށް އަބަދުމެ ބޭނުންވެފައިވާ ބައެކެވެ. އެ ކުދިންނަށް ކަންތައް ބުނެދޭންވާނީ ނުވަތަ އެ ކުދިންގެ ކުށްތައް އިޞްލާޙުކުރަންވާނީ އެ ކުދިން ކުށްވެރި ނުކޮށެވެ. ލޯތްބާއި އޯގާވެރިކަމާ އެކުގަ އެވެ.\nކުޑަކުދިންނަކީ ވަރަށް ސާފު ހިތަކާއި ކިލަނބު ކަމެއްނެތް ޅަނދޮޅު ވިސްނުމެއްގެ ވެރި ބަޔެކެވެ. އޯގާވެރިކަމާ އެކު ބުނެދީފި ކަމެއް އެ ކުދިން ޤަބޫލުކުރާނެ އެވެ. އެ ކުދިންގެ ކިބައިގައި އެ ކަމުގެ ޤާބިލުކަން ހުންނާނެ އެވެ.\nކުޑަކުދިންނަށް އޯގާވެރިވުމުގެ ގޮތުން ކުރެވިދާނެ ބައެއް ކަންތައް:-\n- އެކުދިންގެ ބަހުރުވައިން (އެ ކުދިންނަށް ވިސްނޭވަރުގެ ތިލަބަހުން) އެ ކުދިންނާ ވާހަކަދެއްކުން\n- އެ ކުދިންނާ ވާހަކަ ދައްކާއިރު އެ ކުދިންނާ އެއްވަރަށް ތިރިވެލައި ވާހަކަދެއްކުން\n- އެ ކުދިންނަށް ޖިސްމާނީ އަދި ނަފްސާނީ ގެއްލުމެއް ލިބުނަނުދީ ގެންގުޅުން\n- ގާތްތިމާގެ މީހުންގެ ފުށުން އެ ކުދިންނަށް ބޭނުންވާ ރައްކައުތެރިކަން ދިނުން\n- އެ ކުދިންނާ އެކު ވަގުތު ހޭދަކުރުން\nކުޑަ ކުއްޖަކު ކަމަކާ ދެރަވެގެން އުޅޭ ހިނދެއްގައި އޭނާއަށް ހަމްދަރުދީވާކަން ފާޅުކޮށް އޭނާއަށް ތަސައްލީ ދިނުން.\nPosted by ESQID at 2:03 PM


Bangalore Team Raahjje Naumah India Sarukaarun Angaifi - Vaguthu\nބެންގަލޫރު ޓީމު ރާއްޖެ ނައުމަށް އިންޑިއާ ސަރުކާރުން އަންގައިފި\nބެންގަލޫރު އެފްސީގެ ކެޕްޓަން ސުނިލް ޗެތުރީ\nރާއްޖޭގައި ކުއްލި ނުރައްކަލުގެ ހާލަތު އިއުލާންކޮށްފައިވާތީ، އޭއެފްސީ ކަޕުގައި އަންގާރަ ދުވަހު ރާއްޖޭގެ ޓީސީ ސްޕޯޓްސް ކްލަބާ ދެކޮޅަށް ކުޅެން އިންޑިއާގެ ބެންގަލޫރު އެފްސީ މިއަދު ރާއްޖެ އަންނަން އޮތް އޮތުން ފަސްކުރުމަށް އިންޑިއާގެ އެކްސްޓާނަލް އެފެއާޒް މިނިސްޓްރީން ކްލަބަށް އަންގައިފި އެވެ\nއިންޑިއާގެ ނޫހެއް ކަމުގައިވާ "އިންޑިއަން އެކްސްޕްރެސް" ގައި ރިޕޯޓްކޮށްފައިވާ ގޮތުގައި މިނިސްޓްރީން ވަނީ، ކުއްލި ހާލަތާ ގުޅިގެން އިންޑިއާ އިން ނެރެފައިވާ ޓްރެވަލް އެޑްވައިޒަރީ އަށް އަމަލުކުރަން ސިޓީއެއްގެ ޒަރީއާއިން ކުލަބަށް އަންގާފައެވެ. އިންޑިއާއިން ނެރުން ޓްރެވެލް އެޑްވައިޒަރީގައި ވަނީ ކޮންމެހެން ކުރަން ޖެހޭ ދަތުރެއް ނޫނީ ރާއްޖެއަށް ނުކުރުމަށެވެ.\nއިންޑިއާގެ އެކްސްޓާނަލް އެފެއާޒް މިނިސްޓްރީން މިގޮތަށް އެންގި ނަމަވެސް އޭއެފްސީން ވަނީ މެޗު ތާވަލާ އެއްގޮތަށް ކުރިއަށްދާނެ ކަމަށް އިއްޔެ ނިންމައިފަ އެވެ. އެއީ މޯލްޑިވްސް ނެޝަނަލް ޑިފެންސް ފޯސް (އެމްއެންޑީއެފް) އިން އޭއެފްސީއަށް މެޗު ކުރިއަށްގެންދެވޭ ވަރުގެ މާހައުލެއް އެބައޮތް ކަމުގެ ޔަގީންކަންދިނުމުގެ އިތުރުން ބެންގަލޫރު ޓީމުގެ ސަލާމަތީ ކަންތައްތައް އެންމެ ފުރިހަމަ އަށް ބަލާނެ ކަމުގައި ބުނެފައި ވުމުންނެވެ.\nމެޗު ކުޅެން ހަމަޖައްސާފައި އޮއްވާ ބެންގަލޫރު ޓީމުން މެޗަށް ހާޒިރުނުވެއްޖެ ނަމަ ޓީސީއަށް މެޗު ލިބޭނެއެވެ.\nސަރުކާރުން މިދިޔަ ހޯމަ ދުވަހުގެރޭ ކުއްލި ހާލަތު އިއުލާންކުރުމާ ގުޅިގެން، އަންގާރަ ދުވަހުގެރޭ ސީޒަން ހުޅުވުމަށް ކުޅެން އޮތް މެޗުވެސް ވަނީ ފަސްކޮށްފައެވެ. އަދި މިމަހުގެ ތެރޭގައި ރާއްޖޭގައި ބޭއްވުމަށް ހަމަޖެހިފައި އޮތް އޭޝިއަން ބީޗް ވޮލީ މުބާރާތްވެސް ވަނީ ތައިލެންޑްގައި ބާއްވާގޮތަށް ބަދަލުކޮށްފައެވެ.\nބާކޯސްގެ ހަތަރު ގޯލާއެކު ޓީސީ ބަލިކޮށް ބަޝުންދަރާ ފެށުން ރަނގަޅުކޮށްފި\nފެބުރުއަރީ 11, 2018 05:14\nފެބުރުއަރީ 11, 2018 05:19\nއަހަރުމެންނައް ރަގަޅީވެސްނައިއްޔާ އޭރުންމެޗުނުކުޅެ ދެގޯލާ ތިންޕޮއިންޓު ލިބުނީތާ\nފެބުރުއަރީ 11, 2018 05:22\nދިވެހިރާއްޖެ ދެކެ ހާދަބިރެކޭ ދޯ ގެރިލޭންޑް ތިގަންނަނީ...ތިމޭހުންނަށްވުރެ ގައިމު އަހަރުމެން ގެރިއަށް ކަމޭހިތަން......\nފެބުރުއަރީ 11, 2018 05:26\nޝޫކުރިއްޔާ މަކުލޫފު. ސިޔާސީ މަގްސަދުތައް ހާސިލްނުވުމުން އެގޮތް މިގޮތް ހަދައިގެންވެސް ވާނެ ދިވެހިންނަށް ދުއްޕާނާ ތަކްލީފް ޖައްސަން. ޒުވާނުން ވިސްނަންވީ މަކުލޫފުމެންގެ ތެދުވެރިކަމާއި އިޚްލާސްތެރިކަން ނެތްކަން. އޭނާ ބުނިފަދައިން މުބާރާތަށް ހުރަސް އަޅައިފި. ޒުވާނުން ނުކުމެ މީނާ ހަވަރަށް ލާން ގޮވާލަން.\nނުކުޅެ3ޕޮއިންޓް ލިބޭގޮތްވީ ދޯ؟ ސަޅި. ޝުކުރިއްޔާ މަހްލޫފް.\nފެބުރުއަރީ 11, 2018 13:03\nޔަހޫދީ ދިވެހިންގެ ރޭވުންތީ


5 regional hospital akah health officerun hoadhany\nކުޅުދުއްފުށީ ރީޖަނަލް ހޮސްޕިޓަލް: އެ ހޮސްޕިޓަލާއެކު ފަސް ހޮސްޕިޓަލަކަށް ހެލްތް އޮފިސަރުން ހޯދަން އިއުލާން ކުރީ މިއަދު -- ފޮޓޯ: ކުޅުދުއްފުށި އޮންލައިން\nފަސް ރީޖަނަލް ހޮސްޕިޓަލަށް ސީނިއާ ހެލްތު އޮފިސަރުންނާއި ކޮމިއުނިޓީ ހެލްތް އޮފިސަރުން ހޯދަން ހެލްތް މިނިސްޓްރީން މިއަދު އިއުލާން ކޮށްފި އެވެ.\nމިނިސްޓްރީން ކުރި ދެ އިއުލާންގައިވާ ގޮތުން ހެލްތު އޮފިސަރުން ހޯދާ ފަސް ހޮސްްޕިޓަލަކީ، ހދ. ކުޅުދުއްފުށީ ރީޖަނަލް ހޮސްޕިޓަލާއި، ރ. އުނގޫފާރު ރީޖަނަލް ހޮސްޕިޓަލާއި، ލ. ގަމު ރީޖަނަލް ހޮސްޕިޓަލްގެ އިތުރުން ގދ. ތިނަދޫގައި ހުންނަ އަބްދުއްސަމަދު މެމޯރިއަލް ހޮސްޕިޓަލާއި ސ. ހިތަދޫ ރީޖަނަލް ހޮސްޕިޓަލެވެ.\nމި ފަސް ހޮސްޕިޓަލަކީ، އަތޮޅުތަކުގެ އެކި ސަރަހައްދުތަކުން މާލެ ސަރަހައްދުގެ ހޮސްޕިޓަލުތަކަށް ހިދުމަތް ހޯދަން އަންނަ އައުން މަދު ކުރުމުގެ ގޮތުން މަތީ ފެންވަރުގައި ތަރައްގީ ކުރަން ސަރުކާރުން އިއުލާން ކޮށްފައިވާ ފަސް ހޮސްޕިޓަލެވެ.\nހެލްތް މިނިސްޓްރީން ކޮށްފައިވާ އެއް އިއުލާންގައި ބުނެފައި ވަނީ، އެއިން ކޮންމެ ހޮސްޕިޓަލަކަށް ދެ ސީނިއާ ހެލްތް އޮފިސަރުން އައްޔަން ކުރަން ނިންމާފައިވާތީ އެ މަގާމުތަކަށް ކުރިމަތިލުމުގެ ފުރުސަތު ހުޅުވާލާފައިވާ ކަމަށެވެ. ސީނިއާ ހެލްތް އޮފިސަރަކަށް މުސާރައާއި އިނާޔަތްތަކާއެކު މަހަކު 9535 ރުފިޔާ ލިބޭނެ އެވެ.\nހެލްތް މިނިސްޓްރީން ކޮށްފައިވާ ދެވަނަ އިއުލާނެއްގައި ބުނެފައި ވަނީ، ލ. ގަމު ރީޖަނަލް ހޮސްޕިޓަލަށް އެއް ކޮމިއުނިޓީ ހެލްތް އޮފިސަރަކު ބޭނުންވާތީ އާއި ދެން ހުރި ކޮންމެ ހޮސްޕިޓަލަކަށް ދެ ކޮމިއުނިޓީ ހެލްތް އޮފިސަރުން ބޭނުންވާތީ އެ ފުރުސަތު ހުޅުވާލާފައިވާ ކަމަށެވެ. ކޮމިއުނިޓީ ހެލްތް އޮފިސަރަކަށް މުސާރައާއި އިނާޔަތްތަކާއެކު މަހަކު 8795 ރުފިޔާ ލިބޭނެ ކަމަށެވެ.\nއެ މަގާމުތަކަށް ކުރިމަތިލުމުގެ ފުރުސަތު ހުޅުވާލާފައި ވަނީ މި މަހުގެ 26 ވަނަ ދުވަހުގެ މެންދުރުފަހު 1:30 ގެ ނިޔަލެވެ. އަަދި އަންނަ އޮކްޓޯބަރު މަހުގެ ތެރޭގައި އެ މަގާމުތަކަށް މީހަކު ހޮވަން އިންޓަވިއު ކުރާނެ ކަމަށް ހެލްތް މިނިސްޓްރީގެ އިއުލާންގައިވެ އެވެ.\nއައްޑޫ ސިޓީ ގދ. ތިނަދޫ ކުޅުދުއްފުށި + ލ. ގަން އުނގޫފާރު މިނިސްޓްރީ އޮފް ހެލްތު\nތިން ހޮސްޕިޓަލެއްގައި ބެކްއަޕް ޖެނެރޭޓަރު ބަހައްޓަނީ


އެންމެނަކު އަބަދަކު ރައީސް ނަޝީދު ވިދާޅުވާހާ ގޮތެއް ނުހަދާނެ! – Dhen.mv\nޢަބްދުﷲ ޔޫސުޕް June 7, 2021 - 10:35 pm\nއުސޫލުތަކާ ދެކޮޅަށް ރައީސް ނަޝީދު ކުރާހާ ކަމެއް ހަލާލުކުރާ މެންބަރުންތަކެއް އެބަތިއްބެވެ. އެމީހުނަށް އެހެން އެވަނީ ކީއްވެކަން ނޭނގޭ ބަޔަކު ކުރިން ތިއްބެވެ. އެހެން އެވާ ސަބަބު ޖަޒުބާތުގައި ޖެހިގެން ބައެއް މެންބަރުންގެ ދުލުން އެތިބަގެން ބުނެ ފާޅު ކުރަނީއެވެ. ތިމާމެންގައި ކަމެއް ނެތީސް މީހަކު ހޮވައިދިނީތީ ގޮނޑިގޮނޑިއަށް ސަވާރުވެ ތިބިވާހަކަ އަމިއްލަޔަށް އެތިބަ ގޮވަނީއެވެ. ނަޝީދު އެޅިހާބަތަކަށް ރިހަވެގެން އެންމެންނަކު އަބަދަކު ނުތިބޭނެކަން އެ ހުރެ ފާޅުވަނީއެވެ.\nއަޖައިބެއް ނުވާނެ ހެއްޔެވެ. ތިމަންމެން ހޮވުނީ ރައީސް ނަޝީދުގެ ހިޔަނީގައި ނަމަވެސް އެންމެން ހޮވުނީކީ އެހެނަކުން ނޫނެވެ. އޮޅުވައިނުލައްވާށެވެ. ރައްޔިތުންގެ މަސްލަހަތަށް ވުރެ ނަޝީދުގެ އެޖެންޑާ ބޮލަށް ލައިގެން ގައުމުގައި ދެން ތިބި އެންމެންނަކީ ނަޝީދުގެ ގޮނޑިކޮއްކޮއިންނަށް ހައްދަވާން އުޅުއްވާ ނަމަ ތިޔަ ކުރެއްވެނީ ނުބައި މަސައްކަތެކެވެ.\nރައީސް ނަޝީދު ބޭނުންވީމާ ގައުމުގެ ސަލާމަތީ ބާރުތައް ބަރަހާނަކޮށް ގައުމު ރޭޕްކުރަން އެންމެންނަކު އޯކޭއެއް ނުވާނެއެވެ. އެކަންކަމަށް އޯކޭ ވާނީ ރައްޔިތުންގެ ހައްގުތައް ރައްކާތެރިކޮށް ޤާނޫނު އަސާސީއަށް ބޯލަނބަން ހުވާކޮށްގެން ތިބެ، ރައީސް ނަޝީދުގެ އެޖެންޑާ ހިންގައިދޭން ރައްޔިތުންގެ މަންދޫބުންގެ ގޮތުގައި ތިބި މީހުނަށް އެކަންޏެވެ. ބައެއް ފަހަރު އެންމެން އަދި ބައެއް ފަހަރު ބައެއް މީހުން މޮޔަ ހެއްދިދާނެއެވެ. އެކަމަކު އަބަދަކު އެންމެނެއް މޮޔައެއް ނުހެއްދޭނެއެވެ. ކަން މިހެން އޮތްއިރު، ރައީސް ނަޝީދުގެ ފޮޓޯ ޖަހައިގެން ރައީސް ނަޝީދުގެ ހިޔަނީގައި މަޖިލީހަށް ހޮވިގެން ރައީސް ނަޝީދަށް ހަރާންކޯރުވި ކަމަށް ބުނާ އެއް މެންބަރަކަށް ބަލައިލަމާތޯއެވެ.\nމިލަންދޫ ދާއިރާގެ މެންބަރު އަލީ ރިޒާ އިމްތިޔާޒު ކޮމިޓީގައި ރައީސް ނަޝީދުގެ ހުށަހެޅުމަކާ ދެކޮޅަށް ވޯޓު ދިނުމުން ބައެއް މެންބަރުންނަށް އޭނާ ވަރަށް ގޯސްވެއްޖެއެވެ. ރައީސް ނަޝީދުގެ ފޮޓޯގެ ބާރުން ގޮނޑި ލިބުނު މީހަކަށް ވެއްޖެއެވެ. ހަގީގަތަކީ އެއީ ހެއްޔެވެ. ނޫނެކެވެ. މިލަންދޫގައި އެމްޑީޕީއާއި ރައީސް ނަޝީދު ވިއްކުމުގެ އެންމެ އިސްމީހަކީ އަލީ ރިޒާއެވެ. މިލަންދުއަށް އަލީ ރިޒާ ތަޢާރަފުކުރީ ރައީސް ނަޝީދެއް ނޫނެވެ. އަދި އެމްޑީޕީއަކުން ވެސް ނޫންމެއެވެ.\nދުރު ނޫން މާޒީ ބަލައިލަބަލާށެވެ. ރައްޔިތުންގެ މަޖިލިސްގެ މެންބަރަކަށް އެންމެ ފުރަތަމަ އަލީ ރިޒާ އިންތިޚާބުވީ އަމިއްލަ ގޮތުންނެވެ. ރައްޔިތުންގެ ގާތް ގުޅުމާއި އިތުބާރުގެ ތެރެއިންނެވެ. އަމިއްލަ ހައިސިއްޔަތުން އަލީ ރިޒާ އިންތިޚާބުވެފައި ހުންނަވަނިކޮށް ރައްޔިތުންނަށް ސަރުކާރުގެ ތެރެއިން ތަރައްގީގެ ފުރުސަތު އިތުރުކުރުމުގެ ބޭނުމުގައި އެމްޑީޕީއާ ގުޅުނީ އެމްޑީޕީގެ ފުރަތަމަ ވެރިކަމުގައެވެ. އެކަމުގެ ނުރުހުން ބޮޑުވެ ޖެހިގެން އައި ދައުރުގައި އެމްޑީޕީގެ ޓިކެޓުގައި ނިކުތުމުން އަލީ ރިޒާ މަޖިލީހަށް އިންތިޚާބުވާ ގޮތެއް ނުވިއެވެ. ދާއިރާގެ ލޯތްބާއި ރުހުން އޮތް އަލީ ރިޒާ އެ ފަހަރު ފޭލިވީ އެމްޑީޕީއާ ގުޅުމުންނެވެ. ރައީސް ނަޝީދުގެ ސަބަބުންނެވެ.\nހިތްވަރު ދޫނުކޮށް އަލީ ރިޒާގެ މަސައްކަތުން މަޖިލީހުގެ ގޮނޑިއަށް އެމްޑީޕީގެ ޓިކެޓުގައި ދެވަނަފަހަރަށް އޭނާ އިންތިޚާބުވިއެވެ. ފެންނަން އޮތް ހަގީގަތަކީ އަލީ ރިޒާ ބޭނުން ނަމަ މިލަންދޫ ދާއިރާއިން ރައީސް ނަޝީދުގެ ނަން ފުހެލުމަކީ އުދަގޫކަމަކަށް ނުވާނެއެވެ. އެދާއިރާގައި ރައީސް ނަޝީދުވެގެން ރައީސް ނަޝީދު ޖައްސަވާހާ ބެރަކަށް ނަށާނެ މަދު ބަޔަކު ތިބެދާނެކަމާ މެދު ވެސް ޝައްކެވެ.\nރައީސް ނަޝީދުގެ މަސްލަހަތާ ޚިލާފަށް ކުޑަ ވެސް ކަމެއް ހިނގައިފި ނަމަ ފަޔަށް ހިނި އަރައިގެން އުޅޭ ޒާތަށް މެންބަރުންނާ ދިމާކޮށްލުމީ އެމްޑީޕީގެ ތާރީޚުގައި އައުކަމެއް ނޫނެވެ. މިއަދު ވެސް އެ މަގުން ހިނގައި ހާސިލުކުރަން މިއުޅެނީ ކޮންކަމެއް ހެއްޔެވެ. ވެރިކަން ލިބުނީމާ ރައްޔިތުންނަށް ކަމެއްކޮށް ނުދީ މުޅި ގައުމަކީ ރައީސް ނަޝީދުކަމަށް ދެކިވަޑައިގެން އުޅުއްވިޔަސް އެއީ ޙަޤީޤަތަކަށް ނުވާނެއެވެ.\nކިޔުންތެރިންގެ ހިޔާލު 14\nޥަރައް ބޮޑު ހަގީގަތެއް\nވަރަށް ހަގީގަތަށް ބުރެވެ ހުރެ ލިެފައިވާ ލިއުމެއް އަބަދަކު މުށިމަސްގަނޑު ތެރޭގައި ފަނިހަނދި އުޅޭހެނެއް ނޫޅެވޭނެ\nއެންމެނަކު އަބަދަކު ހަމާގަ ތިބޭނެ ކަމަށް އަހަރެމެން ހަމާގަ ތިބޭ މީހުން ދެކޭނެ ކަމަކު ނެތޭ. މިހާރު އެދައްކާ ވާހަކަ ތަކަށް ބަލާއިރު އަދިވެސް ނުނެގި ބޮލުގަ ރޭޒާ ފުކެއް އޮތީ ކަމަށް ލަފާ ކުރެވޭ.\nމޮޔަމޮހޮދުއަދިސްއުޅެނީދިހިންގެބެކެވޭތްއެގޮތައްކެވޭނީ؟ދޮންބިލެތް އީވާ މީކާ ބްހަލާކުއުގޫފާރު އިހަވަންދޫށޭކު\nރަނގަޅު ވާހަކައެއް.. ލައްކަ އެކޭ ހީވެގެން އުޅުނަސް އަންނި އަކީ ސުމެއްގެ މީހެއް.. ގޮތްބަލާލަން 2023ގަ ކުރިމަތިލާންވީ، ނުހޮވޭނެކަން ޔަގީން..\nމިލިޔުނު މީހާވެސް މަސައްކަތް ކޮށްފައި މިއޮތީ ވަރަށް ބޮޑަށް ވެސް ރައީސް ނަޝީދަށް ވާށެވެ. ކޮންމެއަކަސް ރައީސް ނަޝީދު އަކީ ވަރަށް މަޤުބޫލް ބޭފުޅެކެވެ. އެމަނިކުފާނުގެ ބަސްމަގާއި ލިޔުންތައް ވެސް އެހައިމެ މަޝްހޫރެވެ. ކަންމަތީފިހާރަ.. އެއްބުރުން.. ކުރިއަށް ކުރިއަށް ބާރަށް ކުރިއަށް.. ބޯހިޔާވަހިކަން.. މިފަދަ ބަސްތައް ވެސް މަޝްހޫރުވެގެން ގޮސްފައި ވަނީ އެބަސްތައް ބޭނުން ކުރި މީހާގެ ގޮތުންނެވެ. ތިޔަހެން އަދި ނޫހެއްގަ ޚަބަރެއް ލިޔެގެން އެ މަޝްހޫރުކަމެއް ނުލިބޭނެއެވެ.އަދި އެންމެންނަކު ތިޔަ ލިޔުމަކަށް ތަރުހީބެއްވެސް ނުދޭނެ\nމޮޔަ ނުވޭ. ތިޔަބުނާ ހުރިހާ ސިޔާރުތަކަކީ އަންނިގެ އުފެއްދުމެއްނޫން. އެެހުމުން ވައްކަން ކޮށްގެން ކޮޕީކޮށްގެން ބޭނުންކުރި ސިޔާރުތަކެއް. އެލިޔުން ލިޔުނު ލިޔުންތެރިއަކީ މަސްހޫރުކަން ހޯދަން އުޅޭވަރަށްވުރެ މަސްހޫރު މޮޅުލިޔުންތެރިއެއް. ލައްކަ މޭކަރައިފިތާދޯ. ލިޔުމުގެ މަގުސަދު ލިޔުންތެރިޔާއަށް ހާސިލިވެއްޖެހެން ހީވޭ މިހާރުވެސް.\nތިލަފަތް ވެސް ބެލެންސް އެއްނޫން . ޥީ މާ ތީ ހަަަމަ ރަގަޅު ވާހަކައެއް\nގަދަވެ ހުން އޮއްވަ ރީނދޫ ހުމުގަ، ކަނޑަކު އޮޑި އޮވެ ފެތީތާ.\nއޭނަ ހިތުހުރި ކަމެއް ކުރިޔަ ދީގެންވެސް ނުވާނެ.\nމޑޕއަކީ ކުމުޅުބިހެއް އެހާއަވަހާ ފަލާގެންދާނެ\nޒުވާނުން ބީތާކުރުން، މިއީ ބަޔަކު ރާވައިގެން ހިންގާ ޖަރީމާއެއް!\nޢަދުލު އިންސާފު ލިބިދިނުމުގައި ރަނގަޅަށް މުއްދަތު ގުނުން


Americage Afghan hanguramaige shikaraayakah vanee aammun | ThePress\nއެމެރިކާގެ އަފްގާން ހަނގުރާމައިގެ ޝިކާރައަކަށް ވަނީ އާންމުން!\n20 September 2019, 11:03\nއަފްޣާނިސްތާނު ހަނގުރާމާގައި މަރުވި އާންމުންގެ ބައެއްގެ މައްޗަށް ކަށު ނަމާދު ކުރަނީ/ފައިލް ފޮޓޯ: އާރިއާނާ ނިއުސް\nއެމެރިކާ އިސްވެ އޮވެގެން އަފްގާނިސްތާނުގައި ހިންގަމުންދާ އަސްކަރީ އޮޕަރޭޝަންތަކުގެ އެންމެ ބޮޑު ޝިކާރައަކަށްވެފައިވަނީ އަފްގާނިސްތާނުގެ އާންމު ރައްޔިތުން ކަމަށް އަފްގާނިސްތާނުގެ މަސްރަހު ދިރާސާކުރަމުންދާ އެނަލިސްޓަކު ބުނެފިއެވެ.\nޗައިނާގެ ޓީވީއަކަށް ދިން ބަސްދީގަތުމެއްގައި އަފްގާނިސްތާނުގެ ސިޔާސީ އެނަލިސްޓް ވާހިދު މަޒްދާ ވަނީ ފާއިތުވީ 18 އަހަރު ދުވަހު، އެމެރިކާގެ އަސްކަރީ އިއްތިހާދުން އަފްގާނިސްތާނުގައި ހަރަކާތްތެރިވެގެން ހާސިލުވިކަމަކާ މެދު ސުވާލު އުފައްދާފައެވެ.\nއެމެރިކާއިން އަފްގާނިސްތާނުގައި ކުރަމުންދާ ހަނގުރާމާގައި، އަފްގާނިސްތާނުގެ އާންމު ރައްޔިތުންގެ ބައި މިލިއަނެއްހާ މީހުން މަރާލާފައިވާކަމަށާ، ނަމަވެސް މިކަމާ ބެހޭ ގޮތުން ވާހަކަ ދައްކާނެ ބަޔަކު ނުވާކަން ވާހިދު މަޒްދާ ވަނީ ފާހަގަކޮށްފައެވެ.\nބައިނަލްއަގުވާމީ މުޖުތަމައަށް ބޮޑެތި ފާޑުކިއުންތަކެއް އަމާޒުކުރަމުން ވާހިދު މަޒްދާ ބުނީ، ތޯލިބާނުންގެ ޝަކުވާ ކިތަންމެ ވަރަކަށްވެސް ބައިނަލްއަގުވާމީ މުޖުތަމައުން އުފުލާ ކަމަށާ، ނަމަވެސް އެމެރިކާގެ އަސްކަރީ ކޯލިޝަނުން އަފްގާނިސްތާނުގެ ފަސްގަނޑުގައި، އަފްގާނިސްތާނުގެ އަމިއްލަ ރައްޔިތުން މަރަމުންދާ މައްސަލައާއި ގުޅިގެން ވާހަކަ ދައްކާނެ ބަޔަކު ނެތް ކަމަށެވެ.\nއަފްގާނިސްތާނުގެ މަސްރަހު ދިރާސާކުރަމުންދާ މުރާސިލުންނާ އަފްގާނިސްތާނުގެ ރައްޔިތުން އިއްތިފާގުވާ އެއްކަމެއް އޮވެއެވެ. އެގޮތުން އެމެރިކާ އިސްވެ އޮވެގެން އަފްގާނިސްތާނުގައި ހިންގަމުންދާ އަސްކަރީ އޮޕަރޭޝަންތަކަކީ، އަފްގާނިސްތާނުގެ ރައްޔިތުންނަށް ވެދާނެ ގޮތެއް ބެލުމެއް ނެތި، އެމެރިކާގެ މަސްލަހަތަށްޓަކައި އެގައުމުން ހިންގާ އޮޕަރޭޝަންތަކެއް ކަމަށް މިބައި މީހުން ބުނެއެވެ.\nއެމެރިކާއިން އަފްގާނިސްތާ ނުގައި ހިންގާ އަސްކަރީ އޮޕަރޭޝަންތައް މިއިންދުވަހަކު ހުއްޓިދާނެ ކަމުގެ އިޝާރާތެއް އަދި ލިބިފައި ނުވާއިރު، ހުސްވި ހަފުތާ ތެރޭގައި ހިންގި މިފަދަ އޮޕަރޭޝަންތަކުގައިވެސް އާންމުންގެ ގިނަ ބައެއްގެ ފުރާނަވަނީ ގެއްލިފައެވެ.\nއެމެރިކާއިން އަފްގާނިސްތާނުގައި ކުރާ ހަނގުރާމައަކީ ކޮބާ؟\nއެއީ އާ ސަސްކަފަށް ފެށުނު ދުވަސްވަރެވެ. 2001 ވަނަ އަހަރުގެ ސެޕްޓެމްބަރު މަހުގެ 11 ވަނަ ދުވަހަކީ އަދުގެ ޖީލަށް އިތުރު ތައާރަފަކަށް ބޭނުންވާނެ ދުވަހެއް ނޫނެވެ. އެއީ އެމެރިކާގެ ތާރީހުގައި އެގައުމު ދުށް އެންމެ ވަރުގަދަ ޓެރަރިސްޓް ހަމަލާ އަމާޒުވި ދުވަހެވެ. 3000 އަށްވުރެ ގިނަ މީހުންގެ ފުރާނަ ގެއްލިގެންދިޔަ އެ ހަމަލާތަކުގެ ފަހަތުގައި ހުރީ ހަތިޔާރުއެޅި ޓެރަރިސްޓް ޖަމާއަތެއް ކަމަށްވާ އަލްގައިދާގެ ލީޑަރު އުސާމާ ބިން ލާދިންކަން ހާމަވިއެވެ.\nއެދުވަސްވަރު އަފްގާނިސްތާނުގައި އަތްގަދަކޮށްފައިވަނީ ހަނގުރާމަވެރި ތޯލިބާނު ޖަމާއަތެވެ. އެ ޖަމާއަތުން ދިޔައީ ބިން ލާދިންއަށް ހިމާޔަތް ދެމުންނެވެ. އަދި އެމެރިކާއާއި އޭނާ ހަވާލުކުރުމަށް އިންކާރުވެސް ކުރަމުންނެވެ. އޭގެ 1 މަސްދުވަސްފަހުން އެމެރިކާއިން އަފްގާނިސްތާނަށް އަސްކަރީ ބާރާއެކު ހަމަލާދިނެވެ. އިތުރު ގައުމުތަކުން މި ހަނގުރާމައިގެ ތެރެއަށް ވަންނަމުންދިޔަ ވަރަކަށް އަފްގާނިސްތާނުގައި އޮތް ތޯލިބާނުންގެ ބާރު ފަނޑުވާން ފެށިއެވެ. ނަމަވެސް އެ ޖަމާއަތް މުޅިން ނައްތައެއް ނުލެވެއެވެ. ނުފޫޒުވީ އިތުރަށް ގަދައެވެ. އަދި އެކި ހިސާބުތަކުގައި ފިލާތިބެގެން ޖަމާއަތުގެ ބާރު ހިންގަމުންދިޔައެވެ.\nއޭގެ ފަހުން އަދާ ހަމައަށް އައިއިރުވެސް އަފްގާނިސްތާނުގައި ދެމެހެއްޓެނިވި ސަރުކާރެއް އެކުލަވާލުމަށް އެއްބާރުލުން ދިނުމަށް އެމެރިކާއާއި އެމެރިކާގެ ބައިވެރިން ވަނީ ފެއިލްވެފައެވެ. ނުވިތަނަކަށް ތޯލިބާނުންދޭ ވަރުގަދަ ހަމަލާތައް ހުއްޓުވުމާލުމަށްވެސް ދުނިޔޭގެ އެންމެ ބިޔަ އަސްކަރީ ބާރު ކަމުގައި ގިނަ ބަޔަކު އިއްތިފާގުވާ އެމެރިކާ އޮތީ ނުކުޅެދިފައެވެ.


Askaree Mathindhaa Boateh Aadhayaa Hilaafah Thirin Dhathuru Kohfi - Vaguthu\nއަސްކަރީ މަތިންދާބޯޓެއް އާދަޔާއި ޚިލާފަށް ތިރިން ދަތުރުކޮށްފި\nއަސްކަރީ މަތިންދާ ބޯޓެއް ފްލޮރިޑާގެ އިރުދެކުނު އައްސޭރީގެ އަވަށެއް ކަމަށްވާ ޖުޕިޓާގެ ވައިގެ ސަރަޙައްދުން އާދަޔާއި ޚިލާފަށް ތިރިން ދަތުރުކުރުމުން ގިނަބަޔަކު ކަންބޮޑުވެއްޖެއެވެ.\nމިދިޔަ ހަފްތާގެ ތެރޭގައި ހިނގި މި ހާދިސާގައި، އެ އަވަށުގެ މަތިން ދަތުރުކުރީ ކޮން ފްލައިޓެއް ކަމެއް ކަމާއި ބެހޭ އިދާރާތަކުން އަދި ހާމަކޮށްފައި ނުވާއިރު، ނޫސްތަކަށް މަޢުލޫމާތު ދެމުން އޮފިޝަލުން ކުރިން ބުނެފައި ވަނީ ބޯޓުގެ މަޢުލޫމާތު އަދި ލިބިފައި ނުވާ ކަމަށާއި މައްސަލަ ތަހުޤީޤު ކުރަމުންދާ ކަމަށެވެ.\nއޮފިޝަލުން ބުނެފައިވާގޮތުގައި، މި އަސްކަރީ މަތިންދާ ބޯޓު ޖުޕިޓާގެ ވައިގެ ސަރަޙައްދުން އާދަޔާއި ޚިލާފަށް ތިރިން ދަތުރުކުރިނަމަވެސް އެކަމުގެ ސަބަބުން އެއްވެސް މީހަކަށް ނުވަތަ ތަނަކަށް ގެއްލުމެއް ނުލިބެއެވެ. ނަމަވެސް އެ ހާދިސާ ހިނގި ވަގުތު ގިނަ ބަޔަކު ކަންބޮޑުވެ ކަމާއި ބެހޭ ފަރާތްތަކަށް އެކަން ރިޕޯޓްކޮށްފައިވާ ކަމަށް އޮފިޝަލުން ވަނީ ބުނެފައެވެ.\nމި ހާދިސާ ހިނގި ވަގުތު، މަންޒަރު ދުށް ފަރާތްތަކުން ފޮޓޯ އާއި ވީޑިއޯ ނަގާފައިވާއިރު، ވީޑިއޯ އިން ފެންނަނީ އެ ބޯޓު އާދަޔާއި ޚިލާފަށް ތިރިން ދަތުރުކޮށް އެ ސަރަޙައްދުގައި އެނބުރިފައިދާ މަންޒަރެވެ. މި މަންޒަރުތައް މިހާރު މީސްމީޑިއާގައި ދައުރުވެ އެތައް ބައެއްގެ ސަމާލުކަން ހާދިސާއަށް ވަނީ ހުއްޓިފައެވެ.\nއެމެރިކާގެ ފެޑެރަލް އޭވިއޭޝަން (އެފްއެފްއޭ) ގެ ނޯތް އެމެރިކަން އެއިރޯސްޕޭސް ޑިފެންސް ކޮމާންޑުގެ އޮފިޝަލުން މިކަމާއި ގުޅިގެން ބުނީ، އަދި ހާދިސާގެ ތަހުޤީޤަށް މާބޮޑު ކުރިއެރުމެއް ނުލިބޭ ކަމަށެވެ. އަދި އެ ބޯޓު ތިރިން ދުއްވާފައި ދިޔައީ ކޮން ސަބަބަކާއި ހުރެ ކަމެއްވެސް އެނގިފައިނުވާ ކަމަށް އެފަރާތްތަކުން ބުނެއެވެ.\nނަމަވެސް ގިނަބަޔަކު ތުހުމަތުކުރާގޮތުގައި މިއީ އެމެރިކާގެ އަސްކަރިއްޔާއިން ހިނގި ސިއްރު އޮޕަރޭޝަނެއްގެ ތެރެއިން ހިނގާދިޔަ ކަމެކެވެ.\nތިޔަ ޙާދިޘާގެ ހަގީގަތް އެނގޭނީ އެއަރފޯސްތަކާ ބެހޭ ދުނިޔޭގެ މައިޖަމިއްޔާގެ ރައީސް އަލްމުޙްތަރަމް މުޞްޠަފާ އަލްލަނޑާ ބިން ތިމަރަ ފުށްޓަށެވެ.\nފުރަތަމަ ސުރުޚީ ކިޔާފަ މަހީކުރީ މުސްތަފާބެއްޔާ އާއި ޖަމީލުއާ އެންމެންވެގެން ރާއްޖެއަށް ބޮންއަޅަން ގެނައި ޖެޓެއްގެ ވާހަކަކަމަށް\nއޮކްޓޯބަރ 20, 2018 00:44\nހެހެ އެ ބޯޓް ވައްތަރު މުސްބެއްޔާ އާ ދޯ؟ ލޮލް\nއޮކްޓޯބަރ 20, 2018 08:36\nމަހީކުރީ ތިމަތަފުށީ ވާންޗޯ ބުނެގެން އައި ބޯޓެއް ކަމައް.....\nއޮކްޓޯބަރ 20, 2018 09:46\nއީ.ސީ ސޮރުން ފުޮނުވި ބޯޓެެެއް


SunOnline: BREAKING: Hamalaa ge thahugeegah Australia ge fuluhun ge team eh rajje annanee\nހަމަލާގެ ތަހުގީގަށް އޮސްޓްރޭލިއާގެ ފުލުހުންގެ ޓީމެއް ރާއްޖެ އަންނަނީ\n07 May 2021, 02:51\nރައްޔިތުންގެ މަޖިލީހުގެ ރައީސް މުހައްމަދު ނަޝީދަށް ހަމަލާދިން މައްސަލައިގެ ތަހުގީގަށް އޮސްޓްރޭލިއާގެ ފެޑްރަލް ޕޮލިސްގެ ފުލުހުންގެ ޓީމެއް އަންނަ ހޮނިހިރު ދުވަހު ރާއްޖެ އައުމަށް ހަމަޖެހިފައިވާ ކަމަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ވިދާޅުވެއްޖެ އެވެ.\nރައީސް ނަޝީދުގެ ގެކޮޅު ކައިރިން ނީލޯފަރު ހިނގުމުން އެމަނިކުފާނު މިރޭ ކާރަށް އަރައި ވަޑައިގަންނަވަނިކޮށް އެއްޗެއް ގޮއްވާ ދިން ހަމަލާއާ ގުޅިގެން ލިބުނު ޒަހަމްތަކަށް އޭޑީކޭ ހޮސްޕިޓަކުގައި އަންނަނީ ފަރުވާދެމުންނެވެ.\nއެކަމާ ގުޅިގެން ގައުމާ މުހާތަބު ކުރައްވަމުން ރައީސް ސޯލިހު ވިދާޅުވީ ދިފާއީ ބާރުތަކުން އެމައްސަލަ ތަހުގީގު ކުރަމުން ދާ ކަމަށެވެ. އެ ހަމަލާގެ ފުރިހަމަ ތަހުގީގެއް ހިންގުމަށްޓަކައި ބައިނަލްއަގްވާމީ ތަޖުރިބާކާރުންގެ އެހީތެރިކަން ހޯދަމުން އަންނަ ކަމަށްވެސް ރައީސް ވިދާޅުވި އެވެ.\n"މިގޮތުން އޮސްޓްރޭލިއަން ފެޑްރަލް ޕޮލިސް މި ތަހުގީގުގައި ބައިވެރިވުމަށް އަންނަ ހޮނިހިރު ދުވަހު ރާއްޖެ އައުމަށް ވަނީ ހަމަޖެހިފައި. މިހަމަލާގެ ތަހުގީގު ވީހާވެސް އަވަހަށް ނިންމައި މިކަމުގައި ޝާމިލުވާ އެންމެހާ ފަރާތްތައް އަދުލު އިންސާފުގެ ކުރިމައްޗަށް ގެނައުމަށް އަޅުގަނޑު މިހާރު އަންގައިފިން." ރައީސް ސޯލިހު ވިދާޅުވި އެވެ.\nމިރޭ މާލޭގައި ރައީސް ނަޝީދަށް އަމާޒުކޮށް ދިން ހަމަލާއާ ގުޅިގެން އެމަނިކުފާނަށް އެކިވަރުގެ ޒަހަމްތައް ލިބިފައިވާކަން ރައީސް ސޯލިހުވެސް ފާހަގަ ކުރެއްވި އެވެ. އަދި ވިދާޅުވީ އެއީ ރާއްޖޭގެ ޑިމޮކްރެސީ އަށާއި އިގްތިސާދަށްވެސް ދިން ހަމަލާއެއް ކަމަށެވެ.\nރައީސް ވިދާޅުވީ ހަމަލާދިންތާ ކުޑަ ވަގުތުކޮޅެއްގެ ތެރޭގައި އޭޑީކޭ ހޮސްޕިޓަލަށް ރައީސް ނަޝީދު ގެންދެވި ދަނީ ފަރުވާދެމުން ކަމަށެވެ. އެންމެ ފަހުން ޑޮކްޓަރުން މައުލޫމާތު ދިން ގޮތުން ރައީސް ނަޝީދަށް ލިބިވަޑައިގެންފައިވާ ޒަހަމްތަކަށް ފަރުވާދިނުމަށްޓަކައި އިތުރު އޮޕަރޭޝަން ކުރުމުގެ މަސައްކަތް ދަނީ ކުރަމުން ކަމަށް ރައީސް ސޯލިހު ވިދާޅުވި އެވެ.\nމިރޭ ދިންފަދަ ހަމަލާތަކަށް ދިވެހި ބިމުގައި އެއްވެސް ޖާގައެއް ނޯންނާނެ ކަމަށް ރައީސް ވިދާޅުވި އެވެ. އަދި އެކަން ކަށަވަރު ކުރުމަށް އަޅަން ޖެހުނު ކޮންމެ ފިޔަވަޅެއް ފަސްޖެހުމެއް ނެތި އަޅާނެ ކަމަށް ރައީސް މިރޭ ވިދާޅުވި އެވެ.\nރައީސް ނަޝީދުގެ ފައިގެ އޮޕަރޭޝަނެއްކޮށްފި


Khassa jalsaa eh baahvai Local Council Inthihaabuge khassa gaanoonah hushahelhi islaahuge bill ge furathama kiyun ivvaifi | Jazeera\tޚާއްސަ ޖަލްސާއެއް ބާއްވައި ލޯކަލް ކައުންސިލް އިންތިހާބުގެ ހާއްސަ ގާނޫނަށް ހުށަހެޅި އިސްލާހުގެ ބިލުގެ ފުރަތަމަ ކިޔުން އިއްވައިފި - Jazeera\nޚާއްސަ ޖަލްސާއެއް ބާއްވައި ލޯކަލް ކައުންސިލް އިންތިހާބުގެ ހާއްސަ ގާނޫނަށް ހުށަހެޅި އިސްލާހުގެ ބިލުގެ ފުރަތަމަ ކިޔުން އިއްވައިފި\nސާއިފް ޝިޔާދު January 13, 2021 133 views0\nމިދިޔަ އަހަރު ބާއްވަން އޮތް ލޯކަލް ކައުންސިލްތަކުގެ އިންތިހާބު ކޮވިޑްގެ ސަބަބުން ފަސްކުރުމާއި ގުޅިގެން ފާސްކުރި ލޯކަލް ކައުންސިލްތަކުގެ ޚާއްސަ ގާނޫނަށް އިސްލާހު ހުށަހެޅުމުގެ ބިލްގެ ފުރަތަމަ ކިޔުން ދައުރުން ބޭރުގައި ބޭއްވުނު މިއަހަރުގެ ރައްޔިތުންގެ މަޖިލީހުގެ އިންތިހާބުގެ ފުރަތަމަ ޖަލްސާގައި އިއްވައިފިއެވެ.\nސަރުކާރުގެ ފަރާތުން މި ބިލް ހުށަހެޅުއްވީ ހުޅުމާލޭ ދާއިރާގެ މެމްބަރު އަލީ ނިޔާޒްއެވެ. އެގޮތުން ލޯކަލް ކައުންސިލްތަކުގެ ޚާއްސަ ގާނޫނަށް އިސްލާހު ގެނައުމުގައި ބިލްގެ ފުރަތަމަ ކިޔުން ވަނީ މިރޭ އިއްވާފައެވެ. ފުރަތަމަ ކިޔުން އިއްވުމަކީ ބިލްގެ ސުރުޚީ މަޖިލީހުގެ ތަޅުމުގައި އިއްވުމެވެ. އަދި ފުރަތަމަ ކިޔުމަށްފަހު ބަހުސް ފެށުމާއި ހަމަޔަށް މެމްބަރުންނަށް ކުޑަ ދުވަސްކޮޅެއް ލިބޭނެއެވެ. އަދި ފުރަތަމަ ކިޔުމަށްފަހު ބިލް މަޖިލިސް މެމްބަރުންނަށް ލިބޭއިރު މި ލިބޭ ދުވަސްކޮޅުގެ ތެރޭގައި މެމްބަރުންނަށް ބިލް ދިރާސާކުރުމަށް ވަގުތުކޮޅެއް ލިބޭނެއެވެ.\nޖަލްސާ ފެށުމާއެކު އިދިކޮޅު މެމްބަރުން މަޖިލީހުގެ ތަޅުމުގައި އަޑުގަދަކުރެއްވިއިރު ޖަލްސާ ވަނީ މާ ގިނަ އިރުތަކެއް ނުވެ ނިންމާލާފައެވެ. އެގޮތުން 20:32 ގައި ފެށި ޖަލްސާ ވަނީ ފަސް މިނެޓު ނުވަނީސް ނިންމާލާފައެވެ. ކެމްޕެއިން ކުރަން ފުރުސަތު ނުލިބޭ ކަމަށް ބުނެ އިދިކޮޅު މެމްބަރުން އަޑުގަދަ ކުރެއްވިއިރު އެންމެ ބޮޑަށް އަޑުގަދަކުރެއްވީ ޕީޕީއެމްގެ ނައިބް ރައީސް އަދި ނައިފަރު ދާއިރާގެ މެމްބަރު އަހްމަދު ޝިޔާމްއެވެ.\nމި ޖަލްސާގައި ރައްޔިތުންގެ މަޖލީހުގެ ރިޔާސަތުގައި އިންނެވި މަޖިލީހުގެ ނައިބް ރައީސް އަދި ގަލޮޅު އުތުރު ދާއިރާގެ މެމްބަރު އީވާ އަބްދުﷲ ވަނީ މަޖިލީހުގެ ޖަލްސާއެއް މި މަހުގެ 17 ވަނަ ދުވަހު ވޭސް ބާއްވަވާނެ ކަމަށް ވިދާޅުވެފައެވެ. އެގޮތުން އެ ދުވަހު މި ބިލްގެ އިބްތިދާއީ ބަހުސް ކުރިޔަށް ގެންގޮސް ވާހަކަ ދައްކަން އެދިވަޑައިގަންނަވާ ހުރިހާ މެމްބަރުން ވާހަކަ ދައްކަވާ ނިމެން ދެން ޖަލްސާ ކުރިޔަށް ގެންދިޔުމަށް ގަސްތުކުރައްވާ ކަމަށް އީވާ ވިދާޅުވިއެވެ. އަދި އެޔަށް ފަހު ކޮމިޓީއަށް ފޮނުވައި ކޮމިޓީ މަރުހަލާއަށް ތިން ދުވަސް ދެއްވާނެ ކަމަށް ވެސް ވިދާޅުވިއެވެ.